
FORORD

Denne rapporten er utarbeidd etter oppdrag frå Kommunes Sentralforbund. I brev dagsett 16.09.02 ønskte Kommunenes Sentralforbund (KS) tilbod på prosjekt(er) som skulle kaste lys over spørsmålet om mogelege effekter og konsekvensar ved endring av kommunestruktur. KS hadde utdjupa i eit eige notat kva problemstilling og dimensjonar på konsekvenser og effektar dei ønskte å få fram.

I samarbeid med Vestlandsforsking i Sogndal fekk Møreforsking Volda vi ansvar for å gjennomføre to delprosjekt:

Nye samspelsformer – utviklingsarbeid og partnarskap. Møreforsking Volda.  Nasjonalt vert det lagt vekt på fylkeskommunane som sentrale regionalpolitiske utviklingsaktørar og i kommunane vert det stadig større fokus på regionalt samarbeid for å kunne produsere tenester effektivt, men også partnarskap med frivillige organisasjonar og med føretak for å kunne løyse oppgåvene på ein god måte. Utviklarrolla kan i denne samanhengen delast i to; utvikling av det kommunale samfunnet og utvikling av den kommunale verksemda slik at den tener samfunnet på ein best mogleg måte. Frå gamalt av har nok sentrale kommunepolitikarar hatt ei oppfatning av ”totalansvar” for samfunnet sitt og utviklingsarbeid har i høg grad gått ut på å møte utfordringar og etablere aktivitetar som gjer samfunnet betre, utan at dette har trengd å vere ei kommunal ”produksjonsoppgåve”. Kva kan endringar i kommunestruktur bety for den politiske og administrative utviklingarrolla til kommunen som demokratisk og samfunnsansvarleg institusjon er det sentrale spørsmålet her og med klar tilknytning til demokrati, funksjonalitet og legitimitet – men også effektivitet.

Kommunikasjon og transport. Vestlandsforsking Sogndal. Transport er ein sentral dimensjon i arbeidet for ei berekraftig utvikling. Transport er også eit viktig tema i kommunal samanheng. Transport er også viktig i høve funksjonalitet for fleire kommunale tenester og korleis kommunen fungerer som samfunn. Auka transport mellom heim og skule/barnehage og lang transportavstand for heimehjelpen er nært knytt opp til kvaliteten på desse tenestene. Spørsmålet om avstand kan også knytast til demokratidimensjonen, ved at auka avstand kan føre til dårlegare vilkår for deltaking i politisk verksemd for grupper som i dag har dårleg tilgang til personbil (unge og eldre) og for personar busett i utkantområde av kommunen. Vi ønskjer derfor å setje fokus på kva betydning kommunikasjonar og transport har for kommunal struktur og kva økonomiske, miljømessige og sosiale konsekvensar knytt til transport som kan kome som følgje av  kommunesamanslåing. 

Denne rapporten gjeld det første av desse to delprosjekta. 

Vi vil takke alle informanane våre – ingen nemnde, ingen gløymde – utan hjelp frå dei ville det ikkje vere mogleg å skrive den. 

Volda mai  2003

Jørgen Amdam, Johan Barstad, Lars J. Halvorsen og Geir Tangen

SAMANDRAG

Tenk deg to ulike regionar i Noreg. Ein er på austlandet, den har eit sentrum der dei fleste arbeider, den er tettbygd med 50 - 70.000 innbyggjarar fordelt på 300 – 400 km2. I dag er regionen ein kommune etter ei kommunesamanslåing i byrjinga av 1990-talet. Regionen ligg så nær Oslo at ein del pendlar dit til arbeid. Sarpsborg og Fredrikstad som vi har studert, er to slike regionar. Den andre regionen er på Nordvestlandet eller i Nord-Noreg. Kommunikasjonsforbetringar har ført til at eit område med til dømes 7 kommunar og eit folketal på ca. 33. 000 fordelt på ca. 4000 km2 har teke til å samarbeide tettare fordi arbeidsmarknadane til ein viss grad er overlappande og dei har mange sams utfordringar knytt til næringsliv, kommunikasjonar, miljø for ungdom m.m. Samstundes har regionen ikkje noko klart sentrum, som i Nordfjord som vi har studert er det fleire mindre kommunesenter som ”konkurrerer”. 

I denne granskinga har vi sett nærare på tilhøva i fire område og gjennomført intervju med til saman ca. 50 informantar. Sarpsborg og Fredrikstad er ”konsentrerte område” med korte interne avstandar, dei fleste innbyggarane kan nå sentrum på 20 minutt frå bustaden. Men dei har også betydelege problem med trafikkorker til sentrumsområda og manglande bruer over Glomma. I Ålesundsområdet og i Nordfjord er dei terrengmessige utfordringane langt større med fjord og fjell som deler/avgrensar regionane. Fokus er i stor grad retta mot utvikling av kommunikasjonssystem, få vegar av god kvalitet m.m. Samstundes er det store forskjellar i utfordringar mellom Ålesund med eit stort og dominerande sentrum med betydeleg innpendling frå omeignskommunane, og den polysentriske småsenterstrukturen i Nordfjord og som naturleg nok gir forskjell i fokus.  

Det kunne vere ønskjeleg å kunne bruke informasjonen vi har samla til å uttale seg bastant om at kommunesamanslåing i område X fører til desse konsekvensane for samfunnsutviklingsarbeidet. Dette må ein vere forsiktig med. Det er vanskeleg å generalisere frå fire til 80 område, til det er dei regionale variasjonane for store. Eit grunnleggande formål med denne granskinga er derfor ikkje å påpeike kva konsekvensane vert av ei bestemt endring i kommunestruktur, men å peike på forhold som ein må granske nærare i det einskilde området ved endringar i kommunestruktur. Om vi kan påpeike konsekvensar i noko forhold i dei fire områda vi har studert, er det svært sannsynleg at slike forhold også er viktige i andre område og at dei derfor må studerast nærare i eigne utgreiingar. Dei faktiske funna vi har gjort med bakgrunn i mellom anna intervju med sentrale aktørar i dei fire studerte områda må derfor sjåast på som døme på konsekvensar.

I granskinga vår har vi vist at endringar i kommunestruktur klart påverkar ein bu- og arbeidsmarknadsregion sine evner til å drive lokalt- og regionalt utviklingsarbeid og at det er viktig å studere desse forholda nærare i dei einskilde områda. Vi har også vist at geografi er svært viktig i lag med kulturelle og sosiale tilhøve. I denne samanhengen kan ein skilje mellom to ”yttersituasjonar” og ulikskapane i konsekvensar mellom dei kan oppsummerast som i tabellar i det avsluttande kapittelet.

Det sentrumsorienterte og tettbygde området. Det karakteristiske er at området har eit klart sentrum som innbyggjarane i området forheld seg til med omsyn til arbeid og service og som dei i stor grad pregar val av bustad, reisemønster m.m. Området er så lite i utstrekning at dei som bur i ein ”ytterdel” av området kan pendle dagleg til andre ”ytterdelar”. Dette gjev store utfordringar med å organisere samfunnet internt med omsyn til arealbruk, arbeidsplassar, service, transport m.m. Ved ei kommunesamanslåing får den nye ”storkommunen” eit folketal som ligg godt over ”gjennomsnittkommunen”, til dømes 50000 som i Sarpsborg som er eit typisk døme på eit slikt område.  Det er til dels også Fredrikstad og også Ålesund med dei næraste kommunane har litt av same karakteren. Kommunesamanslåing i slike område kan gi ny styrke til regionalt utviklingsarbeid og styrke området sin konkurranseevne i forhold til andre regionar i inn- og utland. Men dette krev at den samanslåtte kommunen er i stand til å fokusere på utfordringane til det regionale samfunnet, erkjenne behov for innsats, utvikle sams visjonar og strategiar, prioritere verkemiddel og handlingar og kontinuerleg lære både av seg sjølve og av andre. Kommunesamanslåing er ingen garanti for at dette skjer, men synes i vesentleg grad å forbetre vilkåra, samanlikna med regionale samarbeid. Brei semje om at samanslåing var nødvendig for å kunne konkurrere betre utad ser vidare ut til å vere ein klar styrke.

Det polysentriske, spreiddbygde og tynt befolka området. Nordfjordregionen er eit typisk døme på dette. Området har fire jamstore senter og fleire små. Det er mogleg å nå størstedelen av området med dagpendling frå ”sentralstaden”, men ikkje mellom dei andre stadane. Om ein slår alle kommunane i Nordfjord saman vert folketalet ikkje større enn ca. 33000. Kommunesamanslåing i polysentriske BAS-regionar, der mange av aktørane er motstandarar av samanslåing, fører neppe til særleg forbetring i det regionale samfunnsutviklingsarbeidet før det er utvikla sams visjonar, strategiar m.m. Spesielt er dette problematisk om regionen manglar sams arenaer og prosessar som kan føre til at sentrale aktørar samhandlar og samtalar og utviklar sams tillit over tid. Truleg må det klar ”kriseerkjenning” til, eller også sterkt eksternt påtrykk for å ”tvinge” aktørar til å samarbeide. På den andre sida er eit regionalt samarbeid neppe særleg meir effektivt enn kommunesamanslåing så lenge aktørane ikkje forpliktar seg meir enn i dag. 

Er så dette avgjerande argument for at kommunar i bu- og arbeidsmarknadsregionar bør slåast saman om nødvendig med tvang? Vi kan ikkje gi eit slikt råd. For det første er granskinga avgrensa til utviklingsarbeid, dei andre oppgåvene til kommunen som velferdsproduksjon og forvaltning er ikkje vurdert. For det andre er det stor forskjell i konsekvensar for samfunnsutviklingsarbeidet mellom ”tvang” og ”frivillig” samanslåing. Tvang kan føre til forverring i staden for forbetring i visse tilfelle. Vi har difor ikkje stor tru på ”instrumentell” endring av kommunestrukturar frå toppen som reiskap i regionbygging og slett ikkje for å oppnå raske resultat. Skal ei kommunesamanslåing kunne føre til ei rask maktstyrking for regionen må det på førehand vere utvikla eit utstrekt samarbeid og etablert tillit mellom alle sentrale aktørar i næringsliv, sivilt samfunn og offentleg styringsverk kopla med ei grunnleggande forståing av at ei samanslåing er naudsynt for å oppnå ei betre samfunnsbygging. 

SUMMARY

Due to our geography Norway have 161 labour, housing and service market regions (LHS-regions with commuting time under 45 min. one way from municipality centres to the central place), 65 of these consist of only one municipality (Juvkam 2002). If we also exclude the biggest regions like Oslo and Bergen, we have 80 LHS-regions who consist of from 2 to 10 municipalities and a population between 5.000 and 100.000. Concentrate on two of these regions. One is in the east part of Norway near Oslo; it has a dominating town where most of inhabitants work, it is densely populated with 50 – 70.000 inhabitants and 300 – 400 km2 land area. The region was made one municipality in the beginning of the 1990-ies. We have studied Fredrikstad and Sarpsborg as examples. The other region is located in the North or North-West of Norway. Communication investment has lead to a line structure along a fjord where inhabitants from 7 communes can reach the centre of the municipality “in the middle” inside 45 minutes of travel time one way. 33.000 inhabitants is spread over a land area of 4000 km2.  Due to common challenges in industries, communications, environment, public service provision etc, the 7 municipalities have established an intermunicipal partnership and is cooperating on activates where they can reach common agreement on policy and implementation. But the region have 4 competing small towns with a population of 3-5000, one of these is “in the middle” and is dominated by state and county owned public services like hospital etc. while the other three is more dependent of tourism, agriculture and fishery based factories. Due to this structure there is a lot of localisation conflicts connected to cooperation and regional development. Nordfjord is an example of such a region. We have also studied Ålesund with a dominating town (40.000 inhabitants) and 6 surrounding municipalities with a total population of 30.000 within commuting distance – but spread over a land area of 2200 km2. 

What happens regarding regional and local development – comprehensive development and planning of industries, public activities and the civil society – in regions like Sarpsborg and Fredrikstad where the state took the decision to join them together against the opinion of the population? Can the same happen in a region like Ålesund or Nordfjord? (We have no examples in Norway of voluntary or commanded establishment of these types of municipalities). What factors regarding local and regional development can be influenced and how? This is some of the questions raised in this study. We have approximately 80 LHS-regions in Norway in a situation somehow between Sarpsborg and Nordfjord, some are actually smaller in population. We also have an ongoing political debate concerning a reduction of municipalities from over 400 to maybe 100. What can the consequences be regarding community and regional development and planning. It is of course difficult or impossible to generalise from 4 to 80 regions, but we believe that if we can point to factors influenced, these should be taken into consideration in analyses of consequences in concrete studies.              

In our study we have shown that changes in municipal structure have a clear influence on the regions capability to influence local and regional development. This capability is to a great extent influenced by the geographical structure in the region and the level of social integration, trust and cooperation. We have found major differences between the to “type-regions” mentioned above.

The functional and densely populated region (like Sarpsborg). This type of region is characterised by having a dominating core that most of inhabitants relate to for work, services, communication and localisation of housing. A region like this has challenges regarding use of land, localisation of private and public activities, preservation of nature and recreation areas, communications etc and also regarding development of industries, culture activities, activities for youths etc. To high extent neighbour municipalities inside the commuting region was “free raiders” on the central municipality. The establishment of a “regional” municipality have solved such challenges as well as overestablishment of shopping centres, land allocated to industries etc. Years before the actual “joining”, the community have been more and more social integrated and most inhabitants accepted the decision in parliament. This has lead to a situation where challenges for the whole region have been focused in planning and development activities. Industries and NGO’s can relate to one political and administrative body instead of 4. Activities like cultural festivals, sport facilities, hotel etc have been established that without a doubt would not have existed without the integration. Our informants are of the opinion that they can compete al lot better with other regions nationally and internationally and they have developed a new and proud identity and visions of a positive future. But we have no guarantees that this will happen in other regions. In the neighbour municipality of Fredrikstad that were made one municipality from 5 in the beginning of the 1990-ies, there is still a lot of geographical based conflicts especially with inhabitants in one of the former municipalities. This reduces the ability to “speak with one voice” and to develop a common understanding of challenges and vision for change.               

The polycentric and sparsely populated region (like Nordfjord). This region have four equal small towns and even more villages and communities where mountains and fjords gives a clear distance to neighbour communities and from old very strong local identity. It coat a lot to provide both private and public services in a region like this, and some believe that joining all 7 municipality into one will reduce public spending. In our study we focus on what can happen regarding local and regional development. This will mean that industries can relate to one political and administrative body instead of 7, and this can be felt as positive for companies that have activities or work force living in most of the area. The municipal council can take major votes instead of having a public partnership based on consensus, and this give the ability to plan and implement more effectively on regional level. The problem is that if the conflict level is high between towns and local communities, can this paralyse regional development activities since both political and administrative leaders will have problems getting a clear mandate in negotiations and private-public partnerships. A reduced focus on community development and development of small industries is also a possibility.         

Are these results strong arguments for a strong reduction of municipalities in Norway? We cannot give such an advice. First, we have only studied local and regional development, not production of public services or other activities the municipality is responsible for. Secondly, we have found that positive consequences are dependent of a high degree of regional integration before the establishment of a “regional municipality”. We believe that if there is a lack of trust and cooperation between communities in a region, a commanded joining together “from the top” can lead to a increased conflict level and a pacification of development and planning activities – a lack of common vision and strategies that can promote coordination of development activities.      

1. INNLEIING OG OPPSUMMERING

1.1 Problemstilling

Rapporten fokuser på  kommunestruktuerens betydning for lokalt og regionalt samfunns-utviklingsarbeid.  Kva er konsekvensane for samfunnsutviklingsarbeidet i samanslåtte kommunar? Kan kommunar i regionar med ein annan geografisk struktur lære noko av samanslåtte ”byregionar”? Korleis fungerer regionalt samarbeid, er det eit alternativ til kommunesamanslåing sett i samanheng med samfunnsutviklingsarbeid? Eit sentralt funn er at den geografiske strukturen til eit område vil ha stor verknad på kva oppgåver det er aktuelt for kommunar å samarbeide om og like eins kva konsekvensar som kan verte av ei kommunesamanslåing. Eit grunnleggande formål med denne granskinga er likevel ikkje å påpeike kva konsekvensane vert av ei bestemt endring i kommunestruktur, men å peike på forhold som ein må granske nærare i det einskilde området ved endringar i kommunestruktur.

For å kunne seie noko om konsekvensar av endringar i kommunestruktur på samfunnsutviklingsarbeidet i eit område, må ein i tillegg til materielle og økonomiske omsyn også studere interessene til ulike aktørar, relasjonane mellom dei, den sosiale kapitalen i området og ikkje minst korleis evnene til å mobilisere for utvikling vert påverka. Det er stor forskjell i utfordringar og konsekvensar mellom ulike regionar i Noreg, til dømes mellom ”tette byregionar” og ”spreiddbygde bygderegionar”. I denne granskinga kan vi vise til positive konsekvensar for det regionale samfunnsutviklingsarbeidet i regionar som  Sarpsborg og Fredrikstad og trur at ein under visse vilkår kan ein få tilsvarande positive konsekvensar i andre slike ”byregionar”. Vi er i langt meir tvil om det er mogleg å få tilsvarande effektar i regionar med mange og små senter og langt lavare grad av integrasjon i bu-, arbeids- og servicetilhøve, spesielt dersom det er manglande tillit og samarbeid frå før.  

Samfunnsutvikling og kommunestruktur – betyr geografi noko?

Tenk deg to ulike regionar i Noreg. Ein er på austlandet, den har eit sentrum der dei fleste arbeider, den er tettbygd med 50 - 70.000 innbyggjarar fordelt på 300 – 400 km2. I dag er regionen ein kommune etter ei kommunesamanslåing i byrjinga av 1990-talet. Regionen ligg så nær Oslo at ein del pendlar dit til arbeid. Sarpsborg og Fredrikstad som vi har studert, er to slike regionar. Den andre regionen er på Nordvestlandet eller i Nord-Noreg. Kommunikasjonsforbetringar har ført til at eit område med til dømes 7 kommunar og eit folketal på ca. 33. 000 fordelt på ca. 4000 km2 har teke til å samarbeide tettare fordi arbeidsmarknadane til ein viss grad er overlappande og dei har mange sams utfordringar knytt til næringsliv, kommunikasjonar, miljø for ungdom m.m. Samstundes har regionen ikkje noko klart sentrum, som i Nordfjord som vi har studert er det fleire mindre kommunesenter som ”konkurrerer”. 

Vi meinar at den geografiske strukturen til eit område vil ha stor verknad på kva oppgåver det er aktuelt for kommunar å samarbeide om og like eins kva konsekvensar som kan verte av ei kommunesamanslåing. I Noreg kan vi i følgje Juvkam (2002) gruppere kommunane i 161 bu- og arbeidsmarknadsregionar. 65 av desse har så vanskeleg geografi at dei er på berre ei kommune. Like eins er storbyregionane spesielle med stort folketal m.m. Likevel er det ca. 80 bu- og arbeidsmarknadsregionar i Noreg som har utfordringar av same typen som dei to regionane vi peika på ovanfor. Endringar i næringsstruktur, kommunikasjonar, krav og forventningar mellom innbyggjarar, konkurranse med andre regionar i inn- og utland m.m. har gjort at skal ein utvikle ein robust region så må flest mogleg samarbeide. Det ein må forvente er at kommunane er aktive aktørar i slikt samfunnsutviklingsarbeid, men truleg er det forskjellar mellom situasjonar der det til dømes er 7 eller ei kommune som har politisk og administrativt ansvar for regionen sitt område.

Frå tettbygde Fredrikstad til langstrakte Nordfjord

I denne granskinga har vi sett nærare på tilhøva i fire område og gjennomført intervju med til saman ca. 50 informantar. Sarpsborg og Fredrikstad er ”konsentrerte område” med korte interne avstandar, dei fleste innbyggarane kan nå sentrum på 20 minutt frå bustaden. Men dei har også betydelege problem med trafikkorker til sentrumsområda og manglande bruer over Glomma. I Ålesundsområdet og i Nordfjord er dei terrengmessige utfordringane langt større med fjord og fjell som deler/avgrensar regionane. Fokus er i stor grad retta mot utvikling av kommunikasjonssystem, få vegar av god kvalitet m.m. Samstundes er det store forskjellar i utfordringar mellom Ålesund med eit stort og dominerande sentrum med betydeleg innpendling frå omeignskommunane, og den polysentriske småsenterstrukturen i Nordfjord og som naturleg nok gir forskjell i fokus.  

Det kunne vere ønskjeleg å kunne bruke informasjonen vi har samla til å uttale seg bastant om at kommunesamanslåing i område X fører til desse konsekvensane for samfunnsutviklingsarbeidet. Dette må ein vere forsiktig med. Det er vanskeleg å generalisere frå fire til 80 område, til det er dei regionale variasjonane for store. Eit grunnleggande formål med denne granskinga er derfor ikkje å påpeike kva konsekvensane vert av ei bestemt endring i kommunestruktur, men å peike på forhold som ein må granske nærare i det einskilde området ved endringar i kommunestruktur. Om vi kan påpeike konsekvensar i noko forhold i dei fire områda vi har studert, er det svært sannsynleg at slike forhold også er viktige i andre område og at dei derfor må studerast nærare i eigne utgreiingar. Dei faktiske funna vi har gjort med bakgrunn i mellom anna intervju med sentrale aktørar i dei fire studerte områda må derfor sjåast på som døme på konsekvensar.

Samfunnsutviklingsarbeid tek sikte på å utvikle samfunn som heilskap på lokalt og regionalt nivå. Samfunnsutviklingsarbeid krev eit aktivt samspel mellom ulike aktørar og domene som det sivile samfunnet, privat næringsliv, offentleg administrasjon og produksjon og politisk verksemd. I vår samanheng er fokus korleis kommunen primært som politisk aktør kan påverke den totale samfunnsutviklinga og korleis dette arbeidet kan verte påverka ved endring av kommunestruktur. Kjernen i samfunnsutviklingsarbeid er eit bestemt territorium og dei endringsprosessane som føregår innan dette og mellom dette og omverda i form av ein løpande prosess av handtering av gamle og nye utfordringar. Evna til å møte og utnytte utfordringar, respondere på dei, vil dels vere knytt til kommunen/ane sjølv, men spesielt samspelet eller manglande slike mellom alle sentrale aktørar med makt over utviklinga i og utanfor territoriet. Sjølve endringane vil dels vere knytt til substansielle spørsmål; kva er på dagsordenen og vert gjort noko med (t.d. arealbruk, lokalisering av aktivitetar m.m.), dels til samarbeidsprosessar og relasjonar. I denne samanhengen må ein dels fokusere på ulike aktørar og deira rolle i utviklingsarbeidet og dels prosessane i endringsarbeidet – spesielt korleis ulike utviklingsvariablar kan verte påverka. For å gjere dette operativt har vi fokusert på forholdet mellom kommune/kommunestruktur og samarbeid for samfunnsutvikling med: 

a) andre offentlege aktørar (politiske og administrative) på ulike nivå for å målrette og samordne den offentlege innsatsen ut frå lokale og regionale behov (offentlege utviklingspartnarskap) og 

b) private aktørar i næringsliv og sivilt samfunn  

Vi har også fokusere på to nivå (som i visse tilfelle kan vere samanfallande), og då spesielt på det regionale nivået:

Lokalsamfunn, dvs. nærmiljø, bustadområde m.m. Fokus er å utvikle det sivile samfunnet som sosial ”organisasjon” gjennom det som internasjonalt vert kalla ”Community Work” og som vil omfatte hushald, frivillige organisasjonar, offentlege tenestetilbod som barnehagar, skular, eldreomsorg, sosiale tenester, kommunikasjonar m.m., private tenester som nærbutikk, personlege tenester, frivillig arbeid som idrettslag, ungdomslag m.m. og spesielt samarbeid på tvers av slike organisatoriske forhold. I tillegg vil det sjølvsagt også vere fokus på lokale arbeidsplassar, men til vanleg må ein rekne med at det meste av inntektene til hushalda i lokalsamfunna vert generert utanfor dette. Vi reknar med at slike lokale samfunn vil eksistere uavhengig av kommunestruktur som ei ”basiseining”, men at til dømes kommunesamanslåing kan påverke vilkåra for lokalt utviklingsarbeid indirekte (t.d. gjennom endringar i offentleg tenestetilbod, endringar i politisk makt) eller direkte til dømes ved at ei større kommune prioriterer svake/sterke lokalsamfunn annleis enn før.     

Regionalsamfunn, dvs. i praksis bu-, arbeids- og serviceregionar. Sentralt vil vere å prioritere og omfordele ressursar mellom sterke og svake lokalsamfunn, men vi reknar som hovudfokus her evna til (eller manglande slik) til å utvikle heile regionen som eit samfunn med sams utfordringar. Slike utfordringar vil vere knytt til dels ekstern og dels intern konkurranse. Sentralt i det eksterne arbeidet vil vere regionens næringsliv sin konkurranseevne i forhold til andre regionar, eksterne og interne kommunikasjonar, tilgang på kunnskap gjennom utdannings- og forskingssystem m.m., tilgang og fordeling av offentlege ressursar, men også eigen kultur og innovasjonsevne samanlikna med andre. Internt vil lokaliseringsspørsmål, arealplanlegging, samferdsel, busetjings- og bustadpolitikk, offentlege og private tenestetilbod m.m. vere sentrale, men også korleis det sivile samfunnet fungerer som heilskap og forholda mellom ulike lokale samfunn (m.a. sentrum – periferi). Det er vere svært viktig korleis dei sentrale offentlege og private aktørane i (og utanom) regionen samarbeider, om det vert utvikla sams strategiar som får brei tilslutning m.m. Kommunane er i dag primært administrative einingar som kan vere lokale samfunn, regionale samfunn eller ”noko midt i mellom”.  

I tillegg til litteraturgranskingar har vi studert nokre få kommunar som allereie har blitt eller kan bli slått saman eller på andre måtar samarbeider særleg tett. Vi har påvist at forskjellar i situasjon, utfordringar og dermed også konsekvensar avhengig av dei strukturelle og geografiske tilhøva i regionane. Eit ytterpunkt er regionar der det er eit dominerande senter (”by”) og vesentleg mindre omeignskommunar som det kan vere aktuelt å ”innføye” i byen og der desse til saman er mindre enn den dominerande kommunen. Motsatsen er regionar der det er fleire mindre og jamstilte sentra og meir jamstilte kommunar, men der kommunikasjonsendringar har ført til at bu- og arbeidsmarknadene er overlappande/ samanfallande av ulike grunnar. 

1. Det funksjonelle, sentrumsorienterte og tettbygde området. Det som er karakteristisk er at området har eit klart sentrum som innbyggjarane i området forheld seg til med omsyn til arbeid og service og som dei i stor grad organiserar livet sitt i forhold til ved val av bustad, reisemønster m.m. Området er så lite i utstrekning at det er mogleg for dei fleste som bur i ein ”ytterdel” av området å pendle dagleg til andre ”ytterdelar”. Dette gjer at det er store utfordringar med å organisere samfunnet internt med omsyn til arealbruk, arbeidsplassar, service, transport m.m. Ved ei kommunesamanslåing får den nye ”storkommunen” eit folketal som ligg godt over ”gjennomsnittkommunen”, til dømes 50000 som i Sarpsborg. Eit typisk døme på eit slikt område er Sarpsborg, til dels også Fredrikstad. Ålesund med dei næraste kommunane har litt av same karakter.

2. Det polysentriske, spreiddbygde og tynt befolka området. Nordfjord er eit typisk døme her. Området har fire jamstore senter og fleire små. Det er mogleg å nå størstedelen av området med dagpendling frå ”sentralstaden”, men ikkje mellom dei andre stadane. Om ein slår alle kommunane i Nordfjord saman vert folketalet ikkje større enn ca. 33000.

I Noreg er det 65 kommunar som samstundes er eigne bu- og arbeidsmarknadsregionar. I tillegg er storbyområda spesielle ved at det er svært mange kommunar innanfor bu- og arbeidsmarknadsregionane deira. I begge tilfelle vil det vere spesielle prosessar og konsekvensar for samfunnsutviklingsarbeidet av endringar i kommunestruktur, vi har prøvd å avgrense oss til utfordringar knytt til bu- og arbeidsmarknadsregionar mellom desse ytterpunkta. For å kunne knytte erfaringar og konkrete vurderingar til arbeidet vårt har vi gjennomført intervju i Sarpsborg og Fredrikstad som døme på samanslåtte ”regionar” og Ålesundsregionen og Nordfjord som døme på samarbeidande regionar, sjå kapittel 3.

Ut frå gjennomgangen vi har gjort og med fokus på regionalt utviklings- og planleggingsarbeid er det vår overordna vurdering at:

1. Kommunesamanslåing i nodale (sentrumsorienterte) og funksjonell område kan gi ny styrke til regionalt utviklingsarbeid og styrke området sin konkurranseevne i forhold til andre regionar i inn- og utland. Dette krev at den samanslåtte kommunen er i stand til å fokusere på utfordringane til det regionale samfunnet, erkjenne behov for innsats, utvikle sams visjonar og strategiar, prioritere verkemiddel og handling og kontinuerleg lære av kvarandre og av andre. Kommunesamanslåing er ingen garanti for at dette skjer, men synes å forbetree vilkåra i vesentleg grad samanlikna med eit regionalt samarbeid. Brei semje om at samanslåing var nødvendig for å kunne konkurrere betre utad er ein klar styrke.

2. Kommunesamanslåing i polysentriske BAS-regionar der dei fleste aktørar er motstandarar fører neppe til særleg forbetring i det regionale samfunnsutviklingsarbeidet før det er utvikla sams visjonar, strategiar m.m. Spesielt er dette problematisk om regionen manglar sams arenaer og prosessar som kan føre til at sentrale aktørar samhandlar og samtalar og utviklar sams tillit over tid. Truleg må det til klar ”kriseerkjenning” eller sterkt eksternt påtrykk for å ”tvinge” aktørar til å samarbeide. På den andre sida er eit regionalt samarbeid neppe særleg meir effektivt.    

Ein annan konklusjon ein tentativt kan trekke av granskinga vår er at under visse vilkår kan regionkommunen vere best skikka til å møte sams regionale utfordringar – til å utvikle det regionale samfunnet på ein heilskapleg måte. På den andre sida kan regionkommunar verte for store til det nære samfunnsutviklingsarbeidet i bustadområdet m.m. med andre ord at lokalkommunen kan vere best skikka til å møte sams lokale utfordringar – til å utvikle det lokale samfunnet på ein heilskapleg måte. Sett ut frå lokalt og regionalt samfunnsutviklingsarbeid i mange norske BAS-regionar kan det vere eit godt alternativ å ha politiske organ både lokalt og regionalt og med kvart sine områdefokus. 

Samstundes vil det vere ein stor styrke både for det regionale og lokale samfunnet om ein greier å utvikle nivåovergripande samarbeid og arbeidsdeling. Ideelt sett for lokalt og regionalt samfunnsutviklingsarbeid vil det vere at ein hadde både lokale og regionale kommunar som samarbeidde tett.

1.2 Oppbygging av rapporten

I dette kapitlet presenterer vi ei oppsummering av rapporten, der det er lagt mest vekt på funn og konklusjonar. I kapittel 2 presenterer vi teoriar og definisjonar av regionalt samfunnsutviklingsarbeid, spesielt kva som skil dette arbeidet frå anna kommunal verksemd. Like eins er omgrep som governance – fleiraktør og fleirnivåstyring og partnerskap presentert og drøfta i forhold til regional utviklingsarbeid. Like eins krav til regional planlegging som kan fungere utviklande og maktstyrkande. I kapittel 3 er dei teoretiske krava til kommunen som utviklingsaktør oppsummert i forhold til endringar i kommunestruktur.

I kapittel 4 er dei 4 områda nærare presentert og karakterisert i forhold til geografiske tilhøve, kommunestruktur og interkommunalt samarbeid. I lag med det teoretiske grunnlaget vert dei regionale tilhøva brukt til å vurdere informantane våre sine vurderingar i kapittel 5 og 6.   

I samsvar med dei teoretiske drøftingane i kapittel 2 om kva utviklingsarbeid og regionale utviklings- og planleggingsprosessar er for noko, har vi identifisert nokre hovudfaktorar som vi meinar kan verte påverka av endringar i kommunestruktur og som vi derfor har sett nærare på. Faktorane kan delast i tre hovudgrupper:

1. Substansielle (materielle) konsekvensar knytt til endring av kommunestruktur, spesielt arealbaserte forhold, næringsliv og sivilt samfunn og organisasjonsliv (kapittel 5.1)

2. Endringar i relasjonar og institusjonell kapital; spesielt i kunnskap og kompetanse, relasjonar og nettverk mellom aktørar og evna til å mobilisere aktørar (kapittel 5.2)

3. Regional utvikling og planlegging som prosess (kapittel 6)

Eit grunnleggande formål med denne granskinga er ikkje å påpeike kva konsekvensane vert av ei endring i kommunestruktur, til det er dei regionale variasjonane for store som vi har vist i dette arbeidet, men å peike på forhold som ein må granske nærare i det einskilde området. Dei faktiske funna vi har gjort med bakgrunn i mellom anna intervju må derfor sjåast på som døme på konsekvensar. 

1.3 Kommunestrukturen sine verknader for areal, næringsliv og sivilt samfunn - oppsummering

Konsekvensar for arealplanlegging og miljøvern

Dei regionale utfordringane innan arealplanlegging og miljøvern varierar mykje frå sentrale område som Sarpsborg og Fredrikstad til Ålesund og spesielt Nordfjord. Medan kommunesamanslåing tydeleg har ført til store gevinstar i dei tett utbygde regionane i sør i form av betre arealplanlegging, betre fungerande sentrum og redusert arealbruk m.m. er det tilrettelegg for næringsutvikling og for betre interne og eksterne kommunikasjonar som er i fokus på Nordvestlandet. Truleg skuldast dette dels forskjellar i arealstruktur, men også at til dømes Ålesund stort sett kan løyse sine arealutfordringar innan eigne grenser. Derimot er det betydeleg potensiale for konfliktar mellom sentrum og periferi med omsyn til spesielt kommunikasjonar og lokalisering av offentlege funksjonar, men desse gjeld i like stor grad heile Sunnmøre og Nordvestlandet og nasjonale prioriteringar, som bu- og arbeidsmarknadsområdet kring Ålesund. I dette området er interessene meir like med nokre unntak.  

I Nordfjord med mange, små og ikkje særleg ekspansive senter er det få areal-, infrastruktur- og miljøutfordringar dei har sams og der det er store interessemotsetningar mellom kommunane. Derimot kan lokalisering og endring av offentleg verksemd som vidaregåande skule og sjukehus, val av vegliner og andre endringar i kommunikasjonsstruktur endre ”balansen” mellom sentera og kommunane, noko som gir opphav til konfliktar. I dag vert slike interessemotsetningar forsøkt løyst gjennom regionalt samarbeid (forsøke å tale med ei tunge utad) og i fylkesting. Ved ei kommunesamanslåing vil ein ha ein ny sams vedtaksarena i form av eit kommunestyre, men konfliktane vil fortsatt vere til stades og kan virke opprivande og minske effektiviteten til storkommunen. Dei gjeld i stor grad spørsmål som ei eventuell ”storkommune” sjølv neppe får kontroll over som framføring av riksvegar, lokalisering av nasjonale hamner, konfliktar mellom nasjonalt natur- og miljøvern og oppdrett, reiseliv og anna verksemd. 

Med unntak av at ei kommunesamanslåing kan gi ei maktstyring i forhold til staten (ein relativt stor aktør i staden for mange små), er det få argument som talar for storstilt kommunesamanslåing ut frå areal- og miljøomsyn i ein nodal men spreiddbygd og geografisk oppdelt region som Ålesund og spesielt i ein polysentrisk, spreiddbygd og geografisk oppdelt region som Nordfjord. Både i Møre og Romsdal og i Sogn og Fjordane har fylkeskommunane fungert som eigna arenaer for forhandling og prioritering i slike saker.     

Totalt sett synes kommunesamanslåing å gi positive konsekvensar for natur- og arealplanlegging i nodale og tettbygde område som Fredrikstad og Sarpsborg. Typisk er det med betre kontroll over lokalisering av kjøpesenter, bustadområde, senterfunksjonar, arbeidsreisetransportutfordringar m.m. I meir ”utflytande” strukturar som Ålesund fokuserer informantane våre meir på lokalisering av funksjonar og kommunikasjonslinjer i ein regional og nasjonal samanheng, og mindre på natur- og arealplanlegging internt i regionen og i sentrumsnære område. I ein polysentrisk og spreiddbygd region som Nordfjord er dei fleste arealutfordringane kommuneinterne. Her er det utfordringar knytt til kommunikasjonsliner, naturvernskonfliktar mellom region og nasjon m.m. som er meir i fokus.

Konsekvensar for næringsliv - partnerskap

Etableringa av storkommunar i Sarpsborg og Fredrikstad har etter våre informantar si oppfatning ført til ei endring i fokus frå nære driftsutfordringar og lokalsamfunnsutvikling i småkommunane til vektlegging av dei overordna utfordringane og utviklingsretta arbeid i storkommunen. Informantar både i næringslivet og i kommunane peikar på at det har vorte lettare å samarbeide, kanskje spesielt mellom kommune og store føretak. Nokre informantar uttrykker større tvil om dei store kommunane har like sterkt fokus på dei små føretaka. Samstundes vert det også peika på at ein har greidd å ”rydde opp” i interne lokaliseringsspørsmål av typen for spreidd lokalisering av kjøpesenter m.m. og at ein gjennom dette har fått til meir aktive og aktuelle bysenter, men som også kan oppfattast som ei sentralisering av funksjonar. 

I både Ålesundsregionen og Nordfjord kjem det klart fram at det regionale samarbeidet ikkje greier å fungere strategisk og taktisk ovanfor næringslivet og regionutvikling. Berre når det er klare fellesinteresser og klar nytte for alle greier ein å ”handle i saman” og då ofte berre så lenge det ikkje utviklar seg lokaliseringskonfliktar. Dette trass i at begge regionane har eit produksjonsretta næringsliv med store sams utfordringar som burde fremme samarbeid.

Dermed er det ikkje gitt at ei samanslåing i Ålesund eller i Nordfjord vil føre til forbetring, dette vil i stor grad avhenge av interessemotsetningane i den nye store kommunen. Greier politikarane i samarbeid med næringsliv og administrasjon å utvikle sams overordna visjonar og strategiar som kan føre til ei samla utvikling? Om dei kommersielle interessene vil fortsette å dominere i ”storkommunen Ålesund” som i dagens Ålesund, vil dette skape store motsetningar til dei meir produksjonsorienterte områda i resten av regionen. Om ein ikkje greier å utvikle sams visjonar og strategiar om rimeleg og ”rettferdig” arbeidsdeling mellom m.a. dei fire sentera i Nordfjord, vil dei interne konfliktane kunne ”paralysere” storkommunen og kunne føre til ein verre situasjon enn det ein får gjennom frivillig og meir saksorientert samarbeid. 

Det vil truleg også vere avgjerande korleis ei samanslåing skjer. Om ei samanslåing er frivillig, må ein rekne med at det er utvikla tillit og sams visjonar og strategiar som gjer at ein har handlingsmandat slik vi har sett i Sarpsborg. Ved tvangssamanslåing i til dømes Nordfjord kan dei interne konfliktane vi har sett i Fredrikstad vere små i samanlikning med dei som kan oppstå der. Då kan det vere meir fordelaktig at det er færre kommunar som samarbeider, slik vi har sett at det kan vere lettare for Fredrikstad og Sarpsborg å samarbeide i konkrete saker, enn å få til samarbeid mellom eit stort tal kommunar som burde ha sams interesser i næringssaker.   

Konsekvensar for sivilt samfunn og identitet - organisasjonsarbeid 

I Sarpsborg såg vi at sjølv om det var motstand mot samanslåing, så var dei fleste mentalt budde på at ei samanslåing ville skje. Samarbeid var langt utvikla, det var mange sams arenaer å treffast. Spesielt gjaldt dette store sams arbeidsplassar som Borregård, men også at omeignskommunane var ”gratispassasjerar” til offentleg drivne aktivitetar som kino, konsertarrangement m.m., og viktige private arenaer som kafear og restaurantar, diskotek m.m. Sarpsborg sentrum var den uomtvista treffstaden og avstandane var korte. 

I Fredrikstad har spesielt innbyggjarane i gamle Onsøy kommune markert seg med sterkt motstand både før og etter samanslåinga. Vi har ikkje hatt høve til å studere dette nærare, men det kan vere grunn til å tru at dette er eit samfunn med velutvikla eigne møteplassar som gjer området mindre avhengig sosialt av Fredrikstad sentrum. 

I Ålesundsregionen framstår Moa-området i lag med Ålesund sitt gamle senter (Jugendbyen) som stadig viktigare med omsyn til arbeidsplassar, men spesielt som sosial arena for dei omliggande kommunane. Spesielt ser ein at ungdom – som i Sarpsborg og Fredrikstad – møtes i ”byen”, der er kino, kafear, restaurantar, diskotek m.m. men også skular og servicearbeidsplassar. Ein ser også at mange unge familiar buset seg ”strategisk” nær kommunikasjonssenteret Moa fordi det er lettare å nå mange typar arbeid og opplevingar – så vel som familie. Slike forhold er med på å ”bygge ned barrierar” og å utvikle fellessamfunn som i Sarpsborg der informantane våre peika på at skiljet ”by” og ”land” i dag er erstatta av fellesordet ”kommunen”. Same trekka ser ein også i Fredrikstad, og i Ålesundsregionen peikar informantar på behovet for å utvikle slik ”sams identitet”.

Nordfjording er ein gamal identitet knytt til fjordsystemet som sams kommunikasjon, men er denne sterkare enn ”bygde-” eller ”kommuneidentiteten” i dag? Utfordringa her er at det berre er Nordfjordeid som ligg slik til at det er mogleg å nå dei andre delane av området innan rimeleg dagpendlingsavstand. Her er dei fleste offentlege større aktivitetane lokalisert som sjukehus, men til dømes vidaregåande skule er spreidd til dei fire om lag jamstore sentera. Det er også få felles organisasjonar som samlar Nordfjord til eit sams sivilt samfunn, eit unntak kan faktisk vere Operaen på Eid som samlar musikarar og andre aktørar frå heile Nordfjord og frå Ørsta/Volda. Likevel er dette området i ein heilt annan situasjon enn dei tre andre ”nodale” regionane kva gjeld det sivile samfunnet. Til dømes er det lite ”gratispassasjerverksemd” mellom dei fire sentera, dei har alle om lag det same (smale) tilbodet på kino, kafear, restaurantar m.m. og der Ålesund og Bergen er ”byane” for å få tak i meir avanserte ”opplevingar”. 

Så kva kan storkommunen gjere som ein ikkje kan oppnå gjennom samarbeid? Med fokus på dei tre nodale regionane vil vi peike på følgjande:

1. Kunne satse på større tiltak. Typisk døme her er Olavsdagane i Sarpsborg som informantane våre er samde om ikkje ville ha vore mogleg utan etter ei samanslåing. Det same kan vere innan idrett m.m. 

2. Betre økonomisk fundament for kulturverksemd som kino, teater, samfunns- og konserthus m.m. der omeignskommunane i stor grad var ”gratispassasjerar” før samanslåinga. Dette har også ført til større aktivitet fordi storkommunen ”toler” meir enn den gamle ”bykommunen” som i stor grad var ansvarleg før. 

3. Satse på ungdommen. Dei fleste informantane våre peikar på at ungdommen ”ikkje kjenner grenser” på same måten som ”dei eldre” og at det er svært viktig å ha sams ungdomsretta politikk og planlegging i ein region. I storkommunen kan ein få dette til både retta inn mot oppleving og fritidsaktivitetar, førebyggande arbeid av ulikt slag og også knytt til utdanning i samarbeid med m.a. fylkeskommunen og høgskular. 

På den andre sida kan storkommunen misse fokus på dei ”nære tiltaka” som småkommunane har, noko som er ein klar ulempe for lokalsamfunnsutvikling. Vi har ikkje studert konsekvensane for lokalt samfunnsutviklingsarbeid spesielt, men forhold som har kome fram er mellom anna:

· Vanskelegare å finne fram i administrasjonen, spesielt for dei som ikkje har hyppig kontakt

· Indirekte kontakt med lag og organisasjonar i storkommunen gjennom fellesråd, medan småkommunane før hadde direktekontakt

· Manglande lokalpolitisk debatt samanlikna med situasjonen i småkommunane: ”Før diskuterte vi lokalpolitikk når vi møttes i butikken, no er det berre idrett”

· Manglande politisk representasjon frå lokalsamfunn i storkommunen.

1.4 Konsekvensar for samarbeid, partnarskap og sosial kapital - oppsummering

Kommunestorleik og kompetanse i samfunnsutvikling 

Det generelle inntrykket vi har er at dei to samanslåtte kommunane har greidd å få til ei vesentleg spesialisering og kompetanseheving innan samfunnsutvikling i sin eigen organisasjon og at dette skuldast kommunesamanslåinga. Det har vorte lettare å rekruttere spesialistar og dei kan gjere sterkare faglege vurderingar, som m.a. har ført til at dei er mindre avhengig av andre sin kunnskap som fylkeskommunen. 

Men ei slik kompetanseheving fører ikkje automatisk til at denne vert tilgjengeleg for næringslivet eller for frivillige organisasjonar, hushald m.m. Informantar har gitt døme på at samanslåinga har ført til eit større hierarki og at det er vanskelegare å finne fram til kven som er rette vedkomande. Det som då lett utviklar seg er store forskjellar mellom ”gjengangarar” og ”eingangarar” der dei første ”lærer systemet å kjenne” og kan bruke det, medan tersklane for førstegangsbrukarar er høgre enn i ein småkommunestruktur. 

Vi meinar at kommunesamanslåinga har ført til betre samarbeidsforhold og meir relevant og spesialisert kunnskap i kommunane eigna og tilgjengeleg for dei store føretaka som Borregård og næringsorganisasjonar som NHO. Vi har mindre informasjon om konsekvensane for ”dei mange små” føretaka, men indikasjonane vi har er at det ikkje har vorte lettare for desse fordi det er vanskelegare å bruke personlege og lokale relasjonar (politikarar og tenestemenn m.m.) for å få relevant kunnskap om forhold og for å få kontakt med ”rette vedkomande”. 

Vi har også eit sterkt inntrykk av at den største kompetansehevinga har skjedd innan kommunal produksjonsverksemd, til dømes knytt til avtalerett, innkjøp m.m. Ein effektiv kunnskapsbasert organisasjon for samfunnsutvikling vil krevje eit aktivt samarbeid mellom politikarar og administrasjon, mellom ulike etatar og spesielt mellom kommune og private organisasjonar i samfunnet. Det er ikkje gitt at ei kommunesamanslåing automatisk vil føre til ei slik organisering og utvikling, den nye kommunen må ”ville det” gjennom eigen satsing. Sjølv om Sarpsborg og Fredrikstad meinar det har skjedd ei forbetring, er det dermed ikkje gitt at det same vil skje i andre samanslåtte kommunar.    

Om ein ser på dei to samarbeidande regionane er slik kunnskapsutvikling ei kommuneintern affære. Det vert litt fokusert på slike utfordringar i det regionale samarbeidet, men ut over ein del samarbeid mellom næringskonsulentar, IKT-samarbeid som i Nordfjord m.m. og konkrete prosjekt så er det lite som skjer innan samarbeid om intern kunnskapsutvikling. Sjølv om dei fleste ser behova for meir målretta og kunnskapsbasert regional planlegging og utvikling, er det vanskeleg å få til på ein effektiv måte i regionalt samarbeid mellom anna fordi det lett vert konkurranse mellom kommunar. Eit anna forhold er at kompetansen til kommunane synes lav, planleggings- og utviklingsstillingar vert til dømes fjerna ved trange økonomiske vilkår og dermed er det lite å samarbeide med – sjølv om behova er store. Sjølv om det kunne vere aktuelt å samarbeide om eit ”sams plankontor” m.m., er det lettare å kjøpe slike tenester frå konsulentfirma fordi då kan ein sjølv ha større kontroll over innhaldet i arbeidet og unngå å samarbeide med konkurrerande kommunar. Slik kunnskapsutvikling vert derfor ei kommuneintern og ofte ei lavt priortert oppgåve.

Fungerer samarbeid og relasjonar betre i samanslåtte kommunar?  

I begge dei samanslåtte kommunane var tendensen eintydig. Ei større kommune var ein meir interessant samarbeidspartnar for både Fylkeskommunen og statlige etatar. I relasjon til samarbeid utover landegrensene var storleik også avgjerande. Dette kan sjåast på som både positivt og negativt. Positivt i den forstand at dei nødvendige ressursane kan kanaliserast inn i langsiktige prosjekt, det kan takast ut stordriftsfordelar og kommunane har høve til å opptre meir langsiktig. Medaljens bakside er at dei andre kommunane i Østfold opplever både ein relativ og reell deprivasjon i forhold til Sarpsborg og Fredrikstad. Storkommunane har som følgje av felles utfordringar knytta til samferdsel, kultur, busetjings- og næringsutvikling i nedre Glomma regionen, funne kvarandre på stadig fleire område. Dette har forsterka denne tendensen.

I dei interkommunale samarbeida blir det lagt vekt på at regionråda har meir tyngde overfor Fylkesmannen og Fylkeskommunen. Imidlertid er det slik at det begge plassar blir opplevd som vanskelig å einas om enkeltsaker. Når regionråda handterer saker der det er klare motstridande interesser mellom einskildkommunane, vil det vere vanskeleg å bli einig om ei meining utad. Begge stadar blir det lagt vekt på at samarbeidet på ufarlige områder har vore mest fruktbart. Det er også viktig å trekke fram at det er klare teikn på at samarbeida over tid skaper større forståing mellom partane. Det er plausibelt å anta at dette kan førebu grunnen for samarbeid på meir ”ømfindtlege” områder i framtida etter logikken vellykka samarbeid skaper tillit som legger til rette for nye samarbeidsformer (Granovetter 1992). 

Talet kommunar i samarbeidet er også ein vesentlig faktor. ”Jo flere kokker dess mere søl” prinsippet ser ut til å gjere seg gjeldane. Dette finn vi tendensar til i både Nordfjord- og Ålesundsregionen. I Nordfjord har interkommunalt samarbeid mellom to, tre eller fire kommunar vist seg meir overkommelege å handtere, mens vårt førebels materiale tyder på at auke i talet medlemmar i ÅRU-samarbeidet har svekka organet si tyngde utad. Manglande myndigheit hos regionråda er også ein vesentlig faktor. Sidan avgjerdsmyndigheita ligg i kommunane er det vanskeleg å gjere regionråda til ein effektiv aktør der det er snakk om å samlast om til dels ”ømtålige tema”. Norsk kommunelov legg også vesentlege hindringar i vegen for å avgi myndigheit. Dette har blitt trekt fram i alle intervju. I debatten om storkommune versus interkommunalt samarbeid kan ein hevde at dagens regulatoriske regime gjør det umulig å få til same utbytte av samarbeid som av kommunesamanslåing.  

Datamaterialet knytta til dei samanslåtte kommunane viser ein klar trend i retning av at forholdet til næringslivet har endra seg i dei samanslåtte kommunane Sarpsborg og Fredrikstad. Den viktigaste endringa inneber at kommunane har fått ein meir eigna storleik i forhold til å kunne utøve ein meir heilskapleg bu-, arbeids- og næringspolitikk. Arealplanlegging blei trekt fram som det definitivt viktigaste fortrinnet med å bli større. 

Verken Nordfjordrådet eller ÅRU blir sett på som naturlege samarbeidspartar for næringslivet. Dette skuldast i stor grad at disse organa manglar avgjerdsmynde og verkemiddel. Når informantane blei utfordra på å avstå avgjerdsmynde til interkommunale organ var det ein betydeleg skepsis til dette dei fleste stadane. I Nordfjord, der det har pågått samarbeidsformer i ei lengre periode, utredast det i disse dagar meir forpliktande samarbeidsformer. Alle informantane herifrå har trekt fram at det tidligare samarbeidet har utvikla tillit. Dette har på mange måtar bidrege til å førebu grunnen for meir utstrakt samarbeid. Vi finn tilsvarande, men svakare tendensar i Ålesundsregionen.  Utviklinga kan beskrives ved at man først samarbeider i vinn – vinn situasjonar. Slike samarbeid krev liten grad av tillit sidan man kan ”kalkulere” med samarbeid frå motparten fordi det er i deira si interesse. Vellykka samarbeid av denne typen utviklar ein tillit basert på forståing for den andre partens behov og målsetningar. Dette gir rom for meir omfattande samarbeid. 

I både Fredrikstad og Sarpsborg blir det peikt på at kommunane sitt forhold til det sivile samfunn har blitt endra. Frå fleire hald blir det trekt fram at dette har resultert i ein lågare grad av lokalt engasjement og deltaking. Hos administrasjonen begge stader blir det peikt på at dette muligens er ein del av ein samfunnstrend i større grad enn eit resultat av kommunesamanslåinga. Intervjumaterialet frå begge kommunane viser også ein annan trend. Engasjementet og deltakinga gjer seg gjeldane på andre område, spesielt større arrangement som neppe hadde vore moglege utan samanslåinga. Ein annan viktig trend i begge Østfold-kommunane er at det frivillige organisasjonslivet har endra oppbygginga si i samsvar med endringane i kommunestrukturen i form av fellesråd m.m. for å ”fronte” kommunen. Det er lite i datamaterialet som tyder på at regionsamarbeida har fått noen tilsvarande konsekvensar for Ålesund- og Nordfjordregionen.

Er samanslåtte kommunar betre til å mobilisere til samfunnsutvikling?

Ved utvikling og forbetring av sosial kapital er det ikkje nok å tilføre meir kunnskap og å etablere fleire relasjonar (både sterke som er normberarar og svake som er kunnskapsberarar), men kunnskapen og relasjonane må takast i bruk for å få ønskt utvikling. Gjennomgangen vår kan tyde på at både kommunesamanslåing og regionalt samarbeid fører til auka kunnskaps- og relasjonsressursar, men ved samanslåing er det lettare å take kunnskap og relasjonar i bruk enn i eit regionalt samarbeid – det er lettare å mobilisere – å sette ønskte utviklingsprosessar i rørsle. 

I dei samanslåtte kommunane har vi vist at dei har strategiar for natur- og arealplanlegging, for næringsutvikling og i stor grad også for bygging av det ”regionale” sivile samfunnet – sams identitet. Som ein må vente kan det vere usemje om slike og om konkrete løysingar. Det er likevel ein markert forskjell til dei samarbeidande kommunane fordi det mest markerte med desse er at dei manglar sams strategiar spesielt for regional utvikling, men faktisk også langt på veg for samarbeid om kommunal produksjon m.m. I både Ålesundsregionen og Nordfjord har ein forsøkt å samarbeide om regional utvikling og ein har fått til ein del einskildsaker spesielt knytt til kommunikasjonar, miljøvern m.m. der alle har klart sams interesser. Det ein ikkje greier er å utvikle overordna strategiar til dømes for ungdomssatsing, samferdsel, næringsutvikling, kompetanseheving i samfunnet m.m. og det er også vanskeleg å utvikle sams strategiar i saker der det er interessekonfliktar. Det er typisk at når til dømes Nordfjord no forsøker å konkretisere samarbeidet og med støtte frå Fylkesmannen, så er det innan kommunal produksjon og forvaltning og spesielt sjeldne eller spesialistkrevjande former for tenester.

Kva gjeld evna til å mobilisere til regional utvikling meinar vi å ha påvist markerte forskjellar mellom ”samanslåtte regionkommunar” med utgangspunkt i Sarpsborg og Fredrikstad, og regionale samarbeid. Kapabiliteten eller evna til å mobilisere i forhold til utfordringar er langt høgre i kommunane enn i regionale samarbeid, eller sagt på ein annan måte – krisene og utfordringane må vere langt større for at samarbeid skal reagere enn samanslåtte kommunar. 

Det er rett nok ingen garanti for at ei kommunesamanslåing i Nordfjord eller i Ålesundsregionen automatisk vil føre til høgre mobiliseringsevne i forhold til regionale utfordringar. Om ein ikkje greier å utvikle sams erkjenning og visjonar, men utviklar ein kamp mellom ulike lokale visjonar internt i storkommunane, vil det vere svært vanskeleg også for storkommunane å kunne samle kreftene som ei mobilisering krev. 

Likevel trur vi, men veit ikkje sikkert fordi vi ikkje har døme på dette i nyare tid, at ein viktig effekt av ei etablering av ei regionkommune er at ein får ein sams politisk arena og ein sams administrasjon som har heile regionen som arbeidsfelt og som av den grunn vil fokusere meir på regionale utfordringar, visjonar og strategiar enn eit laust samanknytt samarbeid kan greie å gjere. Men dette burde kanskje også vere mogleg å få til om samarbeidande kommunar var viljuge til å satse tilstrekkelege politiske og administrative ressursar i eit samarbeid som kan fungere som ein ”dagsordensettar” og ”node i samarbeidsrelasjonar” og også ha økonomiske virkemiddel som gjer organet til eit interessant samarbeidsorgan.

1.5 Regional utvikling og planlegging i samanslåtte og samarbeidane kommunar - oppsummering

Her har vi sett nærare på konsekvensar av ei kommunesamanslåing i funksjonelle, nodale og tettbygde område av typen Sarpsborg og eit polysentrisk og spreiddbygd område som Nordfjord som vi meinar kan sjåast på som ytterpunkt i situasjonar, storbyregionar og einkommuneregionar unnateke. Vi har også forsøkt å illustrere ytterpunkt i konsekvensar. Utgangspunktet vårt er ein modell for kommunikativ regional planlegging og utvikling, sjå Amdam og Amdam 2000:  

Mobiliseringsvariabelen, dvs. aktivisering og samling av folk for å fremme sams kollektive og individuelle handlingar. Vi meinar at ei samanslåing i det nodale området vil etablere sams politiske og administrative arenaer som gjer det mogleg å utvikle sams kunnskap og erkjenning om regionale utfordringar, utvikle sams visjonar og strategiar for handling. På grunn av stort ”samrøre” er det mogleg å utvikle sams identitet, satse på store sams tiltak innan kultur og organisasjonsliv så vel som til ein viss grad å ivareta lokale interesser. I det polysentriske området vil samanslåing kunne etablere sams politiske og administrative strukturar, men dei lokale konfliktane er med på lasset og vil skape vanskar med å utvikle sams kunnskap og erkjenning av utfordringar. Lokale visjonar ”utkonkurrerar” ein sams regional visjon. Manglande ”samrøre” i heile området vil gjere det vanskeleg å utvikle sams identitet og å satse på store sams tiltak utan å få krav om ”det same” i andre senter. 

Organisasjonsvariabelen, dvs. legitimitet til dei regionale aktørane og organisasjonane – stimulans til danning av organisasjonsstrukturar og prosessar – partnarskap mellom offentlege og private aktørar. I dei nodale regionane vil samanslåing kunne forenkle dei ”interne” strukturane og relasjonane og gjere det enklare å utvikle samarbeid og partnarskap for strategiutvikling og handling mellom kommunen, næringsliv og frivillige organisasjonar – spesielt dei store. Kommunen vil kunne rekruttere spesialistar med høg og relevant kunnskap for slikt arbeid og politikarar som har fokus på eksterne så vel som interne utfordringar. Regional ”heilskapstenking” i organisering av konkurransen med andre regionar er mogleg. I polysentriske regionar vil samanslåing forenkle dei politiske og administrative arenaene og vil kunne lette samarbeidet med spesielt store føretak og organisasjonar som det er brei oppslutning om å samarbeide med. På den andre sida vil sprikande interne interesser og visjonar kunne gjere det vanskeleg å utvikle organisatorisk spesialkompetanse innan regional planlegging og utvikling. Viktigaste rekrutteringsgrunnlag for politikarar kan verte kampen for sitt lokalsamfunn i storkommunen i staden for fokus på regionen sin konkurranse med andre regionar.    
Gjennomføringsvariabelen, at det offentlege utviklingsapparatet, i samarbeid med andre, har kapasitet, kompetanse og verkemiddel til iverksetting av tiltak som kan påverke den regionale utviklinga.  Fokus på sams visjonar og strategiar og erkjenning av regional konkurransesituasjon kan gi prioritet til handlingskraftig regionalt offentleg utviklingsarbeid i nodale regionar. Utvikling av heile det regionale samfunnet – næringsliv, sivile samfunn så vel som offentleg verksemd - kan vere mogleg, noko som kan gjere at ungdomstiltak, kompetansebygging m.m. vert prioritert i forhold til kommunal produksjon. I polysentriske område kan interessemotsetningar, lokaliseringsstridar m.m. gjere at den samanslåtte kommunen brukar så store ressursar til kommunal produksjon – spesielt eit desentralisert ”skjeldentilbod” - at det vert små ressursar til ”heilskapleg” regionalt utviklingsarbeid. Lokale utviklingsorganisasjonar (partnarskap) kan konkurrere om slike avgrensa ressursar og fellestiltak vert avgrensa til det som det er brei semje om. 

Læringsvariabelen. Sams læreprosessar får fram kunnskap om hendingar og handlingar som kan gi ny erkjenning og nye haldningar og handlingar, maktstyrkande regionale prosessar. Sams identitet, sams arenaer og prosessar kan føre til velfungerande sams lære- og erkjenningsprosessar som kan overvinne interessemotsetningar i nodale regionar. Breie lære- og mobiliseringsprosessar vert mogleg med grunnlag i brei offentleg debatt om utfordringar i notid og framtid. Innsats vert frivillig ”samordna” med grunnlag i sams læring av at dette fungerer. I den polysentriske regionen kan fragmenterte interesser og interessekonfliktar gjere at det er mange og konkurrerande læringsarenaer som fokuserer på intern konkurranse i staden for på ekstern. I staden for utvikling av tillit og sams handling, kan misstillit og konkurrerande handlingar verte stimulert. 

Kontekstvariabelen. Samspelet mellom makrokreftene i storsamfunnet og mikrokreftene i lokal- og regionalsamfunnet. Aktivt regionalt samarbeid i den nodale regionen knytt til sams visjonar og strategiar gjer at regionen kan møte ”makroutfordringar” på ein systematisk måte slik at ein dempar ufordeaktive trendar og forsterkar fordelaktige og på den måten står betre i konkurransen mellom regionar. I den polysentriske kommunen kan regional fragmentering gjere at ein ikkje greier å møte ”makroutfordringar” på ein systematisk og omfôreint måte. Ulike grupper ”spring etter” ulike trendar og allierer seg med konkurrerande krefter i makrosamfunnet på ein slik måte at dei ”slår kvarandre i hel” i regionen. 

Ein har ingen garanti for at ei samanslått nodal kommune faktisk greier å utnytte moglegheitene for planleggings- og utviklingsarbeid som vi har peika på ovanfor, dette krev ei bevisst prioritering og satsing på slikt arbeid i konkurranse med utfordringar innan forvaltning og produksjon. Med grunnlag i eigne intervju, andre arbeid og planleggings- og utviklingsteori meinar vi at vilkåra for å få til dynamiske og kommunikative planleggings- og utviklingsprosessar er langt betre i ”funksjonelle” regionar enn i område som ikkje ”heng heilt saman” som bu- og arbeidsmarknadsområde, som har mange og konkurrerande senter m.m.   

1.6 Konklusjon

I granskinga vår har vi vist at endringar i kommunestruktur klart påverkar ein bu- og arbeidsmarknadsregion sine evner til å drive lokalt- og regionalt utviklingsarbeid og at det er viktig å studere desse forholda nærare i dei einskilde områda. Vi har også vist at geografi er svært viktig i lag med kulturelle og sosiale tilhøve. 

Regional utvikling omfattar i høgste grad regionale prosessar som må leiast og stimulerast lokalt.  Nasjonal politikk og verkemiddel kan berre vere ”smørjemiddel” og stimulans i slike prosessar – eller fungere som ”krise- og erkjenningsskaparar”, då ofte med rolla som ”fiende”. Dette betyr også at det aller viktigaste er å utvikle den regionale ”kapabiliteten” eller evna til å møte utfordringar – noko ein berre kan gjere ved å stimulere samarbeidet i heile samfunnet (Porter 1990, Storper 1997). 

Internasjonal forsking viser, i følgje oppsummeringar gjort av m.a. Jan-Evert Nilsson (1998), Storper (1997), Putnam (1993) at det er store variasjonar mellom regionar som ”objektivt” sett burde vere like.  I tillegg til ”objektive” tilhøve som naturressursar, geografisk plassering, transport, m.m. er sosiale og kulturelle forhold viktige. Samfunn som er opne og egalitære og der det er stor grad av samtale og tillit mellom alle grupper av aktørar har jamt over ei langt meir positiv utvikling enn samfunn med eit høgt konfliktnivå, med klasseskilje, maktelitar, ”jantelov” m.m. Dei mest dynamiske næringssamfunna er faktisk prega av svært stor openheit – ja det å dele nye oppfinningar m.m. med konkurrentar vert faktisk sett på som ei ”forsikringsordning” (Nilsson 1998) ved at dei kan kome på noko endå betre som dei igjen vil dele med oss – noko som sjølvsagt krev gjensidig tillit og dialog mellom aktørar. ”Talk and Trust” seier Storper (1997) er dei viktigaste ”instrumenta” i næringsutvikling. Slike forhold må haldast opp mot strukturelle forhold av typen vi har funne i vår gransking. Ytterpunkt var regionar med eit dominerande senter (”by”) og vesentleg mindre omlandskommunar som det kan vere aktuelt å ”innlemme” i byen. Motsatsen vert regionar med fleire mindre, men meir jamstilte sentra og kommunar, der kommunikasjonsendringar av ulike grunnar  har ført til at bu- og arbeidsmarknadene er overlappande eller samanfallande. 

Det sentrumsorienterte og tettbygde området. Det karakteristiske er at området har eit klart sentrum som innbyggjarane i området forheld seg til med omsyn til arbeid og service og som dei i stor grad pregar val av bustad, reisemønster m.m. Området er så lite i utstrekning at dei som bur i ein ”ytterdel” av området kan pendle dagleg til andre ”ytterdelar”. Dette gjev store utfordringar med å organisere samfunnet internt med omsyn til arealbruk, arbeidsplassar, service, transport m.m. Ved ei kommunesamanslåing får den nye ”storkommunen” eit folketal som ligg godt over ”gjennomsnittkommunen”, til dømes 50000 som i Sarpsborg som er eit typisk døme på eit slikt område.  Det er til dels også Fredrikstad og også Ålesund med dei næraste kommunane har litt av same karakteren. Kommunesamanslåing i slike område kan gi ny styrke til regionalt utviklingsarbeid og styrke området sin konkurranseevne i forhold til andre regionar i inn- og utland. Men dette krev at den samanslåtte kommunen er i stand til å fokusere på utfordringane til det regionale samfunnet, erkjenne behov for innsats, utvikle sams visjonar og strategiar, prioritere verkemiddel og handlingar og kontinuerleg lære både av seg sjølve og av andre. Kommunesamanslåing er ingen garanti for at dette skjer, men synes i vesentleg grad å forbetre vilkåra, samanlikna med regionale samarbeid. Brei semje om at samanslåing var nødvendig for å kunne konkurrere betre utad ser vidare ut til å vere ein klar styrke.

Det polysentriske, spreiddbygde og tynt befolka området. Nordfjordregionen er eit typisk døme på dette. Området har fire jamstore senter og fleire små. Det er mogleg å nå størstedelen av området med dagpendling frå ”sentralstaden”, men ikkje mellom dei andre stadane. Om ein slår alle kommunane i Nordfjord saman vert folketalet ikkje større enn ca. 33000. Kommunesamanslåing i polysentriske BAS-regionar, der mange av aktørane er motstandarar av samanslåing, fører neppe til særleg forbetring i det regionale samfunnsutviklingsarbeidet før det er utvikla sams visjonar, strategiar m.m. Spesielt er dette problematisk om regionen manglar sams arenaer og prosessar som kan føre til at sentrale aktørar samhandlar og samtalar og utviklar sams tillit over tid. Truleg må det klar ”kriseerkjenning” til, eller også sterkt eksternt påtrykk for å ”tvinge” aktørar til å samarbeide. På den andre sida er eit regionalt samarbeid neppe særleg meir effektivt enn kommunesamanslåing så lenge aktørane ikkje forpliktar seg meir enn i dag. 

Er så dette avgjerande argument for at kommunar i bu- og arbeidsmarknadsregionar bør slåast saman om nødvendig med tvang? Vi kan ikkje gi eit slikt råd. For det første er granskinga avgrensa til utviklingsarbeid, dei andre oppgåvene til kommunen som velferdsproduksjon og forvaltning er ikkje vurdert. For det andre er det stor forskjell i konsekvensar for samfunnsutviklingsarbeidet mellom ”tvang” og ”frivillig” samanslåing. Tvang kan føre til forverring i staden for forbetring i visse tilfelle. Vi har difor ikkje stor tru på ”instrumentell” endring av kommunestrukturar frå toppen som reiskap i regionbygging og slett ikkje for å oppnå raske resultat. Skal ei kommunesamanslåing kunne føre til ei rask maktstyrking for regionen må det på førehand vere utvikla eit utstrekt samarbeid og etablert tillit mellom alle sentrale aktørar i næringsliv, sivilt samfunn og offentleg styringsverk kopla med ei grunnleggande forståing av at ei samanslåing er naudsynt for å oppnå ei betre samfunnsbygging. 

2. KVA ER SAMFUNNSUTVIKLINGSARBEID?

2.1 Innleiing

Mange hevdar at kommunane dei siste åra har endra seg frå å vere forkjempar for lokale interesser og den viktigaste sosiale entreprenøren på lokalt nivå, til å verte iverksetjar av statens velferdspolitikk med dei problem som dette skaper (Vike og Bakken 2002). Det dette viser er at kommunane kan ha mange roller og at innhaldet i og vektlegginga av desse kan variere over tid. I denne rapporten er fokus retta mot kommunen som utviklingsaktør og korleis dette arbeidet kan verte påverka av kommunestruktur. Målet er å finne fram til forhold som ein bør take spesielt omsyn til ved samarbeid mellom og samanslåing av kommunar – korleis kan slike endringar påverke det samfunnsutviklande og planleggande arbeidet til kommunen som samfunn og som politisk og administrativ eining. 

Utviklingsarbeid kan kort definerast som målretta innsats for å utvikle det gode samfunnet for dei som bur der, det samfunnsbyggande arbeidet både ”innanfrå” (innbyggjarane sjølv) og ”utanfrå” (t.d. staten gjennom omfordeling). I faglitteraturen om regional utvikling og planlegging finn ein i dag at merksemda er retta inn mot kor viktig samarbeid, mobilisering, nettverksbygging m.m. mellom interne og eksterne aktørar er i dette samfunnsbyggande arbeidet, eller det som Patsy Healey (1997) kallar kollaborasjon eller involverande partnarskap med arbeids- og ansvarsdeling mellom aktørar. I tillegg til å utvikle infrastruktur og økonomisk kapital (tradisjonelt utviklings- og planleggingsarbeid), er ein også oppteken av rolla til og korleis ein kan utvikle den sosiale kapitalen til samfunnet. Som for anna utviklingsarbeid er utfordringane prega av regional situasjon og tradisjon og endringsretta samfunnsarbeid må rettast inn både mot generelle så vel som spesielle utfordringar og moglegheiter i kvar einskild region og kommune. 

Den store utfordringa her er at slike prosessar er mest umogleg å styre frå toppen (t.d. staten), i staden må ein aktivisere lokale og regionale aktørar eller plante inn nye aktørar for å få endring. Det kan også vere betydeleg målkonflikt mellom kva lokale og sentrale aktørar ønskjer av endring, så vel som konflikt mellom lokale aktørar. Sams strategiutvikling som skal føre til sams handling krev at deltakarane har utvikla sams visjonar og tillit til kvarandre og at dei har fullmakter og midlar til å kunne delta i gjennomføring av planar og tiltak. Om slike manglar, vert aktørar fort uinteressante for dei andre deltakarane. Tilsvarande er kravet at samarbeidet er reelt, at det er mogleg å forhandle seg fram til mål, strategiar og handlingar, og at ein part ikkje ”saboterar” eller overprøver avtalar. Dette krev at aktørar som har overordna ”eigarar”, må ha fullmakter frå og undervegs drøfte moglege løysingar med desse (Amdam og Veggeland 1999). 

Dei ”nye” utfordringane i lokal og regional planlegging og utviklingsarbeid og korleis spesielt kommunane som politiske og administrative aktørar kan handtere dei, er hovudtema i denne rapporten. Fokus er korleis territorielle strukturendringar som kommunesamanslåing eller regionalt samarbeid kan påverke kommunane sine evner (kapabilitet) til å påverke slike prosessar og få ønskt resultat. 

2.2 Kommunens mange roller – forvaltning, produksjon og utvikling

Lokal og regional utvikling og omstilling krev breie prosessar som engasjerer alle lag i samfunnet. Som Friedmann (1992) peikar på må dette engasjere næringslivet, offentlege (statlege og kommunale) administrative organ, politiske aktivitetar og organ lokalt og sentralt, så vel som det sivile samfunnet. Ein sentral tese i samfunnsbyggande utviklingsarbeid er at i velfungerande samfunn har ingen aktør åleine makt til å tvinge gjennom ordningar som er i klar konflikt med andre grupper sine interesser. Om næringslivet, lokale og regionale politiske organ og statlege etatar er for eit bestemt tiltak, så hjelper ikkje dette om størstedelen av innbyggjarane (det sivile samfunnet i form av frivillige organisasjonar og aksjonar, hushalda m.m.) aktivt kjempar i mot. I eit velfungerande demokrati vil det sivile samfunnet ”slå tilbake” med aksjonar, utskifting av politiske leiarar m.m., dvs. ”omkamp” og om mogleg omgjering av vedtak. I den kommunikative forståinga av utviklingsprosessar er det viktig for alle aktørar å lære seg å handtere konflikt på ein sivilisert måte. Aktørane må ”lære seg å leve saman, men forskjellig” ved å utvikle gjensidig akseptable kompromiss (Healey 1997).    

Ein måte å forstå dei vekslande rollene til kommunen kan knytast til figur 2.1, denne byggjer på Friedmann (1992 s. 27). Opprinneleg var kommunane ein politisk organisasjon for det sivile samfunnet, det sams utviklingsorganet for kommunen som territorialt samfunn. Kommunestyret og formannsskapet var valt av og hadde sin legitimitet frå innbyggjarar og hushald som levde i kommunen, sjølve namnet ”Formannsskap” peikar på at her sat leiarane i kommunen. Det var også typisk at formannsskapa tidleg etter lovfestinga av lokaldemokratiet arbeidde for å få eit betre lokalt samfunn gjennom ulike former for initiativ som etablering av meieri, handelslag, sparebank m.m. både for å støtte næringsutvikling, men også for auka tryggleik for individ og hushald (Teigen 1999, 2000). Det var viktig at slike institusjonar eksisterte under lokal kontroll, ikkje at kommunen skulle styre eller drive verksemda, derfor også organisering i form av ”lutlag” m.m. Kommunen som folkevald styringsorgan var i stor grad ein arena for organisering av initiativ, men også for å ”redde” tiltak og verksemder som var viktige for samfunnet. Teigen kallar dette for ”sosialt entreprenørskap” og for tiltaks- eller utviklingskommunen var dette ei hovudrolle i lag med å skaffe betre infrastruktur (vegar, vatn m.m.) og sjølvsagt arbeidsplassar. Kommunens rolle som velferdsprodusent er ikkje ny, det vart tidleg utvikla ordningar som ”fattigkasse” m.m., men dette arbeidet var i hovudsak eit lokalpolitisk arbeid med fokus på ”hjelp til sjølvhjelp” og med store variasjonar frå kommune til kommune. 

Med framveksten av velferdsstaten og likskapsstaten etter andre verdskrig fekk dette arbeidet nytt innhald og ei ny organisering. I mange, spesielt katolske, land var det kyrkja som tok seg av velferdsproduksjonen når familien eller det sivile samfunnet svikta og til dømes i Irland har dette skapt store utfordringar knytt både til modernisering av staten og kyrkja no når denne har store problem med å rekruttere nonner og munkar til dette arbeidet. Staten har tydeleg store problem med å ”invadere” kyrkja sitt domene (Amdam 1996). I den grad det er etablert offentlege ordningar er det oftast i form av halvoffentlege ”direktorat” som ”State sponsored bodies” i Irland. I Norden med statskyrkje var ikkje dette eit hinder. Kommunane hadde frå eit tidleg tidspunkt ansvar for praktisk å organisere gjennomføringa av statlege kollektive ordningar som skuledrift (bygningar m.m.) og forvaltningsoppgåver der det var viktig med lokalpolitisk skjønn. Det var truleg naturleg for staten å bruke denne modellen når andre lokale og likevel nasjonale utfordringar som eldreomsorg, barnevern m.m. skulle organiserast. Men dette betydde at kommunane som primært var ei lokalpolitisk eining i tillegg fekk oppgåver som ligg i overlappinga mellom staten og det sivile samfunnet. Oppgåvene var langt større enn ein kunne ordne gjennom frivillig arbeid, ein trengde større og fagleg ”profesjonelle” kommunar. Kommunesamanslåingane på 1960-talet var klart eit ledd i denne prosessen for at dei kunne verte store nok til å organisere og gjennomføre nye statleg pålagde oppgåver (ungdomsskule, eldreomsorg m.m.). 

Kommunane har frå starten av hatt eit ”totalansvar” for den lokale samfunnsutviklinga, men også ei realistisk oppfatning at dette kunne politikarane ikkje gjere åleine, det måtte byggast alliansar med næringslivet, med organisasjonar og aktørar i det sivile samfunnet og sjølvsagt med staten og andre eksterne aktørar. Derfor var det naturleg at næringlivsleiarar, ”bygdeleiarar” og ”statens menn” som prest og lærar var aktive i lokalpolitikken. Dugnad og ”spleiselag”, moderne kalla ”partnarskap” var sjølvsagde arbeidsformer. 

Sett i forhold til figur 2.1 kan ein seie at det totale utviklingsarbeidet eller forbetringsarbeidet av kommunesamfunnet kan delast inn i fire og ikkje berre avgrensa mot aktivitetar lokalisert i kommuneterritoriet men også mot aktørar som påverkar tilhøva i kommunen:

1. Utvikling av det sivile samfunnet; retta mot individ, hushald, frivillige organisasjonar m.m. – mange kallar dette samfunnsarbeid (Community Work).

2. Utvikling av næringsliv og sysselsetting; retta inn mot private og offentlege føretak, arbeidsgivarar og arbeidstakarar – mange kallar dette (næringsretta) tiltaksarbeid

3. Utvikling av offentlege organisasjonar; retta inn mot kommunens eiga verksemd, statens, fylkeskommens og andre offentlege organisasjonar – offentleg organisasjons- og serviceutvikling

4. Utvikling av folkevalde styringsorgan; retta inn mot vilkåra for folkestyre, rekruttering, arbeidsvilkår m.m. – utvikling av demokratiske institusjonar    

Framveksten av den profesjonelle ”velferdsproduksjonskommunen” med høg grad av profesjonalisering og ”likskapstenking” både med omsyn til organisering og produksjon, reiser spørsmålet om denne slags form for samarbeid kan fungere i dag og korleis strukturelle forhold påverkar den ”totale” samfunnsutviklarrolla. I denne samanhengen vil vi presisere at velferdsproduksjonen og kvaliteten til denne sjølvsagt er ein sentral del av det totale utviklingsansvaret, men det er ikkje gitt at det er kommunen som skal gjennomføre sjølve produksjonen. Det å syte for at innbyggjarane i kommunen skal ha tilgang på offentleg service av høg kvalitet og rimeleg kostnad er sjølvsagt ei viktig utviklingsoppgåve for kommunen. Men sjølve organiseringa og forbetringa av slik produksjon ”innanfrå” vil vi oppfatte som organisasjonsutvikling på same måten som forbetring av interne tilhøve i føretak er det, sjølv om det har samfunnskonsekvensar. Vi vil her oppfatte utviklingsarbeid som ”ekstern utviklingsverksemd”, dvs. at kommunen som politisk eining samarbeider med andre sjølvstendige aktørar i målretta forbetringsarbeid av eigen og andre si verksemd. Det interne arbeidet i kommuneorganisasjonen som politisk og administrativ eining vil vi definere som organisasjonsutvikling og som ikkje er primærtema i denne rapporten.  

Dette skiljet mellom kommunal organisasjonsutvikling og samfunnsutviklingsarbeid er ikkje uproblematisk. Til dømes i kommunal og fylkeskommunal planlegging kjem dette fram ved at ein skil mellom samfunnsplanlegging med reiskapar som ”altomfattande” strategisk plan og handlingsprogram, medan langtidsbudsjett og årsbudsjett i hovudsak er avgrensa til den kommunale produksjonsverksemda (Amdam og Amdam 2000). Dette illustrerer eit dokumentmessig skilje mellom kommunen som samfunn (samfunnsutvikling) og organisasjon (organisasjonsutvikling). Likevel er det slik at på grunn av at offentlege tenester er svært viktige for oss som innbyggjarar, er dei også viktige i ein samfunnsutviklingssamanheng. Dei store utfordringane innan kommunal produksjon og gjennomføringsoppgåver har gjort at det viktige og vesentleg politiske planleggings- og utviklingsarbeidet av kommunesamfunnet har kome i skuggen av kommunen som ”produksjonsbedrift”. Vi må derfor sjå nærare på dei ulike arbeidsoppgåvene til kommunen som politisk og administrativ organisasjon. 

Som vist på figur 2.2 meinar vi at oppgåvene til kommunen som politisk og administrativ eining kan inndelast i forvaltning, produksjon og utviklingsarbeid. Desse arbeidsoppgåvene har ulike karakter.

På høgre side av figuren er teikna inn kommuneorganisasjonen eller kommunen som offentleg domene og der dei viktigaste aktørane er politikarane i det demokratiske styringssystemet og tenestemennene i det ”byråkratiske” styringssystemet – eit system som i dag har langt fleire produsentar av velferd enn administratorar og lovforvaltarar. På venstre side er kommunesamfunnet som i prinsippet omfattar både det private domenet i og utanom kommuneområdet og andre offentlige aktørar i kommunen. Her finn vi oss igjen som innbyggarar (borgarar) i kommunen, som brukarar av kommunale system, som kundar til kommunal produksjon, som “klientar” til sosiale støttesystem, som aksjonistar som vil forsøke å forhindre eller oppnå forandringar, som samarbeidspartnarar til kommuneorganisasjonen m.m. 

For å gjere det enkelt har vi delt kommuneorganisasjonens oppgåver i tre; forvaltning, produksjon og samfunnsutvikling. Vi vil presentere desse tre rollene nærare for å få fram forskjellane mellom dei, sjølv om vi her vil konsentrere oss om samfunnsutviklingsrolla.

Forvaltning

Forvaltingsoppgåvene er nært knytt til offentlig regulering av det private domenet (det sivile samfunnet og det private næringslivet), dvs. knytt til lover og reglar slik som bygningskontroll, næringsmiddelkontroll, marknadskontroll m.m. Kommunen i lag med andre offentlige aktørar skal sjå til at aktørane i samfunnet overheld lover og regler. I tillegg krevje inn skattar og avgifter for å finansiere den offentlige verksemda. Men forvaltninga omfattar også andre oppgåver. Knytt til omfordelingsordningane i samfunnet blir midlar kravd inn og forvaltninga omfordeler dei til dei gruppene som det demokratiske systemet har bestemt skal få dei. Deler av dette systemet medfører at grupper ut frå f.eks. bestemte sosiale eller fysiske forhold har rettighetar som f.eks. rett på barnetrygd til alle barn i ei bestemt alder eller bustøtte avhengig av inntekt. Alle som oppfyller bestemte kriterium har rett på slike ordningar og forvaltningas oppgåver er å sørgje for at dette skjer, ei rettigheitsforvaltning. Om kommunen har slike oppgåver er dei nært knytt til kommunens rolle som iversetter av statlig politikk - dvs. ei funksjonell oppgåve. 

Men forvaltningsoppgåvene kan også vere nært knytt til skjønn og til det ein kan kalle behovsforvaltning. F.eks. kan kommunane gi støtte til familiar som har økonomiske og andre vanskar, kommunen skal fungere som eit tryggingsnett for innbyggarar som har problem. Men tildelinga av støtte skal foretas ut frå ei vurdering av familiane sine reelle behov og blir ikkje utløyst automatisk - familiane må søke om støtte. Dette betyr at støtten vil vere avhengig av bustad, arbeidsmarknad og andre forhold som gjør det viktig å foreta ei territoriell basert vurdering. Slike ordningar kan også brukast til å jamne ut ulikskapar mellom område.  Fylkeskommunen, SND og til dels kommunane disponerer statlige regionalpolitiske midlar som den kan fordele til bedrifter i bestemte utkantområde som tilskot, lån og garantiar for å fremme bedriftenes utvikling, men bedriftene må først søke og gjennom dette synliggjøre sine behov og også kva samfunnsmessige konsekvensar ein eventuell støtte vil få f.eks. i form av nye arbeidsplassar.    

Til disse forvaltningsoppgåvene vil det vere knytt bestemte samfunnsmessige målsettingar. Samfunnet ønskjar å oppnå noe gjennom disse aktivitetane som tryggare levevilkår for alle innbyggarar, økonomisk vekst i bestemte regionar m.m. og derfor er disse forvaltningsoppgåvene sentrale deler av samfunnsplanlegginga sine handlingar. Det meste av disse forvaltningsoppgåvene er styrt gjennom sentral allokeringsplanlegging der fordeling av knappe ressursar står sentralt (Amdam og Veggeland 1998).

Kommunar kan samarbeide med andre og med fylkeskommune om slik forvaltning til dømes i eit regionalt samarbeid. Enklast er dette knytt til klare og veldefinerte kontrolloppgåver der det ikkje skal utøvast skjønn og der oppgåvene er så sjeldne at kvar kommune kan ha problem med å organisere dei på ein effektiv måte og å rekruttere kvalifiserte fagfolk. Næringsmiddelkontroll er ei typisk slik oppgåve, skjenkekontroll, like eins kommunal revisjon m.m. – dvs. veldefinerte kontrolloppgåver som kommunane har ansvar for og med klare stordriftsfordelar. I nokre regionar som i Sætesdalen har kommunane etablert eigne næringsfond som vert forvalta av regionale styre og administrasjonar og i tett samarbeid med fylkeskommunen og SND (Amdam og Tangen 1997). Ein har også døme på forvaltningssamarbeid knytt til sosialstøtte (satsar), alkoholomsorg, ungdomsarbeid m.m. spesielt mellom kommunar i samla bu- og arbeidsmarknadsregionar der ”problema” må sjåast i ein regional samanheng. 

Vanlege erfaringar for forvaltningssamarbeid er at:

Dess klarare oppgåve, dess lettare påviselege stordriftsfordelar og dess mindre politisk interesse knytt til oppgåva, dess lettare er det å få til samarbeid om slik forvaltning.

Med aukande behov for utøving av (politisk) skjønn, aukande konfliktpotensiale med brukarane (dette kan faktisk også fremme ”regionalisering” for å etablere ny ”syndebukk”), med aukande hyppigheit av bruk, aukande kommunale stabar knytt til verksemda, dess mindre samarbeidspotensiale synes det å vere.  

Utvikling og organisering av forvaltninga slik at den fungerer best mogleg for innbyggjarane og andre aktørar i kommunen, er sjølvsagt ein del av samfunnsutviklingsarbeidet. Spesielt er det viktig å fokusere på desse oppgåvene om dei fungerer som ”flaskehalsar” for lokal utvikling og trivsel. Likevel oppfattar vi ikkje dette arbeidet som ”hovudoppgåve” i lokalt og regionalt utviklingsarbeid, men meir som eit organisasjonsutviklingsarbeid som kommunen sjølvsagt må sørgje for vert drive kontinuerleg ut frå innbyggjarane og andre brukarar sine behov. Vi vil i liten grad fokusere på dette i denne rapporten. Vanlege samarbeidsløysingar innan dette feltet er at kommunar etablerer ein sams eigd organisasjon – eit slags regionalt ”direktorat” – eller at ei kommune tek seg av oppgåva mot betaling frå dei andre. Oppgåvene er som regel vel definerte, like eins økonomi m.m. – slik at aktiviteten er lett å kontrollere, m.a. at den fungerer ”rettferdig” i forhold til definerte kriterium som ein kan evaluere verksemda opp mot.     

Produksjon

Det siste er også typisk for regionalt samarbeid innan offentlig produksjon av varer og tenester. Det typiske med denne verksemda er at offentlige organisasjonar produserer noko til det sivile samfunnet som godt kunne vore produsert av det private samfunnet sjølv som utdanning og omsorg, men sjølve produksjonen og betalinga er organisert på andre måtar enn i vanlige marknader. Når kommunen eller ein kommunestyrt organisasjon sørgjar for kloakk- og søppelinnsamling mot ei avgift til kvart hushald og føretak, er målsettinga ofte todelt - å sørgje for at denne samfunnsmessig viktige oppgåva blir gjort og også at kostnadene skal bli “rettferdig” fordelt. I dette ligg det bevisste val av oppgåveløysingar knytt til både samfunnsstyring, omfordeling og produksjon. Om sjølve produksjonen blir privatisert f.eks. etter anbod til private renovasjonsselskap, kan styringsfunksjonen og omfordelingsfunksjonen fortsatt vere offentlig og dermed er produksjonen underlagt offentlig styring.

Innan mange av dei offentlige produksjonsoppgåvene som kommunen har i dag som skoledrift, helsestell, eldreomsorg, teknisk sektor m.m. er det mulig å ha rein privat organisering eller konkurranse mellom offentlig og privat sektor. Grunnen til “monopolisering” eller sterk offentlig kontroll av private aktivitetar innan slike felt er at denne produksjonen blir vurdert som meget viktig for innbyggarane og samfunnet og at ein marknadsorganisering vil gi resultat som ikkje er i samsvar med fleirtalet i samfunnet sine grunnleggande verdiar og normer. F.eks. i det norske samfunnet er likskapsidealet nært knytt til den sosialdemokratiske politiske ideologien som er sterk i dei fleste partia og som inneber at vi ønskjar like muligheiter for skolegang for alle innbyggarar uansett sosial klasse og lokalisering. Tilsvarande ønskjar vi et helsestell som kan fungere likt for alle ut frå behov og ikkje ut frå betalingsevna til det enkelte hushaldet. 

Ein viktig del av samfunnsplanlegginga er å definere slike kollektive behov og å utvikle løysingar som tilfredsstiller behova. For områder som er viktige for heile nasjonen finn ein sterk nasjonal styring sjølv om det er kommunane som organiserer produksjonen som innan skoledrift (nasjonale mønsterplanar). Dette betyr at produksjonen er funksjonelt styrt, samtidig som produksjonen er territorialt organisert knytt til kommunar og fylkeskommunar fordi dette er hengsiktsmessig sidan lokale variasjonar i behov og situasjon skal knyttes til nasjonal likskapstenking. Dette krev ei territoriell differensiering fordi ein ønskjar resultatlikskap. Innsatslikskap (f.eks. lik økonomisk ressursinnsats pr. skoleelev) er då ikkje nok for å kunne overvinne territorielle ulikskap i f.eks. kostnader og forskjellar i behov mellom grupper.

I praksis finn ein stor spennvidde i produksjonsoppgåver i kommunane. Noko er hyppig og med mange brukarar og med små stordriftsfordelar. Barnehage, barneskule, aldersinstitusjonar m.m. er typiske døme der kommunane vil ha behov for mange av same type og spreidd over kommunen. Om interkommunalt samarbeid om slik ”primærproduksjon” av tenester, vil det som regel vere i ”grenseområde” mellom to kommunar. 

Regionalt samarbeid er langt meir hyppig knytt til ”sjeldan” tenesteproduksjon der ein har mange av dei same utfordringane som innan forvaltning. Kommunane treng tilgang på ekspertise for å gi opplæring, råd og rettleiing til lærarar og andre tilsette i kommunane. Slike oppgåver kan det vere effektivt å organisere som regionale samarbeid, men dei kan også vere viktige motiv for kommunesamanslåing. Like eins kan tenesteproduksjon som er mindre hyppig og der det er stordriftsfordelar knytt til kvantitet og/eller kvalitet vere viktige motiv for samarbeid eller samanslåing. Kvifor skal kvar kommune arbeide med målebrev når dette berre fyller deler av stilling når ein kunne gjere det rimelegare og med betre kvalitet gjennom samarbeid eller ved å sette bort oppgåvene til eit privat selskap?

Lettast er det å samarbeide om slike oppgåver når dei er lette å definere, det er klare mål for kva som skal gjerast og med lite innslag av skjønn, kostnadene er lette å definere m.m. Ofte er alternativa for kommunane å etablere samarbeid eller å kjøpe slike tenester frå andre – offentlege eller private (Sanda 1998, 2002). Val av organisasjonsform og lokalisering av produksjon har sjølvsagt verknader av klart samfunnsutviklande eller -endrande karakter. Sjølv om alle innbyggjarar og organisasjonar har rettar til tilgang på slike offentlege tenester, kan lokaliserings- og organisasjonsendringar føre til store endringar i tilgjenge både målt som kvalitet og kvantitet og dermed ha verknader for samfunnet. Ein sentral del i kommunalt samfunnsutviklingsarbeid vil derfor vere å sikre alle best mogleg tilgang til offentlege tenester, både kommunale og statlege. Like eins kan ein få endringar i sysselsetting m.m. Av avgrensingsgrunnar vil vi i denne rapporten sjå nærare på samarbeidet med andre offentlege aktørar om offentleg tenesteproduksjon m.m. som kommunen ikkje har direkte produksjonsansvar for. Korleis samarbeid eller samanslåing påverkar organiseringa av kommunens eigen produksjon og dermed verknadane for innbyggjarane og andre, er ikkje tema her.   

2.3 Regionalt og lokalt samfunnsutviklingsarbeid 

Sjølv om ein kan vere samde om ein del grunnleggande verdiar, vil det stadig vere konflikt om kvar “grensene for staten/kommunen” skal gå, måla knytt til sjølve dei offentlige aktivitetane og kva midlar som skal brukast for å oppnå mål (Eriksen 1992, 1993). Her er vi ved kommunens opphavlege kjerne, å utvikle det gode samfunnet, illustrert med dei to nedste pilene på figur 2.2. Kommunen som politisk og administrativ organisasjon har eit totalansvar for å utvikle kommunesamfunnet i vårt samfunnsystem. Dette betyr at om innbyggjarane meinar at det er viktig at oppgåver vert løyst og ingen andre kan gjere dette, må kommunen sørgje for dette. Utfordringa her er at dette gjelder utviklinga av heile samfunnet, ikkje berre dei offentlige oppgåvene knytt til forvaltning og produksjon. Staten og offentlege organisasjonar som kommunane kan til ein viss grad styre og forandre sine eigne forvaltnings- og produksjonsoppgåver over tid gjennom offentlig planlegging. Utviklinga av det gode samfunnet krev at både offentlig og privat sektor fungerer godt kvar for seg og i saman slik at innbyggarane får tilgang på nok arbeid og inntekt, har eit godt tilbod på offentlige og private varer og tenester, har gode sosiale fellesskap - at samfunnet fungerer slik at det er attraktivt å leve i det. Dette får vi vanskelig til om den offentlige sfæren gjennom “offentlig samfunnsplanlegging” einsidig skal prøve å styre privat sektor. Dette er grunnlaget for “planøkonomiens fallitt” slik den blei utviklet i m.a. Sovjetunionen. Vi må sjå på samfunnsutvikling som ein kollektiv aktivitet mellom offentlig og privat sfære, men med offentlig sektor i leiinga ut frå våre demokratiske ideal og tradisjonar.   

Framanfor har vi peika på at vi kan dele samfunn inn i fire ”domene” kvart med sine særtrekk, jamfør figur 1.1. I tillegg ser vi at samfunn vert delt inn i ”regionar” av ulik karakter og i stor grad ut frå slike særtrekk. Offentleg politisk og administrativ verksemd har ført til ei praktisk inndeling av staten i kommunar og fylkeskommunar, dei fleste moderne samfunn har minst to politiske nivå med direkte val under nasjonsnivået. Samstundes er det varierande korleis statleg verksemd er organisert i til dømes direktorat med lokale og regionale kontor og korleis desse samanfell med politisk organisering. I Noreg har statleg politikk frå ca. 1970 fram til ca. 2000 vore å ha sams inndeling av direkte statleg verksemd med kommunar og fylkeskommunar, til dømes trygdekontor, arbeidsmarknadsetaten, politiverksemd m.m., i motsetning til Irland der statleg verksemd er organisert ”for seg” og med ulik regional inndeling, med store territorielle samordningsutfordringar (Amdam 1996, Turok 2000). Statleg regional omorganisering av vegkontor, likningsetat, trygdeetat m.m. kan tyde på at vi kan vere på veg til ”irske” tilstandar også her og dermed til ei aukande fragmentering i forholdet mellom funksjon og territorium (Friedmann and Weaver 1979). 

Det typiske med samfunnsmessig utviklingsarbeid er at det har ein territoriell base, eit geografisk avgrensbart samfunn, som utgangspunkt. Sjølv om ein historisk kan snakke om ”det akademiske samfunnet”, ”kyrkesamfunnet” m.m. som uavhengig av nasjonsstatar og lokale samfunnsdanningar (Törnquist 1997), har moderne lokalt og regionalt utviklingsarbeid og samfunnsplanlegging klare geografiske avgrensingar. Men som vi har opplevd historisk så kan slike samfunnsgrenser endre seg på grunn av folkeflytting, kommunikasjonar, politiske og administrative nyordningar m.m.  

Regional avgrensing

Territoriell organisering av aktivitetar er i seg sjølv ei stor utfordring og avhengig av typen aktivitet (Veggeland 2000). Til ein viss grad kan ein knytte regiondanning til dei fire domena eller ”styringsformene” til Friedmann (1992) illustrert på figur 2.1. framanfor. 

Folk sin bustad og interaksjonen mellom folk og funksjonar er basis for danning av sivile samfunn (Törnquist 1997). Tradisjonelt var lokalsamfunn som ”bygda” og ”kyrkjekrins” eller ”skulekrins” basiseiningar for tette relasjonar og sosial identitet, skapt dels av familieforhold, geografiske tilhøve og kommunikasjonar, næringstilhøve og dels av relasjonar etablert over lang tid. Det vart også ofte danna eigne samanbindande organisasjonar som ”grendalag”, ”velforeiningar” m.m. som tok seg av organisering av sams innsats m.m. og som var med på å styrke sams identitet. Mønster for reise for å nå tenester m.m. danna overordna strukturar. I det moderne samfunnet med høg urbanisering, mykje flytting m.m. er denne typen ”identitetsområde” meir uklare og ”pragmatiske” og ”situasjonsavhengige”. Dei fleste kan nok identifisere eit ”nærområde” kring bustaden og i tillegg eit større område der dei aller fleste relasjonane knytt til funksjonar som arbeid, service og aktuelle bustadar er lokalisert, såkalla ”bu- og arbeidsmarknadsregion” (eller BAS-region for bu-, arbeids- og serviceregion, St. meld. Nr. 34 2000-2001). 

I ein studie av Selle og Øymyr (1995) viser dei at organisasjonssamfunnet har vakse sterkt i etterkrigstida. Samstundes har det vorte mindre geografiske skilnader i organisasjonstilbod mellom fylka og mellom kommunar av ulik storleik. Ikkje uventa ser ein likevel at mangfaldet er større jo fleire innbyggjarar kommunen har. Forfattarane peikar på fire allmenne strukturelle utviklingstrekk som alt har – og i aukande grad vil – endre karakteren til det lokale frivillige organisasjonssamfunnet: aukande spesialisering, eigenorganisering, sentralisering og profesjonalisering. 

Studien syner at kommuneorganiseringa vert styrkt, sjølv om grendelagsorganiseringa framleis dominerer. Paraplyorganisasjonar og nye typar av samarbeidsorgan er ikkje tilstrekkeleg. Det skjer noko meir djuptgripande som gjer at grendelagsmodellen ikkje lenger er sjølve organisasjonsmodellen lokalt. Dette kjem delvis av den aukande spesialiseringa meiner forfattarane. Det vert påpeika at mange grendesamfunn har mist viktige funksjonar, ikkje minst som følgje av betre kommunikasjon og langt større mobilitet. Forfattarane meiner det ikkje nyttar å organisere seg med utgangspunkt i ein desentralisert modell som føreset sosial stabilitet og sosial tettleik, om slikt ikkje finst lenger, og det er ikkje tvil om at nyrekrutteringa i svært mange av grendelaga er minimal. 

Utviklinga i retning av kommuneorganisering er forsterka, fordi det har synt seg svært vanskeleg å skipe lag som spring ut av dei nye byggjefelta i kommunane. Forfattarane påpeikar at det kan vere at meir uformelle nettverk og områdeforeiningar (velforeiningar) med mykje avgrensa geografisk nedslagsfelt har overteke delar av funksjonane til dei eldre frivillige organisasjonane. Om det er tilfellet, meiner forfattarane at det tyder på at ein sikrar sine eigne interesser og interessene til dei aller næraste på ein annan måte enn før. Ein har då å gjere med ei mindre formalisert arbeidsform, der arbeidet er meir situasjonsprega og ad hoc. 

Forfattarane trur at ei utvikling frå grendelagsorganisering mot kommuneorganisering speglar av gjennomgripande organisasjonsendring. Det veks fram ein ny arbeidsmåte der den sosiale tettleiken ikkje spelar den same sentrale rolla som før, og der den avgrensa geografiske identiteten er svekt. Det tyder på at organisasjonane møter medlemmer og potensielle støttespelarar på ein annan måte enn før. Organisasjonsarbeidet vert då mindre nært og mindre knytt til det daglege, og identiteten knyter seg ikkje på same måten til området ein rekrutterer frå. Ei slik endring meiner forfattarane resulterer i ein annan type av identitet og ei anna form for organisasjonssosialisering. Dette kan betyr at mange små og mellomstore kommunar i dag faktisk kan oppfattast som lokalsamfunn i tradisjonell forstand. Aktørar i dei politiske organa og til ein viss grad også tilsette i kraft av si dobbeltroller ved at dei også oftast er innbyggjarar, har teke over mange relasjons- og utviklingsoppgåver i forhold til det sivile samfunnet. I slike tilfelle kan endringar i kommunestruktur kunne føre til store negative endringar av sosiale relasjonar totalt i samfunnet og i forhold til det sivile samfunnet spesielt. 

Som Törnquist (1997) peikar på er den fysiske rekkevidda til folk svært ulik i dag avhengig av sosial og økonomisk posisjon, bustad m.m. og dramatisk endra spesielt dei siste 50 åra, samstundes som evnene til å ha tette relasjonar med meir enn eit avgrensa tal personar neppe har auka. Dette gjer at sivile samfunn som territorielle samfunn danna av tette relasjonar er langt meir uklare, overlappande og dynamiske enn før. Spesielt er no ”forpliktinga” til lokalsamfunnet eller nærmiljøet som ein bur i, mindre enn før for mange. Granskingar viser at familie og arbeidsmiljø er spesielt viktige med omsyn til sosiale relasjonar for unge vaksne (Amdam m.fl. 2000) og at mangel på sosiale møteplassar kan vere eit stort hinder for styrking av lokale og regionale relasjonar. 

Bu-, arbeids- og serviceregionar - BAS

Forskarar som Juvkam (2002) meinar at Noreg kan inndelast relativt eintydige i 161 bu- og arbeidsmarknadsregionar bygd på kommunane som minste eining og ut frå tilhøve som pendling (arbeidsreiser), servicedekning m.m. Rett nok er 65 av desse regionane identiske med ei kommune på grunn av dei vanskelege kommunikasjonstilhøva i store delar av landet. Samstundes er dette ei tidsbestemt inndeling fordi kommunikasjonsendringar vil endre slike grenser. 

Dette skaper utfordringar spesielt for politiske regionar som kommunar og fylkeskommunar. I prinsippet skulle ei kommune vere ei politisk overbygning for eit klart definerbart lokalsamfunn – ei felles styringseining for eit territorium der innbyggjarane definerte seg sjølv som tilhøyrande dette samfunnet (oss – dei andre). På tilsvarande vis kunne ei fylkeskommune vere ei politisk overbygning av kommunesamfunn som identifiserte seg som ei sosial eining større enn kommunen og mindre enn staten. Ein kan kanskje bruke omgrep som ein kulturell region og i nokre tilfelle også etniske regionar om avgrensingar er knytt til språk- og dialektgrenser eller liknande (Veggeland 2000). I dagens norske samfunn kan ein kanskje stille spørsmålet om spesielt kommunane som tenesteproduserande organisasjon er så viktig at den dannar sivile samfunn i staden for motsatt, kanskje også tilsvarande med nokre fylkeskommunar. Sjølv om slike politiske regionar i prinsippet skulle dannast ”nedanfrå”, vert dei i stor grad ”bestemt politisk frå toppen” i det moderne samfunn og sterkt knytt til offentleg administrativ regioninndeling.      

Knytt til forretningsverksemd og næringsliv så er omgrep som ”terskel” og ”rekkevidde” sentrale (Teigen 1999). Kor stort omland eit serviceføretak treng er dels avhengig av kor ”hyppig” vedkomande teneste er, dvs. minste talet kundar som trengs for å overleve, korleis desse er fordelt geografisk og kva slags avstandskostnad kunden og/eller føretaket har. Like eins kan moglegheitene til å ”kople” tenester påverke kostnadene og dermed omlandet. Dette betyr at slike ”økonomiske regionar” er avhengige av forhold som geografiske tilhøve, busetjing, kommunikasjonar, transportsystem m.m. og dei vil endre seg med endringar i rammevilkår. På grunn av at busetjinga ikkje er jamt fordelt i det moderne samfunnet, er spesielt urbane konsentrasjonar eller byar og tettstadar viktige for slike marknadstilhøve og også for danning av ”sentrum og periferi” i slike økonomiske regionar (nodale regionar). Bu-, arbeids- og serviceregionar kan oppfattast som ein ”sum-region” knytt til slike tilhøve ut frå kvar folk bur, arbeider og brukar tenestetilbod.   

På same måten som privat tenesteyting treng offentlege tenester eit ”kundegrunnlag”. Til dømes ein barne- og ungdomsskule med minimum 25 elevar på kvart årstrinn treng ei befolkning på ca. 1500 innan skulekrinsen. Ein annan funksjon som eit likningskontor treng kanskje 10.000 innbyggjarar for å verte oppfatta som ”rimeleg effektivt”. Argumentasjonen for endringar av ”administrasjonsområde” er oftast ”funksjonseffektivitet”, dvs. sektorinterne ”bedriftsøkonomiske” vurderingar. Dette betyr også at danninga av ”administrative regionar” i større grad skjer ”frå toppen” og uavhengig av tankar om territoriell samordning og utvikling av samfunn sett som heilskap.    

Av gjennomgangen ovanfor bør det gå fram at ”regionar” ikkje er eit eintydig omgrep og at omgrepet i seg sjølv skaper store utfordringar spesielt knytt til ”samfunnsutvikling” ved at det kan vere uklart kva ein meinar med samfunn. I stor grad er dette også knytt til ”territorielt nivå” frå det lokale til det nasjonale og internasjonale. Av praktiske grunnar i arbeidet med denne rapporten vil vi operere med tre samfunnsnivå; det lokale, det regionale og det nasjonale og der vårt fokus er dei to første. 

Kjernen i det lokale nivået eller ”lokalsamfunn” og ”lokalsamfunnsutvikling” er nærområdet kring bustaden – i rurale område ”bygda” og i urbane område ”gata”, ”bustadfeltet”, eller kanskje til og med ”bydelen”. Dette er sosiale territorium danna av tette sosiale relasjonar der frivillige organisasjonar som velforeiningar og idrettslag, men også institusjonar som barnehage, skule, eldreheim, nærbutikk m.m. er med på danninga. Som samfunnsutviklingsarbeid er dette utviklingsarbeidet prega av det sivile samfunnet og situasjonen og behova til innbyggjarar og hushald. Vårt fokus er at slike basiseiningar som regel er mindre enn eller identiske med kommunane som politisk og administrativt territorium, spesielt dersom vi ser på bydelane i dei store byane som ”lokalkommunar”. Med unntak for dei 65 kommunane (i hovudsak utkantkommunar) der bu- og arbeidsmarknadene er identiske med eller mindre enn kommuneterritoriet, vil utfordringar knytt til store delar av arbeidsmarknaden, bustadlokalisering, samferdsel, offentleg og privat ”sjeldanservice” vere utanom lokalsamfunnet si makt å ”styre”.    

På tilsvarande måte er ”regional samfunnsutvikling” knytt til den einskap som samanhengande bu- og arbeidsmarknadsregionar dannar. I slike område vil det vere mange sams marknader så vel som funksjonelle og territorielle system med store interne og eksterne samordningsbehov knytt til arbeid, bustad, tenester, arealbruk, kommunikasjonar m.m. og med behov for å sjå samanhengar. Som vist av Juvkam (2002) er den typiske situasjonen at slike område består av mange kommunar – dei manglar politisk/administrative einingar som kan ”samordne” slike funksjonar på tvers av dei fire domena. 

Fokus i denne rapporten er kommunen som samfunnsutviklingsaktør. Det som kjem fram ovanfor er at kommunane har roller både som lokale og regionale utviklingsaktørar, men også at dei ikkje har ei eintydig ”innpassing” i forhold til ”lokalsamfunn” og ”regionsamfunn”. I eit samfunn som det norske med svære geografiske variasjonar frå Oslo til Finnmark er dette ikkje uvanta, men samstundes ei stor utfordring når ein skal drøfte forholdet mellom kommunestruktur og lokalt og regionalt samfunnsutviklingsarbeid. 

2.4 Samordningsutfordringar og samfunnsutvikling

Alt frå 1960-talet var m.a. Rokkan (sjå artiklane samla i Rokkan 1987) oppteken av konfliktlinjene i norsk og europeisk politikk knytt til motsetningane mellom; a) sentrum og periferi og b) kultur og økonomi. Dahl Jacobsen (1964) peika tidleg på dei sterke «segmenteringskreftene» m.a. i landbruksforvaltninga med integrasjon av forvaltning, politikk, marknadssystem og organisasjonar i sterke sektorar som sto saman mot andre sektorar i kampen om ressursar i velferdsstaten. Bildet vart samanfatta i omgrepet «Den segmenterte stat» i den første maktutgreiinga (Egeberg, Olsen og Sætren 1975, NOU 1982:15). 

Internasjonalt er motsetningane mellom den sektoriserte statsmakta og den meir heilskapleg tenkjande lokalmakta oppsummert som motsetninga mellom territorium og funksjon av m.a. Friedmann and Weaver (1979). Regionalpolitikken og regional planlegging vert oppfatta som ein «evig» kamp mellom heilskapleg utvikling av lokalsamfunn og regionar (territorium) ut frå lokale behov og ei sektorinndelt statsmakt som er oppteken av «sektorlikskap» og «domenekamp» mellom sektorar og segment i den funksjonelt inndelte (byråkratiske) staten. Dei fleste marknader er også segmenterte, noko som også forsterkar dei funksjonelle strukturane i samfunnet.

I sjølve omgrepet territoriell samordning ligg det innebygd ei verdioppfatning om at desse «motkreftene» må organiserast og tvingast til å arbeide saman skal ein få til ei god regional utvikling. Formålet med m.a. kommunal og fylkeskommunal planlegging er å få til ei slik samordning av økonomiske, kulturelle, fysiske og sosiale forhold (Plan- og bygningslova av 1985, Amdam 1988). Men den regionale planlegginga, spesielt fylkesplanlegginga, har få virkemiddel til å gjennomføre ein regional politikk fordi dei fleste av dei viktige offentlege virkemidlane vert kontrollert av staten og regionale statsetatar (Mydske 1977, Moflag 1992). 

From og Stava (1985) har oppsummert dette problemet som «Kunsten å ro utan årer». Den regionale planlegginga skapte forventningar om endringar som fylkeskommunane, kommunane eller andre regionale aktørar sjølv manglar midlar til å gjennomføre, sentrale midlar vart forvalta av statlege etatar eller vert stramt styrt av staten. I staden for å kunne ro sjølv er ein avhengig av å oppmode andre om å ro i rett retning, men som desse lett kunne ignorere trass til dømes regjeringsvedtak av fylkesplanane. Kva om ein kan få til ei betre samordning av offentleg politikk og virkemiddel så vel som tett samarbeid med private aktørar - «ei planlegging med årer»? Dette er ei hovudutfordring i lokalt og regionalt samfunnsutviklingsarbeid og samfunnsplanlegging. Motsetningane mellom territoriell og funksjonell politikk og administrasjon kan oppsummerast som på figur 2.3. «Den distriktspolitiske kista» (Amdam og Amdam 1990, Amdam og Veggeland 1998). 

På den eine sida av figuren er teikna inn nivå eller ulike nivå av regiondanningar jamfør framanfor, frå stat til individ/hushald, men der det finst offentlege styringsorgan vesentleg på stats-, fylkes- og kommunenivå. I norsk styringsverk er staten (sentrum) og kommunane (periferien) sterke, medan mellomnivået representert med fylkeskommunen er ein «ny» politisk institusjon og tradisjonelt mykje svakare enn dei to andre. Ei endring av kommunestruktur ved samanslåing vil føre til endringar langs denne aksen i det minste i dette regionale rommet og til behov for endringar av arbeidsdeling m.m. mellom nivåa i vedkomande område.

Den andre dimensjonen, dei ulike styringssystema er nært knytt til dei fire domena til Friedmann (1992), jamfør figur 2.1. Figuren illustrerer at det er behov, på ulike nivå, å sjå samanhengen mellom aktivitetar og planar i dei fire domena eller hovudaktørgruppene. Det typiske i dag er at ingen aktør åleine kan styre dei andre, i staden må ein styre og utvikle samfunnet i lag (governance) gjennom ulike former for formelle og uformelle samarbeidsordningar (partnarskap), sjå mellom anna Amdam og Veggeland (1998), Veggeland (2000). Det er sannsynleg at samarbeid mellom kommunar og/eller samanslåing av kommunar vil påverke evna til å samarbeide internt både på lokalt og regionalt (bu- og arbeidsmarknadsområde) nivå. 


[image: image4]
Den tredje dimensjonen illustrert på figur 2.3 er segmenteringa i samfunnet, dvs. at innan eit funksjons- eller aktivitetsområde som helsestell, landbruk, samferdsel m.m. vert det utvikla tette relasjonar mellom aktørar som har primærinteresser knytt til dette feltet og på ulike nivå, og på ein slik måte at andre aktørar vert ”stengt ute”. Dette fører til hovudvekt på sektorintern også kalla vertikal eller hierarkisk samordning, medan samanhengen til dømes mellom helseorganisering og samferdsel vert lite vektlagt – dvs. den territorielle eller horisontale samanhengen og samordninga på tvers av funksjonar. Ei utfordring vi må studere er om ei endra territoriell organisering gjennom samarbeid eller samanslåing av kommunar vil føre til makt- og strukturendringar og som dermed også gir større territorielt basert påverkingskraft i høve til funksjonar, offentlege så vel som private.   

Figur 2.3 illustrerer eit fjerde forhold, fragmentering. Om det er lite samarbeid og samordning både horisontalt og vertikalt vil kvar ”rute” eller ”terning” i den tredimensjonale figuren vere eit autonomt system med svak kopling til andre (eit småkongedøme). Då kan ein forvente at aktørane handlar ut frå klart ”egoistiske” interesser og at det vert ”alles kamp mot alle”.   Gjennom at kommunar gjennom samarbeid eller samanslåing og i samarbeid med andre offentlege aktørar står saman og samordnar virkemidlane sine, vil «forhandlingsmakta» ovanfor privat sektor auke, var ein sentral lærdom frå maktutgreiinga. Men lærdomen var samstundes at dette kravde eit kontinuerleg påverkings- og forhandlingsarbeid - kontinuerlege «spel» eller utviklingsprosessar. Samstundes er det ofte ikkje nok med slike ”administrative” endringar, vilkåra for utvikling heng også saman med situasjon og utfordringar i samfunna sjølv. 

Internasjonal forsking viser, i følgje oppsummeringar gjort av m.a. Jan-Evert Nilsson (1998), Storper (1997), Putnam (1993) at det er store variasjonar mellom regionar som ”objektivt” sett burde vere like. I tillegg til ”objektive” forhold som naturressursar, geografisk plassering, transport, m.m. er sosiale og kulturelle forhold viktige. Samfunn som er opne og egalitære og der det er stor grad av samtale og tillit mellom alle grupper av aktørar har jamt over ei langt meir positiv utvikling enn samfunn med eit høgt konfliktnivå, med klasseskilje, maktelitar, ”jantelov” m.m. 

Dei mest dynamiske næringssamfunna er faktisk prega av svært stor openheit – ja det å dele nye oppfinningar m.m. med konkurrentar vert faktisk sett på som ei ”forsikringsordning” (Nilsson 1998) ved at dei kan kome på noko endå betre som dei igjen vil dele med oss – noko som sjølvsagt krev gjensidig tillit og dialog mellom aktørar. ”Talk and Trust” seier Storper (1997) er dei viktigaste ”instrumenta” i næringsutvikling. Nilsson (1998) peikar i si oppsummering på at hans eigne og andre sine studiar knytt til ulike typar dynamiske og mindre dynamiske regionar at:

· Regionen si historie betyr meir for dens utvikling enn den førte nasjonale og regionale politikken. I ein landsdel som Vestlandet med historisk tett kontakt mellom sjøbasert og landbasert verksemd, så vil dette prege utviklinga også i framtida. Den tause kunnskapen er så stor at området har klare komparative fordelar framfor område som manglar slik kontakt og kunnskap. Regionar med historisk sett har vist stor evne til å møte utfordringar og å omstille seg, til truleg også vise det same i framtida – og motsatt. 

· Utviklinga gjenspeglar den regionale kulturen.  Som Wicken (1997) meinar han at den regionale kulturen og sosiale strukturen ”heng igjen” og pregar utviklinga. Om det er stort klasseskilje, krevst det generasjonar for å dempe denne, og før det skjer vil lokalt entreprenørskap og eigenbasert regional næringsutvikling vere klart mindre dynamiske enn i meir sosialt og kulturelt velfungerande område. I slike regionar er truleg berre akkvisisjon mogleg strategi på kort sikt, som til dømes har vore vellukka i Irland.

· Menneske som flyttar til/tilbake til regionen har ei avgjerande betydning for dynamikken i regionen. ”Heimfødingar” er bunden av sosiale og kulturelle band og hemningar som gjer at initiativ som ikkje mest alle er samde om er dødfødde eller ein ”tør ikkje” å setje i gang. Dei som ikkje er bundne på slike måtar har langt større rom for handling, i tillegg til at dei er berarar av kunnskap utanfrå som dei ser kan brukast til fornying. Dei kan også lettare ”emigrere” om satsingar er misslukka – dvs. at den sosiale risikoen er langt mindre enn for dei som veit at dei skal fortsette å leve i samfunnet. Om det flyttar mange unge til eit område, representerer dette i seg sjølv eit dynamisk element, noko som ein spesielt ser i universitetsbyar. 

· Framgangsrike regionale strategiar er lokale og sterkt fokuserte – sams visjonar og handlingar hjå sentrale aktørar i regionen. Samstundes ser ein at om endringsprosessar ikkje får tilslutning hjå sentrale aktørar i samfunnet – om desse aktivt kjempar mot endring – så vil dei fleste endringsforsøk gå i vasken. Derfor er det svært viktig å få oppslutning frå flest mogleg av dei som er meiningsdannarar i samfunnet – ikkje berre i næringslivet. 

Vi skal i denne rapporten sjå på korleis endringar i kommunestruktur kan påverke evna til kommunen som ”lokal og regional samfunnsutviklingsaktør”. Gjennomgangen ovanfør bør vise at det vil vere vanskeleg å konkludere eintydig på til dømes påstanden ”Kommunesamanslåing vil føre til eit meir aktivt samfunnsutviklingsarbeid i det nye kommuneområdet”. Det kan godt vere at den nye kommunen fører til eit meir aktivt samarbeid og utviklingsarbeid innan ”bu- og arbeidsmarknadsområdet”, spesielt om den nye kommunen er om lag identisk med dette. Men det kan også føre til at det lokale utviklingsarbeidet vert mindre vektlagt. Og det kan vere at relasjonane (jamfør Putnam 1993) er så lite utvikla eller så fastlåste at ein uansett ikkje greier å mobilisere private aktørar – dvs. at det er andre variablar enn kommunestruktur som er langt viktigare for endringar av lokale og regionale endringsprosessar.  

Uansett, og det er ein kjerne i vurderingane i denne rapporten, både utanlandsk og nasjonal erfaring peikar klart på at for å få systemforbetring og meir effektivt lokalt og regionalt utviklingsarbeid må ein få endringar av typen (Bennett & McCoshan 1993, Amdam & Amdam 2000):

· Frå sektortenking/likskap/fordeling til utvikling av område – regionar – ut frå deira særskilte behov og utfordringar

· Frå styring frå toppen til dialog med lokale og regionale aktørar – private og offentlege - for partnarskap i utviklingsarbeidet

· Frå domenekamp til samarbeid basert på samtale og tillit 
2.5 Dimensjonar, utfordringar og strategiar i utviklingsarbeid – evner til utvikling

Det kan hevdast at med forbetra kommunikasjonar omfattar dei fleste bu- og arbeidsmarknadsregionane fleire kommunar og at dette fører til passivisering av mange kommunars tiltaks- og utviklingsarbeid (gratispassasjer) eller til ”nullsumspel” mellom kommunar i ein region (Bukve 1999). Kommunesamanslåing kan gi ei større og meir aktiv kommune som ikkje er oppteken av kvar i regionen aktivitetar er, men at ein greier å få til eit best og mest mogleg livskraftig samfunn. Mot dette kan hevdast at ein burde kunne oppnå det same gjennom eit aktivt regionalt samarbeid og at ei slik storkommune lett misser behova til lokale samfunn av syne. Økonomisk utvikling og næringsliv kan lett verte prioritert fram føre berekraftig lokal utvikling. Ein del av dei sentrale utfordringane knytt til lokalt og regionalt samfunnsutviklingsarbeid og dynamikken i dette er illustrert på figuren 2.4 nedanfor.

Eit kvart samfunn – det vere seg lokalsamfunn, kommune, bu- og arbeidsmarknadsregion eller større einingar har tilhøve og utfordringar som dels er særeigne og dels lik mange andre. Like eins vil evnene til å svare på slike utfordringar i høg grad variere med det interne og eksterne kapasiteten og samarbeidet i og mellom offentleg verksemd, næringsliv og det sivile samfunnet (familiar, frivillige organisasjonar m.m.), internasjonalt kalla regional kapabilitet eller evne til å møte utfordringar. Utviklingsarbeid og –planlegging går i høg grad ut på å stimulere aktørar til å auke evnene sine på ein slik måte at det er til fordel for heile samfunnet – mellom anna gjennom samarbeidsprosessar som gir gjensidig læring, tillit, sams visjonar og handlingar.

Ei fôrutsetning for spesielt eigenbasert regional utvikling er faktisk utvikling av sams haldningar, sams erkjenning, sams strategiar m.m. – at ein samarbeidar i staden for å kjempe mot kvarandre. Og slike relasjonar og samarbeid kan berre utviklast lokalt og regionalt, aktørar utanfrå kan berre hjelpe til og ”smøre” slike prosessar, dei kan ikkje erstattast gjennom ”vedtak” eller ”kommando” – det fører berre til aktiv motstand og ”sabotasje”. På den andre sida kan aktørar utanfrå fungere samlande som ”fiendar” (Stöhr 1990).   

Dette betyr at regional utvikling, med unntak av innplanting og allokering av store tiltak som ”fabrikk”, ”offentleg institusjon” m.m. i høgste grad er regionale prosessar som må leiast og stimulerast lokalt – nasjonal politikk og verkemiddel kan maksimalt berre vere ”smørjemiddel” og stimulans i slike prosessar – eller fungere som ”krise- og erkjenningsskaparar” då ofte med rolla som ”fiende”. Dette betyr også at det aller viktigaste er å utvikle den regionale ”kapabiliteten” eller evna til å møte utfordringar – noko ein berre kan gjere ved å stimulere samarbeidet i heile samfunnet (Storper 1997).  

Ei fôrutsetning for mellom anna innovativ verksemd i næringslivet er at ein greier å dra heile samfunnet med i innovative utviklingsprosessar. Dette krev sosiale strukturar som støttar opp under og formidlar nyskaping og initiativ, fleksible institusjonelle strukturar og ein høg grad av lokal interaksjon og kooperasjon - ei lokal dugnadsånd for å møte sams utfordringar. I tillegg til næringsentreprenørar trengst også “sosiale entreprenørar”, dvs. interne og/eller eksterne utviklingsagentar som kan delta i og stimulere andre i slike mobiliseringsprosessar (Amdam 1998c). Til dømes offentlege verkemiddel kan i seg sjølv ikkje fremme slike prosessar, likevel er det viktig at dei har profil, innretning og tillet arbeidsmåtar som stimulerer i staden for å hemme slike prosessar. Dette vil kunne krevje rask sakshandsaming, stor grad av delegering og proaktivt arbeid der offentlege middelforvaltande aktørar har store fullmakter til å inngå avtalar og partnarskap som inneber middelbruk – ja som faktisk kan føre til at offentlege aktørar sjølv er utviklingsaktørar. 

Stöhr m.fl. (1990) meinar at dei basale fôrutsetningane for utvikling; initiativ og entreprenørevne, finst latent i alle befolka område, i byområde så vel som i utkantar. Ved studiar av 50 døme frå heile Europa fann dei desse fellestrekk for kva som stimulerer og bremsar ei regionalt initiert utvikling:

Entreprenørar. I omtrent alle døma på næringsutvikling, så vel som samfunnsmessige endringar, vart initiativ teke av visse nøkkelindivid, entreprenørar. Svært ofte var ikkje dette dei ein forventa skulle spele ei slik rolle, det vil seie lokale administratorar og politikarar eller leiarar av storføretak, men “ukonvensjonelle” initiatorar som til dømes ein lokal veterinær, ein lege, ein pensjonert offiser eller andre “samfunnsaktivistar”, dvs. mange “uformelle” entre​prenørar. Dette funnet er i samsvar med norske granskingar, sjå m.a. Arbo og Bukve (1990) og Berge (2000). Og slike entreprenørar kan arbeide for både kollektive og private aktivitetar. Til dømes var etableringa av kooperative næringsorganisasjonar og utdannings- og rettleiingsinstitusjonar frå 1860 og utetter, svært viktig for næringsutviklinga i mange lokal​samfunn og regionar i Noreg (Teigen 1999). 

Nettverk og arena. Tilkomsten av entreprenørar var ei viktig men ikkje ei tilstrekkeleg fôrutsetning. For å verte effektiv måtte entreprenøren (spesielt ein ekstern) ha tilgjenge (eller skaffe seg tilgjenge) til eksisterande lokal informasjon og kunnskap gjennom sosiale og institusjonelle nettverk. Dei måtte arbeide gjennom lokale nettverk, eventuelt tilpasse/endre eller etablere slike. Spesielt var det viktig å etablere nye relasjonar og nettverk om ein lokalt hadde ulike fraksjonar som var isolerte eller fiendsleg innstilte til kvarandre. Som lokale utviklingsagentar måtte entreprenøren byggje opp nye arenaer og nettverk for å knytte saman forskjellige lokale aktørar og institusjonar, og for å motivere dei til å samarbeide.

Svært ofte trongst eksterne truslar for å få aktørane motiverte til eit slikt samarbeid, eller for at nye aktørar skulle få sleppe til. Vidare er det viktig å ha høg lokal mobilitet av rele​vant kunnskap og informasjon gjennom formelle kanalar som til dømes ei lokalavis, fag​presse eller som intensive sosiale interaksjonar. Ringholm et. al. (1994) har vist at planleggingsprosessane knytt til kommunal og fylkeskommunal strategisk nærings​plan​legging langt på veg har fungert slik då dette arbeidet starta opp etter dei nye retnings​linjene frå Kommunal- og regionaldepartementet (KRD). 

Lokal identitet. Dei viktige aktørane må kunne identifisere seg med lokalsamfunnet og vere aktiv i det, men treng ikkje å bu lokalt eller å vere tilbakeflyttarar. Faktisk har tilflyttarar ofte lettare for å ta initiativ og å få handlingsrom (Nilsson 1998). Også ein eksternt rekruttert leiar av ein lokal fabrikk i eit internasjonalt storkonsern, kan leie interne og eksterne innova​sjonar. Fôrutsetninga synest å vere at vedkomande aktør kan forvente større fordelar frå lokalt enn frå eksternt samarbeid eller interaksjon. Eit døme er pizza-produksjonen til Stabburet på Stranda. Trua av nedlegging og med kunnskap om korleis konsernleiinga tenkte, auka arbeidarane produktiviteten i eit aktivt samarbeid med den lokale bedriftsleiinga (tilflyttar) og kommunen, medan arbeidarane ved andre fabrikkar streika. Resultatet vart at all pizza-produksjon vart lagt til Stranda (Amdam mfl. 1995).

Tradisjonelt har politisk verksemd – spesielt på kommunenivå – representert eit svært viktig kollektivt entreprenørskap for samfunnsutvikling gjennom formelle og utformelle samarbeid med andre aktørar. I dei siste åra har økonomiske vanskar og store produksjonsoppgåver truleg ført til aukande politisk passivitet knytt til slike prosessar. Om ein t.d. gjennom kommunesamanslåing ikkje greier å frigjere seg frå slike problem, er det ikkje gitt at storkommunen kan verte ein meir aktiv utviklingsaktør enn småkommunar – også fordi samfunnsutviklingsarbeid er langt meir enn næringsutvikling – det er systematisk utvikling av alle sider av samfunnet. Det er også nødvendig å få til godt samarbeid og oppgåvedeling mellom ulike nivå og aktørar.

2.6 Samtale, tillit og partnarskap – strategiar for samfunns​utvikling

Samarbeidsprosessar mellom privat næringsliv, offentlege verksemd og det sivile samfunn er nært knytt til utvikling av det regionale samfunnet sin kapabilitet (evne til eigenutvikling) og institusjonelle (sosial) kapital. Healey et al. (1999) deler institusjonell kapital inn i kunnskapsressursar, relasjonsressursar og mobiliseringsevne, og som ein i samfunnsplanlegging og –utvikling må take omsyn til i tillegg til fysisk (naturressursar, areal, menneskeskapt infrastruktur m.m.) og økonomisk kapital. 

Det regionale samfunnet si oppbygging av kunn​skapsressursar er avhengig av tilgang og bruk av eit breitt tilfang av kunnskap og kompe​tanse, kontinuerleg refleksjon og utvikling av kunnskapsmessige referanserammer, brei invol​vering av aktørar og kontinuerleg introduksjon og oppfinning av nye idear og fornying av etablerte. Relasjonsressursane er knytt til partnarskap, nettverk og samarbeid mellom aktørar og kan m.a. utviklast gjennom styrking av relasjonar og kanalar mellom aktørar, utvikling av klare knutepunkt som flest mogleg aktørar har tilgang til og sluttar opp om, samanknyting av nettverk ved å etablere sams arenaer og prosessar m.m. Det viktige er likevel at for å kunne fange opp, utvikle og bruke slike ressursar, må det regionale samfunnet ha evne til å mobili​sere i forhold til utfordringar. For å gjere dette treng samfunnet endringsagentar (entrepre​nørar), arenaer, tilgang til mobiliseringsmetodar og ikkje minst sams oppfatningar om og til​slutning til visjonar, moglegheiter og handlingsrom. 

Sentralt står tillit, samarbeid og relasjonar mellom menneske (Amdam 1998c). Törn​quist (1997) peikar på den ulike utviklinga i menneska si tekniske rekkevidde (range) og i menneskeleg ”räckhåll” (rekkehald, fatteevne, kontaktevne - reach). Teknisk rekkevidde er knytt til muligheitene til å flytte materiale, menneskjer og informasjon geografisk. Spesielt informasjonsrevolusjonen har gjort at den tekniske rekkevidda har ”eksplodert” dei siste 100 åra. Knytt til teknisk rekke​vidde er heile kloden i ferd med å verte ein ”global landsby”.

På den andre sida er det menneskelege rekkehaldet knytt til biologisk og psykisk kapa​sitet, til evner til å oppfatte og inkludere omverda i ei mental interessesfære. Dette rekkehaldet vert endra ved eigne opplevingar og ved impulsar og informasjon utanfrå. På eit bestemt tids​punkt er noko anten innanfor eller utanfor eit menneske sitt rekkehald. Törnquist sitt sentrale budskap er formulert slik (s.79):

”Sannolikt var skillnaden mellan teknisk räckvidd och mänskliga räckhåll liten i äldre tid, för att i moderne tid växa ofantligt. När i moderna tider räckvidd och räckhåll inte längre stämmer överens, när räckvidd och räckhåll inte längre lever i ”territoriell harmoni” med varandra, uppstår en spänning. Antagendet inför den fortsatta framställningen är att spänningen växer mellan krafter som verkar för utvidgning, likriktning og rörlighet och andra som håller igjen och främjar avskildhet, lokal mångfall och variation.”   

Dette spenningsfeltet er spesielt påtakeleg innan kompetanseutvikling. På eine sida har det aldri før vore så mykje og så lett tilgjengeleg kunnskap som no, spesielt gjennom Internet og andre moderne hjelpemiddel. På andre sida er ikkje denne kunnskapen anvendeleg før den kjem innanfor menneskeleg rekkehald, den må oppfattast og lærast og ein må erkjenne at dette er viktig for eigen næringsdrift, for personleg utvikling, ja for utviklinga av samfunnet. Faktisk kan det vere slik at den stadig aukande mengda av kunnskap blanda saman med tom informasjon og desinformasjon, gjer slik læring vanskelegare enn før. Støyen er rett og slett for stor. Om dette er rett, og det meinar eg, så betyr det at det ikkje er generell kunnskapspro​duksjon og ekstern formidling ein bør fokusere på i samband med regionalt utviklingsarbeid og kva konsekvensar endringar i kommunestruktur kan få for regional kunnskap, men:

Kunnskapsproduksjon som er knytt til regionen sjølv, til næringssituasjonen i området, spesielle sterke og svake sider, utfordringar, kapabilitetar m.m. i næringsliv og i sam​funnet. Kva er det særeigne og spesielle? Kva slags produksjon har området spesielle vilkår for i kraft av stadbunden kunnskap og tradisjon som kan vidareutviklast til nye produkt og nye marknader gjennom utvikling og tilføring av kunnskap? Målet er å auke kunnskapsressursane til regionen. 

Oppfanging og siling av ekstern kunnskap som kan vere med på å auke kapabiliteten til å møte utfordringar og til omstilling. Ein må fokusere på mottaket av kunnskap, intern​formidling og læring i næringslivet så vel som i samfunnet; på prosessar som fun​gerer innan​frå og ut og som er med på å utvide det menneskelege rekkehaldet. Korleis kan ein stimulere menneske til å gå ut og gripe den kunnskapen dei treng? Målet er å auke rela​sjons​kapitalen til samfunnet.

Sameining av intern kunnskapsproduksjon og ekstern kunnskapsgriping til sams læreprosessar som fremmar utvikling av regionen som eit særeige om​råde – og næringslivet som ein del av dette. Dette vil krevje prosessar og arenaer der sentrale aktørar møter kvarandre og fører reelle og djupe samtaler som kan føre til ide​utveksling, idégenerering, innovasjonar og tillitsskaping (Amdam 1998c), dvs. til mobi​lisering.

Dei som er utanfor eit samfunn eller relasjonsfellesskap kan ikkje gripe kva som eksisterer i bestemte menneske sitt rekke​hald og kva dei treng av ny kunnskap. Dette kan dei berre gjere sjølv gjennom eigne utvik​lings- og erkjenningsprosessar. Det vi kan gjere utanfrå er å fjerne institusjonelle rammer og hinder for slike prosessar, til dømes gjennom regelendring, endring av arbeidsmåtane til offent​leg verksemd, tilrettelegging for privat verksemd, incitament, arenaskaping og anna kon​takt​arbeid. Ein må også endre haldningar, motarbeide destruktiv ”presedens” og tradisjon, og elles stimulere menneske og område til sjølv aktivt å arbeide for utvikling av rekkehaldet seg i mellom. Dette krev nettverk mellom personar, men først og fremst forpliktande, tillits​fullt samarbeid. Nettverk er det vesentlegaste middelet for å knyte saman ei gruppe med ak​tørar til andre som dei påverkar eller er avhengige av på ein eller annan måte. Nettverk er også mekanismen for å bytte informasjon og service til støtte for økonomisk utvikling. Men for å få til ei aktiv regional utvikling krevst også forplikting frå aktørane i å arbeide saman. Dette krev etter Bennet og McCoshan (1993 s. 212) si meining av regionale offentlege og private aktørar ein:

Aksept av langsiktige utviklingsstrukturar og -strategiar, og forpliktande samarbeid om endring og kvalitetsforbetring

Aksept av eit aktivt engasjement som skal endre arbeidsmåten til kvar einskild aktør, og arbeidsmåtane til samarbeidande aktørar, for å få eit betre fungerande totalsystem. 

Krava ovanfor kan resultere i ei systemomfattande utvikling av partnarskap. Partnarskap kan spenne frå semje mellom aktørar om å arbeide saman mot felles mål (t.d. frifylkeforsøka, Amdam 1996 a,b,c) til formelle avtalar som regulerer arbeidsdeling og oppgåver (Glosvik og Amdam 1997). I spennet av moglegheiter kan aktørane samarbeide som relativt jamstilte partnerar. Det er likevel viktig å erkjenne at partane ikkje er like. Samarbeidet vil vere viktigare for somme aktørar enn for andre, og handlingar kan verte “påtvungen eller pålagt” nokre aktørar av omsyn til andre, t.d. på grunn av økonomisk styrke eller faktiske moglegheiter til gjennomføring ut frå fellesskapsbehov. Slike forhold må vere erkjent av samarbeidspartnarane og om nødvendig gjennom kompensering av ulemper på kort eller lang sikt. Tillit og partnarskap må vere basert på at alle aktørar har ansvar for at ingen taper på samarbeidet. Partnarskap er middelet for å stimulere til langsiktig, rekkehaldutvidande samarbeid mellom aktørar. Ei sentral utfordring ved endring av kommunestruktur er at slike prosessar er med på å styrke og tilrettelegge for nye partnarskap og ikkje fungerer i motsatt retning, til dømes ved tvangssamanslåing av partar/samfunn som ikkje har tillit til kvarandre.

2.7 Regional planlegging og krav til samfunnsutvikling

Roar Amdam har i sitt doktorarbeid (Amdam R. 1997 a og b, sjå også Amdam og Amdam 2000) utvikla krav til regional strategisk planlegging bygd på kommunikative prinsipp. Utgangspunktet er å bidra til stimulering av lokal, kommunal og regional endring basert på den nyare forståinga av regional utvikling og regional politikkdanning. Arbeida byggjer på ei erkjenning av at det eksisterer nokre sentrale variablar i utviklingsprosessane der ein prøver å kombinere styring ovafrå ned med engasjement nedafrå opp. 

Dersom ein ønsker å utvikle og stimulere dynamiske prosessar, bør det lokale og regionale samfunnsutviklingsarbeidet påverke følgjande variablar (sjå figur 2.5 og Amdam 1997a, Amdam og Amdam 2000), og derfor bør vi også sjå nærare på korleis desse vert påverka ved endringar i kommunestruktur:

· mobiliseringsvariabelen

· organiseringsvariabelen

· gjennomføringsvariabelen

· læringsvariabelen

· kontekstvariabelen

Figur 2.5. Modell for kommunikativ strategisk planlegging (Amdam og Amdam 2000)

Mobiliseringsvariabelen 
Med mobiliseringsvariabelen meiner vi aktivisering og samling av folket for å fremme kollektive og individuelle handlingar. Dette kan stimulerast ved å styrke felles oppfatningar om utviklingstrekk og utfordringar, og om korleis ein kan arbeide for å nå felles mål. Dette inneber at ein greier å fokusere på strukturar og prosessar, på samanhengar mellom lokalsamfunnet og storsamfunnet, og på korleis lokale, kommunale og regionale styringsorgan kan arbeide for å påverke desse elementa og relasjonane. Det å skape oppslutning om utnyttinga av eigne komparative fordelar er viktig i mobiliseringsarbeidet. Vi har erfart at for å oppnå dette, er det viktig å skipe til meiningsbrytingsprosessar som samlar lokalbefolkninga og andre viktige aktørar på tvers av politiske styringsnivå, styringssystem og politiske interesser, og på tvers av personlege kjenneteikn som alder, kjønn, yrke, status m.m. På denne måten kan ein stimulere gruppedanningar, organisasjonsbygging, alliansar og nettverk som kan generere ei lokal sosial makt som etter kvart kan transformerast til ei politisk makt. Erfaringar viser at den sosiale makta kan stimulerast, men at prosessen kan ta lang tid før den genererer nok kraft til å oppnå store politiske endringar. Likevel synest det vere heilt klart at ein vellykka mobiliseringsprosess kan gi tilstrekkeleg ny erkjenning om svakheitene ved den noverande organiseringa til å få sett i verk omfattande endringar i organisasjonsstrukturane og - prosessane. 

Organiseringsvariabelen

Både våre og andre sine erfaringar viser at det er viktig at mobiliseringa gir legitimitet til dei lokale aktørane og tiltaksorganisasjonane, og at mobiliseringa stimulerer til danning og endring av organisasjonsstrukturar og - prosessar. Gjennomføringsansvaret kan ligge hos reine offentlege eller reine private organisasjonar, men når det gjeld eit tverrsektorielt politikkområde som regional utvikling, er det svært ofte ønskeleg med partnarskapsordningar mellom offentlege, private og frivillige organisasjonar. I politisk sektoriserte og segmenterte samfunn slik som det norske, vil det for dei lokale tiltaksorganisasjonane ofte vere avgjerande for den vidare utviklinga, at dei får til organiserte samarbeid på tvers av etablerte organisasjonsgrenser. Det er difor viktig å få til arbeidsdeling og samarbeid med styringsnivåa som stat, fylke, regionar og kommunar, og med frivillige lag og organisasjonar, private føretak og offentleg verksemd. Nærmiljøforsøket i Vanylven kommune kan stå som døme på kor vanskeleg dette er på eit kommunalt og underkommunalt nivå (Amdam og Wilhelmsen 1991).

Gjennomføringsvariabelen

Med gjennomføringsvariabelen meiner vi her at det offentlege tiltaksapparatet, åleine eller i samarbeid med andre, har kapasitet og verkemiddel til oppfølging og iverksetting av tiltak og endringar som kan påverke den regionale utviklinga. Dette kan også innebere avviksvurdering, feilretting, kvalitetskontroll m.m. Det er sjølvsagt ønskeleg at iverksettinga av tiltaka og endringane blir mest muleg i samsvar med eigne visjonar og strategiar, men for å oppnå det krevst det at ein har makt og kontroll over iverksettingsprosessen. Våre erfaringar tyder på at til dømes det kommunale tiltaksapparatet ofte har for lita makt til å ta kontrollen over gjennomføringa åleine. For det første skaper haldningane og handlingane til dei andre sektorane viktige rammevilkår for næringslivet, og tiltaksapparatet har ofte liten innverknad på desse sektorane. For det andre rår det offentlege tiltaksapparatet over svake legale og økonomiske verkemiddel, samstundes som tiltaksapparatet har avgrensa kompetanse og kapasitet (Amdam og Mattland Olsen 1992). Vidare er det ofte slik at gjennomføringa av dei næringsretta tiltaka i lokalsamfunna, kommunane og regionane skjer i usikre situasjonar på grunn av mangelfull kunnskap, uklare mål og lite kontroll over verkemidla (jf Hagen 1990, 1991 og 1992). Dersom mange aktørar skal vere med i gjennomføringa, krevst det difor handlingskontraktar som for kvar einskild samhandling, trekker opp kva som skal gjerast, kven som skal gjere kva og når aktivitetane skal utførast (Glosvik og Amdam 1997). Spørsmålet om tilstrekkeleg kontroll må følgjeleg gjerast til eit spørsmål om ansvarleggjering.

PRIVATE 
LæringsvariabelenTC «Læringsvariabelen»
Med dette meiner vi ein læreprosess som får fram kunnskap om hendingar og handlingar, som kan gi ny erkjenning, og som dermed kan fremme nye haldningar og handlingar. For regionalt plan- og utviklingsarbeid bør nettopp det å stimulere til meir maktstyrkande prosessar som medfører at folk tar ansvar og handlar kollektivt, vere eit overordna mål. For å stimulere slike prosessar, viser våre erfaringar at det er viktig å etablere møteplassar eller læringsarenaer der folket gjennom interaksjon med kvarandre kan lære gjennom meiningsbryting og samhandlinga, og dermed også oppnå større innsikt i situasjonen for samfunnet. Dersom plan- og utviklingsarbeidet blir gjennomført slik at berre eit fåtal personar lærer, vil det overordna målet med ein meir maktstyrkande prosess vere vanskeleg å oppnå, nettopp fordi for få har lært korleis dei kan bere prosessen vidare. Dette problemet kom tydeleg fram i tettstadprosjektet i Sykkylven (Amdam, Dimmen og Magerøy 1996, og Amdam, R. 1995b).

Kontekstvariabelen

Dei fleste av dei variablane som vi har omtalt ovafor, verkar gjensidig inn på kvarandre. Dei kan summere seg til både positive og negative sjølvforsterkande prosessar. Våre erfaringar tyder på at ein maktstyrkande prosess føreset at alle dei fire førstnemnde interne variablane er rimeleg sterke, og at kontekstvariabelen korkje fremmar eller hemmar desse variablane for sterkt. Vi meiner at planlegging på den eine sida bør vere mobiliserande og innovativ i forhold til å fremme nye erkjenningar, nye organisasjonsmåtar, nye handlingar og stimulere læring. Men på den andre sida bør planlegginga også vere kontrollerande og allokerande i forhold til ein fornuftig bruk av naturressursar, kapital og menneske. Det finst sjølvsagt delte oppfatningar av balansen mellom innovasjon og allokering, og etter ein periode der regionalpolitikken vektla allokering med omfordeling av vekst, er vi no inne i ein periode der innovasjon med vekt på lokalt engasjement og nyskaping blir tillagt relativt større vekt. 

Vi må presisere at det å tilfredsstille dei fire førstnemnde variablane i dynamiske utviklingsprosessar er ein nødvendig, men ikkje ein tilstrekkeleg føresetnad for ein vellykka prosess. Sett i forhold til makrokreftene i samfunnet, blir positive endringar i desse variablane for mikrokrefter å rekne. Difor blir nettopp samspelet mellom dei eksterne makrokreftene i storsamfunnet og dei indre kreftene i lokalsamfunna, avgjerande for kva resultat ein totalt sett kan oppnå. Dette kan sjølvsagt føre til større regional ubalanse ved at dei dyktige og sterke kommunane og regionane oppnår mest, og at dei mindre dyktige og svake blir taparane. I ei vurdering av korleis endringar i kommunestruktur påverkar kommunens rolle som samfunnsutviklar, må vi også studere nærare påverking på langsiktige planleggings- og utviklingsprosessar og variablane ovanfor. Vi må rekne med at til dømes mobiliserings- og organiseringsvariablane vert ulike påverka av samarbeid og samanslåing. Like eins om ei samanslåing har brei støtte hjå innbyggjarane og andre aktørar, vil det vere lettare å mobilisere og organisere aktørar til sams utviklingsinnsats enn etter ei tvangssamanslåing.

Som Healey m.fl. (1999) peikar på er det stor forskjell mellom å møte makroutfordringar med samla strategiar der ein til dømes forsøker å dyrke regionen sin eigenart og sterke sider og tilfeldige eller fragmenterte satsingar.  

3. Korleis kan kommunestrukturen påverke lokalt og regionalt utviklingsarbeid?

3.1 Avgrensing

Ovanfor har vi peika på ein del forhold som kan påverke forholdet mellom kommunestruktur og kommunane sine evner til å drive lokalt og regionalt utviklingsarbeid. Dels er dette gjort for å gi innhald til og å avgrense kva vi oppfattar som lokalt og regionalt samfunnsutviklingsarbeid og som derfor er kjernen i vurderingane i denne rapporten. Utfordringane i denne analysen er, som vist ovanfor, dels knytt til karakteristika ved sjølve det samfunnsmessige utviklingsarbeidet, dels til at kommunestruktur så vel som lokalsamfunn og regionsamfunn ikkje er eintydige eller lett definerbare storleikar.

Samfunnsutviklingsarbeid tek sikte på å utvikle samfunn som heilskap på lokalt og regionalt nivå og må skillast frå rollene som kommunane har med å drive organisasjonsutvikling knytt til produksjons- og forvaltningsoppgåver vesentleg pålagt av staten. Samfunnsutviklingsarbeid krev eit aktivt samspel mellom ulike aktørar og domene som det sivile samfunnet, privat næringsliv, offentleg administrasjon og produksjon og politisk verksemd. I vår samanheng er fokus korleis kommunen primært som politisk aktør kan påverke den totale samfunnsutviklinga og korleis dette arbeidet kan verte påverka ved endring av kommunestruktur. 

Vårt fokus i denne granskinga er oppsummert i figur 2.4 framanfor, kjernen i samfunnsutviklingsarbeid er eit bestemt territorium og dei endringsprosessane som føregår innan dette og mellom dette og omverda i form av situasjon og spesielt ein løpande prosess av handtering av gamle og nye utfordringar. Evna til å møte og utnytte utfordringar, respondere på dei, vil dels vere knytt til kommunen/ane sjølv, men spesielt samspelet eller manglande slike mellom alle sentrale aktørar med makt over utviklinga i og utanfor territoriet. Sjølve endringane vil dels vere knytt til substansielle spørsmål; kva er på dagsordenen og vert gjort noko med (t.d. arealbruk, lokalisering av aktivitetar m.m.), dels til samarbeidsprosessar og relasjonar. I denne samanhengen må ein dels fokusere på ulike aktørar og deira rolle i utviklingsarbeidet og dels prosessane i endringsarbeidet – spesielt korleis ulike utviklingsvariablar kan verte påverka. For å gjere dette operativt vil vi fokusere på forholdet mellom kommune/kommunestruktur og samarbeid for samfunnsutvikling med: 

c) andre offentlege aktørar (politiske og administrative) på ulike nivå for å målrette og samordne den offentlege innsatsen ut frå lokale og regionale behov (offentlege utviklingspartnarskap) og 

d) private aktørar i næringsliv og sivilt samfunn  

Vi vil også fokusere på to nivå (som i visse tilfelle kan vere samanfallande):

1. Lokalsamfunn, dvs. nærmiljø, bustadområde m.m. Fokus i dette arbeidet vil normalt vere å utvikle det sivile samfunnet som sosial ”organisasjon” gjennom det som internasjonalt vert kalla ”Community Work” og som vil omfatte hushald, frivillige organisasjonar, offentlege tenestetilbod som barnehagar, skular, eldreomsorg, sosiale tenester, kommunikasjonar m.m., private tenester som nærbutikk, personlege tenester m.m. og spesielt samarbeid på tvers av slike organisatoriske forhold. I tillegg vil det sjølvsagt også vere fokus på lokale arbeidsplassar, men til vanleg må ein rekne med at det meste av inntektene til hushalda i lokalsamfunna vert generert utanfor dette. Vi reknar med at slike lokale samfunn vil eksistere uavhengig av kommunestruktur som ei ”basiseining”, men at til dømes kommunesamanslåing kan påverke vilkåra for lokalt utviklingsarbeid indirekte (t.d. gjennom endringar i offentleg tenestetilbod, endringar i politisk makt) eller direkte til dømes ved at ei større kommune prioriterer svake/sterke lokalsamfunn annleis enn før organisatorisk.     

2. Regionalsamfunn, dvs. i praksis bu-, arbeids- og serviceregionar. I dette utviklingsarbeidet vil det vere sentralt å prioritere og omfordele ressursar mellom sterke og svake lokalsamfunn, men vi reknar som hovudfokus her evna til (eller manglande slik) til å utvikle heile regionen som eit samfunn med sams utfordringar. Slike utfordringar vil vere knytt til dels ekstern og dels intern konkurranse. Sentralt i det eksterne arbeidet vil vere regionens næringsliv sin konkurranseevne i forhold til andre regionar, eksterne kommunikasjonar, tilgang på kunnskap gjennom utdannings- og forskingssystem m.m., tilgang og fordeling av offentlege ressursar, men også eigen kultur og innovasjonsevne samanlikna med andre. Internt vil lokaliseringsspørsmål, arealplanlegging, samferdsel, busetjings- og bustadpolitikk, offentlege og private tenestetilbod m.m. vere sentrale, men også korleis det sivile samfunnet fungerer som heilskap og forholda mellom ulike lokale samfunn (m.a. sentrum – periferi). Som peika på ovanfor vil det også vere svært viktig korleis dei sentrale offentlege og private aktørane i (og utanom) regionen samarbeider, om det vert utvikla sams strategiar som får brei tilslutning m.m.    

3.2 Kommunestruktur

Som vi har vist ovanfor så er den norske kommunestrukturen kompleks i forhold til territoriell inndeling i lokalsamfunn og regionale samfunn. Vi har derfor gjort ein del avgrensingar i det empiriske arbeidet vi har gjort i samband med denne studien.

1. Utkantar. Vi har ikkje fokusert på dei 65 kommunane der bu- og arbeidsmarknadane er identiske med eller mindre enn kommuneterritoriet. Dette er i hovudsak kommunar som er svært store i areal (tynt- og spreiddfolka) eller kommunikasjonsmessig isolerte. Om slike kommunar vert slått saman med andre, er det neppe for å få betre samordning og målretta samfunnsutviklingsarbeid på lokalt eller regionalt nivå, fordi den nye kommunen automatisk vil innehalde fleire ”regionar” og med konkurranse mellom seg. (Unntaket vil her vere om samanslåing fell saman med kommunikasjonsendringar slik at ein får ein samanfallande endring i regionale marknadstilhøve med påfølgjande samordnings- og utviklingsutfordringar). Endringar i kommunestruktur vil i slike tilfelle ha eit anna grunnlag enn lokale og regionale sams samfunnsutviklingsutfordringar, til dømes stordriftsfordelar innan offentleg produksjon. Endringar i kommunestruktur vil sjølvsagt ha konsekvensar for samfunnsutviklingsarbeidet, men vi trur at forholda er så varierande mellom dei 65 kommunane at det er vanskeleg å seie noko generelt om slike verknader.

2. Storbyar. På tilsvarande vis vil det vere vanskeleg å seie noko generelt om kommunestrukturendringar knytt til storbyane våre, til dømes om Oslo, Stavanger, Bergen eller Trondheim vart utvida til å omfatte alle kommunane innan bu- og arbeidsmarknadsområdet. I følgje Juvkam (2002) vil ei slik endring i til dømes Bergen omfatte 14 kommunar og eit folketal på ca. 350.000 innbyggjarar. I Oslo 30 kommunar, Stavanger 13 kommunar og Trondheim 10 kommunar. I folketal, utstrekning og utfordringar ville slike endringar føre til strukturar som er meir lik dagens fylkeskommunar eller kombinerte kommunar og fylkeskommunar, enn det vi normalt forbind med kommunar. Også i desse tilfella reknar vi med at det vil vere vanskeleg å generalisere med omsyn til verknader.       

Den grunnleggande hypotesen her er at ei samanslått kommune som i rimeleg grad omfattar einsamanhengande bu- og arbeidsmarknadsregion er betre i stand til å løyse regionale utviklingsoppgåver enn dei opprinnelege kommunane i regionen kvar for seg eller eit regionalt samarbeid mellom dei. Tilsvarande reknar vi med at ei samanslått kommune kan vere dårlegare i stand til å drive lokalt samfunnsutviklingsarbeid enn ”dei mange små” vesentleg fordi relasjonar mellom ”folk og leiarar” kan verte svekka. 

Granskinga vil bli gjennomført som ein kombinasjon av historiske og nåtids case studie med kommune som case-eining, i tillegg til at vi vil gjere bruk av andre sine granskingar. Eit hovudmål med dette arbeidet er å få fram kva forhold som kan verte påverka av ei endring av kommunestruktur og på kva slag måte. I dette arbeidet kan vi til ein viss grad byggje på tidlegare forsking, men lite av denne er direkte retta inn mot vår hovudproblemstilling. Innanfor grensa av avgrensa ressursar har vi likevel valt å gjennomføre nokre case-studiar for å kunne eksemplifisere samanhengar og konsekvensar. Vårt utgangspunkt er at sjølv om vi trur vi kan seie ein del om konsekvensar av ”normalsamanslåingar”, så vil det uansett vere mange spesielle utfordringar og dermed konsekvensar som må vurderast nærare i kvar einskild sak. Men vi håper at denne rapporten kan vere til hjelp i arbeidet med å peike på kva som kan verte påverka og dermed spore til stadsspesifikk kunnskapsutvikling.  

Vi vil nytte eit kritisk case forskingsdesign. Forskingsdesignet er kritisk i den forstand at vi har studert nokre få kommunar som allereie har blitt eller er i ferd med å bli slått saman eller på andre måtar samarbeider særleg tett. Bygd på vurderingane ovanfor meinar vi å kunne sjå forskjellar i situasjon, utfordringar og dermed også konsekvensar avhengig av dei strukturelle tilhøva i regionane. Eit ytterpunkt er regionar der det er eit dominerande senter/kommune (”by”) og vesentleg mindre omeignskommuner som det kan vere aktuelt å ”innføye” i byen og der desse til saman er mindre enn den dominerande kommunen. I slike tilfelle trur vi at spesielt lokalsamfunn i dei opprinnelege småkommunane kan ha ei oppleving av ”forverring” i det minste i ”politisk makt”. Motsatsen er regionar der det er fleire mindre og jamstilte sentra og meir jamstilte kommunar, men der kommunikasjonsendringar har ført til at bu- og arbeidsmarknadene er overlappande/samanfallande av ulike grunnar. Her reknar vi med at samanslåing kan føre til at den interne ”lokaliseringskampen” og det eksternt retta utviklingsarbeidet no kan foregå på ein sams arena og som kanskje kan gi grunnlag for andre former for avklaring enn ”alles kamp mot alle”. Vi vil derfor ta utgangspunkt i to kategoriar av samarbeidsrelasjonar og forsøke å finne case-regionar for nærare gransking som har slike trekk:

· Samarbeid mellom eller samanslåing av fleire ”likeverdige” kommunar – ”polysentrisk region”.

· Samarbeid mellom eller samanslåing av ein stor kommune og nokre omliggande, mindre kommunar – ”nodal region”.

Generelt har det vist seg at kommunar er relativt trege til å omstille seg til nye rammevilkår (Bukve 2002). Dette skuldast dels trege endringsprosessar i kommuneorganisasjonen, men kanskje viktigare at det er tregt å endre fysiske strukturar som lokalisering av bygningsmasse o.a. Det vil difor normalt ta ei viss tid før det er mogeleg å registrere effektar og konsekvensar ved endring av kommunestruktur. Vi vil difor primært søke etter kommunar som har vore samanslått eller har samarbeida over lengre tid når vi skal studere effektar og konsekvensar av faktiske endringar av kommunestruktur.

I tillegg til å granske kommunar som allereie er slått samen eller har etablert eit tett samarbeid ønskjer vi å granske kommunar der det pågår ein prosess om tettare samarbeid eller samanslåing for å få fram visse sider ved spørsmålet om endring som kan bli utviska eller ”gløymt” ved studiar av kommunar som har vore samanslått eller hatt eit samarbeid lenge. 

For å få best mogleg innsyn i kva utfordringar som både samarbeid og samanslåing kan gje, ønskjer vi å studere tilhøva nærare i desse kommunane/regionane, jamfør nedanfor: 

Figur 3.1. Samorganisering og kommunestruktur

	
	Status for samarbeid/samanslåing

	
	Samanslått
	Samarbeidande

	Type samarbeid/ samanslåing
	Mellom ”likeverdige” kommunar
	Sarpsborg 
	Nordfjordregionen 

	
	Mellom ein stor og nokre mindre kommunar
	Fredrikstad 
	Ålesundsregionen


Utfordringa vår har vore å finne kommunar/regionar som kan fungere som case ut frå desse vurderingane. I valet av samarbeidande regionar er Ålesund og Nordfjord valt fordi vi har mykje kunnskap allereie til desse bygd på evalueringar av regionalt samarbeid og andre forskings- og utgreiingsarbeid i tillegg til at dei er nær oss geografisk. Utfordringa har vore å finne samanslåtte kommunar som fyller krava ovanfor og der samanslåinga har skjedd for så lenge sidan at ein har rimeleg ferske data og erfaringar. Vi har i denne samanhengen fleire ”bykommunar” som er slått saman med omeignskommunar og vi valte Fredrikstad av desse. Det var svært vanskeleg å finne døme på samanslåing mellom ”likeverdige” kommunar. Eit døme kunne vere den nye Re kommune, men den er kanskje meir eit døme på samanslåing på ”lokalsamfunnsnivå” enn regionnivå og så fersk at ikkje alle organisatoriske og andre forhold er på plass. Av andre samanslåingar er det Sarpsborg som er nærast krava fordi, sjølv om ”gamle” Sarpsborg var ein ”by”, så var den i folketal ikkje særleg større enn kommunar den vart slått saman med. Ein kan derfor kunne finne kunnskap om korleis samanslåinga fungerer når det er meir ”likeverdige” partar (kommunar) som er samanslått. På den andre sida er det ikkje eit heilt godt døme fordi Sarpsborg og Fredrikstad er ein sams bu- og arbeidsmarknadsregion i følgje Juvkam (2002).  

3.3 Tidlegare forsking om samanslåing, samarbeid og utviklingsarbeid

Kva for samanheng er det mellom kommunestorleik og evna til samfunns- og næringsutvikling? Dette er eitt av spørsmåla som Sanda (2002) drøftar. Eit argument som gjerne blir brukt for samanslåing av små kommunar er at større einingar truleg vil ha meir kraft og evne til å utvikle lokalsamfunna når det gjeld næringsarbeid, planlegging og miljøvern. Denne ”trua” byggjer på det faktum at alle desse utviklingsrollene stiller nokså store krav til kapasitet og kompetanse i kommuneadministrasjonen, og då bør ein kunne forvente at ei samkøyring av utviklingsressursane frå fleire små kommunar vil gi mindre dobbeltarbeid, meir robuste fagmiljø og dermed større handlekraft og mogelegheit for gjennomslag. Ein annan effekt av ei samling av utviklingssressursane bør kunne vere at ein unngår lokal konkurranse, men då må føresetnaden vere at ei samanslåing skjer innanfor grensene til ein felles bu – og arbeidsmarknad. På den måten kan ein unngå lokaliseringsstrid om til dømes næringsetableringar. 

På den andre sida er det også fordelar med små kommunar når det gjeld utviklingsarbeid. Nærleik mellom kommunale styringsmakter og innbyggjarar kan skape motivasjon og engasjement som aukar føresetnadene for lokal næringsutvikling. I høve til næringsutvikling og ”gratispassasjerproblematikk” vert det m.a. av Myrvold (2001) påpeika at mange småkommunar har eit betydeleg fråflyttingsproblem, og behovet for lokal næringsutvikling for å skape arbeidsplassar kan vere prekært. Effektiv næringsutvikling føreset gjerne samordning; mellom etatar, mellom kommunar og mellom offentlege og private aktørar. Ukoordinert næringsutvikling kan gje gratispassasjerproblem for kommunane, til dømes ved at ein kommune som satsar på ein aktiv næringspolitikk kan oppleve at dei som vert sysselsett i kommunen busett seg i – og betalar skatt til – nabokommunen.

Eit hovudspørsmål i ei litt eldre gransking gjort av Bukve mfl. (1991) var å finne ut kva kommunestrukturen har å seie for kommunane som utviklingsorgan. Forfattarane konkluderer med at det ikkje er påviselege samanhengar mellom kommunestorleik og kommunane sin innsats i tiltaksarbeidet. Rett nok vert det hevda er det slik at ein noko større del av dei minste kommunane driv organisert tiltaksarbeid (i 1989). Men det er ikkje kommunestruktur i seg sjølv som forklarer denne skilnaden. Rapporten peikar på at ein analyse av drivkreftene bak tiltaksarbeidet syner at høg innsats i tiltaksarbeidet er knytt til krisetrekk ved lokalsamfunnet; dvs. tiltaksarbeidet som ein strategi for å løyse lokale problem. Forfattarane finn såleis at små kommunar er aktive ikkje fordi dei er små, men fordi dei har mange problem knytt til nærings- og folketalsutvikling. Kort oppsummert vert det peika på at utkantkommunane var først ute med tiltaksarbeid, men etter kvart har alle kommunetypar satsa på dette arbeidsområdet. Innovasjonsorienteringa hos leiinga er viktig for spreiingstakta. Dei mest aktive kommunane er dei med som har store problem med nærings- og folketalsutvikling og ei leiing med stort kontaktnett. Kommunens ressursar (inntekt) og storleik har ikkje innverknad på dei variasjonane ein finn i undersøkingane. 

Dei kommunane som peikar seg mest positivt ut – uavhengig av storleik – er dei kommunane som har aktive entreprenørar sentralt plassert i tiltaksarbeidet. Spørsmålet som då kan reisast, er om viktige eldsjeler – utanfor det kommunale tiltaksapparatet – vil få minska sitt engasjement dersom kommunar blir slått saman?

Forfattarane konkluderer med at ein ikkje har funne særlege skilnader på tiltaksarbeidet i små og store kommunar, og kan dermed konkludere med at å endre kommunestrukturen ikkje i seg sjølv vil styrke innsatsen i tiltaksarbeidet. Det må særskilde tiltak til for å bygge opp eit tyngre lokalt tiltaksarbeid. Samstundes hevdar forfattarane at ein må rekne med at kommunestrukturen tidleg på 1990-talet var for lite einsarta til at ein kan bygge opp eit tiltaks- og rettleiingsapparat som er like godt i dei små som i dei store kommunane. Om ein skal styrke tiltaksarbeidet ved å bygge opp relativt tunge stabar på eit så lågt geografisk nivå som råd, vil det vere meir realistisk å tenke seg eit tiltaksapparat med meir einsarta arbeidsmarknadsregionar som utgangspunkt. 

Korleis dette kan organiserast, er eit anna spørsmål som vert drøfta avslutningsvis i rapporten. Tre alternativ finst i følgje forfattarane. Det eine er å endre kommunestrukturen og knyte tiltaksapparatet til nye storkommunar. Det andre er å knyte tiltaksapparatet til eit interkommunalt samarbeid. Det tredje er å ha eit desentralisert tiltaksapparat i fylkeskommunal regi. Dersom ein beheld kommunestrukturen som ein hadde i 1991, er det dei to siste løysingane som er aktuelle. Dersom ein endrar strukturen i retning større kommunar, er den første løysinga nærliggjande.

Dette vert også drøfta av Bukve i arbeidet frå 1999. Samanslåing er aktuelt der kommunane inngår i ein funksjonell region med rimelege reiseavstandar, og det finst ei politisk erkjenning av at ein kan oppnå noko gjennom eit breitt samarbeid. I slike tilfelle vil det vere ein fordel om samanslåing kan skje med grunnlag i den lokale folkeviljen, slik at dei politiske arbeidsvilkåra vert gode frå starten. Det er vanskeleg å vurdere verknadene av omfattande interkommunalt samarbeid i slike situasjonar. Eit problem er at det kan skape større demokratiproblem enn ei samanslåing, og at det derfor har sine grenser i omfang. Eit anna problem er at interkommunalt samarbeid kan bli eit prosjekt for å sleppe unna den politiske risiko som det ligg i å gå inn for samanslåing. På den positive sida påpeikar Bukve kan ein sjå på interkommunalt samarbeid som ein modningsprosess på vegen mot samanslåing.

Samanslåingsprosessar er også aktuelt i situasjonar der omlandskommunar i stor utstrekning opptrer som gratispassasjerar i forhold til større sentra. I slike tilfelle hevdar Bukve at ein ikkje kan vente at samanslåing vil finne stad frivillig. Dei kommunane som har ein fordel av gratispassasjersituasjonen, vil ikkje nødvendigvis gje slepp på denne.

Interkommunalt samarbeid

Vidare påpeikar Bukve (1999) at andre typesituasjonar er det større behov for interkommunale samarbeidsordningar som alternativ til kommunesamanslåing. Det gjeld til dømes situasjonar der små utkantkommunar har problem med rekruttering, å halde på stabil og kompetent arbeidskraft, ha tilstrekkeleg kapasitetsutnytting på tenestetilboda og å drive eit systematisk arbeid med næringsutvikling. Slike kommunar har ofte mykje å risikere gjennom samanslåingar, fordi avstandar er store og tilbod kan bli fjerna.

Ein annan typesituasjon med behov for samarbeidsordningar har ein i følgje Bukve (1999) der det er tale om kommunar som inngår i ein funksjonell region, men der den gjensidige tilliten ikkje er slik at kommunane ser for seg ei samanslåing. I slike tilfelle kan det vere betre å prøve samarbeidsløysingar enn å sitje på gjerdet, anten det no blir tale om interkommunalt samarbeid som varig løysing eller som ledd i ein moderniseringsprosess. I dette tilfellet blir interkommunalt samarbeid ei kompromissløysing mellom kryssande interesser og oppfatningar. 

Buke påpeikar at ofte vil motivasjonen vere ulik hos dei potensielle partane i eit samarbeids- eller samanslåingsprosjekt. Det kan derfor trengast både økonomiske stimuli, modellar å lære av og milde former for pisk om ein vil ta ut dei moglege fordelane ved samarbeid fullt ut. Dessutan trengst det kjennskap til lokale forhold, både om klimaet for og viljen til interkommunalt samarbeid og kompliserande forhold som store avstandar eller anna. Bukve tilrår utifrå dette som ein framgangsmåte å gje fylkesmennene eit ansvar for å peike på gevinstområde av dei typane som er nemnde framfor, og å gje dei ei rolle som pådrivarar for lokale utgreiingar og samarbeidsprosjekt. Bukve trur resultatet kan bli underoptimalt om ein overlet til kommunane åleine å initiere nye prosjekt. Dersom kommunane ikkje har utvikla tette og gode nettverk frå før, vil mange av dei sannsynlegvis sjå med skepsis på samarbeidsinvittar frå ivrige naboar.

Avslutningsvis i rapporten påpeikar Bukve at om ein skal dra full nytte av interkommunale samarbeidsordningar, må ein vere villig til å opne for nye samarbeidsmodellar. To alternativ vil vere særkommunar på avgrensa saksfelt eller sekundærkommunar med indirekte valde organ. Dette vert også peika på av Vindsand og Nilsen (2002) i ei utgreiing knytt til samkommuneprosjektet for kommunane Frosta, Levanger og Verdal.

Liknande utfordringar som dei Bukve ser er nemnde av Sanda mfl. (1998). Undersøkinga drøftar m.a. problemstillingar knytt til ”regional utvikling”. I høve til regional utvikling kan eit fungerande og formalisert regionalt samarbeid mellom kommunar vere ein klar fordel i høve til å markere regionen (til dømes organisert som regionråd). Hovudoppgåvene til eit slikt forum kan for det første vere å markere regionen som ei samla, mangfaldig og sterk eining mot omverda – det vere seg i høve til fylkeskommunen, staten, næringslivet eller til dømes i høve til potensielle innflyttarar. For det andre kunne eit slikt organ ha til oppgåve å ”overvake” eksisterande samarbeid og initiere interkommunale samarbeidsløysingar på dei fagområda der det er semje om at det er fornuftig å samarbeide. For det tredje ville eit slikt forum vere den naturlege arenaen for å handtere konkurransetilhøve eller konfliktar mellom kommunane.

Eit utvida interkommunalt samarbeid kan vere ein utfordring for næringsutviklingsarbeidet ved at ein kan presentere ein samla region utad for interesserte verksemder med sikte på å få fram det beste tilbodet for desse. Eit samarbeid mellom dei ulike næringsarbeidarane ville kunne opne for større fleksibilitet, kapasitet og spesialisering. Ein annan fordel kan vere samarbeid om bruken av til dømes næringsfondsmidlar i ein meir slagkraftig pott. Dette er til dømes gjort i Aust – Agder. Vi har og døme frå Hedmark på at eit regionalt samarbeid kan utløyse ekstra næringsfondsmidlar frå stat og fylkeskommune.

Ulempene med eit formalisert regionalt samarbeid er for det første at det vil medføre større eller mindre utgifter til eit nytt forum, alt etter korleis det blir organisert. For det andre kan det ikkje vere underlagt direkte demokratisk kontroll frå dei einskilde kommunestyra dersom det samstundes skal ha ei viss handlekraft. For det tredje kan dei ulike kommunane i samarbeidet vere så ulike i storleik og struktur at det lett kan kome til gnissingar om makt, utgifter og andre byrder. Næringsarbeidet er ulikt organisert og dessutan prega av ulike tradisjonar og strategiar i ulike kommunar. I nokre kommunar er til dømes næringsarbeidet sterkt knytt til lokalt forankra næringar. Eit meir utvikla samarbeid kan føre til ei utvisking av klare næringsprofilar, og kan dessutan koste meir enn det smakar. 

Vert utbyggingsmønster og arealbruk påverka av eit utvida interkommunalt samarbeid og vert arealbruk og utbyggingsmønster påverka i ein samanslått kommune? Undersøkinga påpeikar m.a. at ein samanslåing av kommunar vil for omverda framstå som ei naturleg administrativ organisering av det som alt i dag kan vere til dømes ein felles bu- og arbeidsmarknad og eller eit regionalt næringsområde. Forfattarane gjev dette punktet/spørsmålet eit pluss, og dette heng saman med at ein i nokon grad kanskje kan få hand om utbyggingsrekkjefølgja, og med dette kanskje kunne kontrollere til dømes prisane noko meir ved å regulere tilbodet. 

Vidare vert det påpeika at for det samla næringsutviklingsarbeidet kan kanskje ei samanslåing i all hovudsak vere til det beste. I tillegg til dei positive argumenta knytte til kapasitet, kompetanse og større økonomisk slagkraft, vil ein også unngå lokaliseringsstrid mellom kommunar. Sanda m.fl. (1998) stiller spørsmål ved om det er mogleg at noko av lokalkunnskapen som næringsarbeidarane i dag har, til dømes om landbruksnæringa eller andre næringar, vil bli redusert i ein samanslått kommune. Dette vil m.a. avhengige av korleis denne tenesta vil bli organisert etter ei samanslåing.

4. Nærare om dei fire granskingsområda

4.1 Generelt om alle kommunane/regionane

Vi har i denne granskinga sett på 4 kommunar/regionar.  To kommunar som er resultat av samanslåingar på –90 talet og to regionar som  etablerte tettare og meir formalisert samarbeid på –90 talet.  Vi vil  i dette kapitlet gå nærare inn på nokre karakteristika ved desse.  Her først vil vi gje ei kortfatta samanlikning mellom dei fire, basert på dei data som vert vist i tabellen nedanfor.

Tabell 4.1 Oversikt over kommunar og regionar

	
	Tal kommunar* som er med
	Fylke
	Hopehav
	Folketal

2002
	Landareal

(km2 )

	Sarpsborg
	4
	Østfold
	Samanslått
	46.608
	370
	

	Fredrikstad
	5
	Østfold
	Samanslått
	64.787
	282
	

	Ålesundregionens Utviklingskontor
	10
	Møre og Romsdal
	Samarbeid
	78.147
	2197
	

	Nordfjordrådet
	7
	Sogn og Fjordane 
	Samarbeid
	32.920
	4077
	


* 
Med kommunar meiner vi her også dei kommunane som gjekk inn i samanslåingane i 1992 0g 1994

Vi ser at dei to samanslåtte kommunane  er samansett av høvesvis 4 og 5 tidlegare kommunar, dei to samarbeidsregionane har høvesvis 10 (6 fram til 2001) og 7 kommunar med.  Som dei framstår i dag, så er alle  folkerike.  Ålesundsregionen  ville som eigen kommune ha vore den 6. mest folkerike i landet, Nordfjordregionen den 20. største.  

I figuren på neste side viser vi kartutsnitt for høvesvis Møre og Romsdal/Sogn og Fjordane og Østfold.  Utsnitta er viste i same målestokk.  Figuren illustrerer nokre vesentlege skilnadar mellom dei to samanslåtte kommunane og dei to samarbeidsregionane.

· dei to samanslåtte er kompakte kommunar i det sentrale austlandsområdet.  Sjølv etter samanslåinga har vi at maksimal reiseavstand frå utkant til senter ligg mellom 15 og 20 km (15 minutt).

· Dei to samarbeidande ligg på Vestlandet og har ei mykje større utstrekning, i tillegg til å vere oppstykka av fjordar og fjell.  Dette betyr at maksimal reisetid frå utkant til senter av regionane vil vere på over 60 km, eller ein time.  

· Vi har og skilje i at dei samarbeidande delvis er prega av at dei ikkje har eintydig senter (Nordfjordregionen har tre (fire) lokale sentra), eller at senteret ligg i ein geografisk ”utkant” i regionen (i Ålesundsregionen ligg byen Ålesund helt vest i regionen, noko som gjev svært lang reiseavstand frå inste kommunane).

Figur 4.1 
Case-områda.  Sarpsborg, Fredrikstad, Ålesundregionen og Nordfjordregionen vist på kartutsnitt.  Kjelde: Statens kartverk

4.2 Dei samanslåtte kommunane, Sarpsborg og Fredrikstad

Begge dei to kommunane som representerer nyleg samanslåtte kommunar ligg i det sentrale Austlandsområdet, nærare bestemt i Østfold fylke.  Begge vart samanslått først på –90 talet, Sarpsborg i –92 og Fredrikstad i –94.  Begge ligg dei sentralt plassert, med korte avstandar til Osloområdet, til Sverige/kontinentet etc.  Vidare er dei begge relativt kompakte i utstrekning, med få hinder som vanskeleggjer rasjonell kommunikasjon internt.  Frå kommunesentra vil ein kunne nå alle deler av kommunen innan eit tidsrom på ca 20 minutt.

Båe er bykommunar, med folketal på høvesvis ca 49.000 og ca 69.000 rangerer dei i dag mellom dei største kommunane i landet (Fredrikstad er 7. størst,  Sarpsborg nr 13).  Dei er også nabokommunar, og er del av eit felles bu- og arbeidsmarknadsområde.  Dette er og noko ein har teke konsekvensar av, og der er m.a. arbeid i gang for å utvikle strategisk næringsplan for ”Nedre-Glåmma regionen”, noko som omfattar desse to kommunane.  I intervju i dei to kommunane vart det gjeve uttrykk for at dette regionale samarbeidet  er vorte enklare no når det berre er to kommunar, mot at det tidlegare ville ha vore heile 9 kommunar som ville måtte takast med i eit slikt regionalt samarbeid (jf. det vi ser om meir uformelt samarbeid etter konsensusprinsippet i dei to samarbeidsregionane)

Sarpsborg

Dei kommunane som utgjer dagens Sarpsborg vart slått saman i 1992.  
Tabell 4.2 
Sarpsborg kommune ved samanslåinga i 1992.  Folketal og landareal i deu gamle og den nye kommunen

	
	Folketal 1992
	Landareal

	
	Tal
	% av ny kommune
	Km2
	% av ny kommune

	102 Sarpsborg
	11826
	
	25 %
	
	8,9
	
	2,4 %
	

	114 Varteig
	2199
	
	5 %
	
	63,8
	
	17,2 %
	

	115 Skjeberg
	14295
	
	31 %
	
	180,0
	
	48,6 %
	

	130 Tune
	18288
	
	39 %
	
	117,5
	
	31,7 %
	

	105 Sarpsborg
	46608
	
	100 %
	
	370,2
	
	100,0 %
	


Vi ser her at når det gjeld folketal, hadde vi ein situasjon der meir likeverdige kommunar vart slått saman.  Både Skjeberg og Varteig hadde kring 1990 høgare folketal enn gamle Sarpsborg by.  Vi ser og at gamle Sarpsborg i landareal berre utgjorde 2,4% av arealet i den nye kommunen.  Eit areal på knapt 9 km2  auka til 370 etter samanslåinga.  Dette skulle også illustrere eit av argumenta for samanslåing: ”den inneklemde bys problematikk” – eit byområde på eit areal som ikkje gjev muligheit til å utvikle korkje næringsareal eller areal til busetjing.  Ny utvikling ville måtte finne stad i omlandskommunane, medan byen ville oppleve press- og køproblematikk om byfunksjonane skulle halde fram der.

Samanslåingsprosessen

Ein av fleire årsaker til at det vart gjennomført kommunesamanslåingar på –90 talet, var at ein såg at det var fleire bykommunar som ikkje hadde rom til å vekse innan sine eigne grenser.  Vidare at desse gjerne hadde meir rurale kommunar ikring, der det var tilgjengeleg areal for utvikling. 

Sarpsborg-regionen var eit slikt område (”gamle Sarpsborg” kommune hadde eit landareal på berre 8,9 km2 ), og kom difor med på lista over kommunar som var aktuelle for samanslåing:

Storkommunen rydda opp i kommunegrenser som ingen lenger forstod.  De var ganske kompliserte å handtere og førte til at folk som oppfatta seg som del av et lokalsamfunn hadde forskjellige kommunale føringer fordi det var ulike kommuner. (Inf-24) 

På same måte virka det inn at regionen var så kompakt at den alt fungerte som eit einheitleg område, bortsett frå på det formelle plan:

Tror at i Sarpsborgs tilfelle så ble grensene så irrasjonelle at det var åpenbart at det ikke kunne fortsette. Derfor ikke store følelser i det.  Folk jobba og flytta rundt innenfor de nye grensene uansett.  Trur mer det er sånn at viss folk opplever at der fins en positiv effekt, så fungerer det, ser de på det som et spill så fungerer det ikke. Tror at seriøsiteten i prosessen gjorde veldig mye av mottagelsen (Inf-26)

Desse problemstillingane var godt kjende i regionen, og trass i at det ved avrøystinga vart nei-fleirtal i alle omegnskommunane, går det fram frå intervjua at ein såg på dette meir som pro-forma enn uttrykk for bastant motvilje mot  samanslåing.  Ein uttrykkjer heller eit ønskte at det skulle ”skjerast gjennom” frå overordna nivå og pålegge samanslåing, for slik å gjere prosessen enklare:

Det er ikke til å komme fra at i Varteig var det stor skepsis til denne sammenslåinga. Vi hadde en folkeavstemminga og 95-99% møtte opp og de fleste stemte nei. Så vidt jeg husker var det bare Høyre hos oss som gikk inn for en sammenslåing. Men mitt inntrykk var at etter at Stortinget hadde vedtatt en sammenslåing, gikk politikerne inn for å få en best mulig løsning. Vi ble på en måte spart for dette med omkamper som vi har sett tendenser til i Fredrikstad. (Inf-29)

Og vidare at sentraliseringstendensane ikkje er knytte berre til samanslåing, at det truleg ville blitt borte viktige funksjonar frå dei tidlegare kommunane uansett:

Hvis jeg skulle se utviklingen litt isolert fra Varteig sin side, så har ikke de som trodde dette skulle bli en ulykke fått helt rett i det. totalt sett tror jeg ikke det har blitt negativt for Varteig. Det vi kan si er at vi har mistet en del lokaliteter. Vi hadde et lite rådhus med noen kontorer, vi hadde bank og postkontor. Dette er borte, men det er ikke sikkert vi ville ha beholdt de to sistnevnte selv om vi ikke hadde blitt slått sammen. (Inf-29)

Men det er dei positive utsegnene som dominerer.  Bl.a. at samanslåinga har vore til positiv hjelp for  å kunne sjå heilheitleg på dei fem tidlegare kommunane.  Dette var noko ein var seg bevisst, og det vart m.a. lagt opp til at ein t.d. i kommunestyre og formannskap  skulle  vere varsam med å bruke dei gamle kommunenemningane

Det politisk/administrative beslutningsapparat er blitt sentralisert, uten at det dermed er sagt at dette har fått negative konsekvenser for nærmiljøene.  Det tror jeg ikke.  Jeg tror at dette bystyret har mer  ressurser til å gjøre noe.  Vi drev og mekka mye med små ressurser rundt om i småkommunene.  Jeg tror det er myte at om man sentraliserer beslutningsmynde så sentraliserer man også ressursbruken. Det kan ikke jeg se har skjedd.  ……Hovedbildet mitt er jo at storkommunen er blitt akseptert og at modellen er akseptert og jeg tror folk flest er blitt mye mer sarpinger nå.  Og synes det er positivt med stor by som liksom kan gjøre noe/synes på kartet (Inf-24)
Modell for ny kommune

I Sarpsborg la ein opp til einheitsorganisering av den nye kommunen

Dei nemner sjølve nokre årsaker til at samanslåingsprosessen gjekk enklare her enn i Fredrikstad.  M.a. at dei internt i regionen sete ned eit utval som jobba for samanslåing i god tid før stortingsvedtaket, og at ein frå første dag valde å satse på ein einheitskommunemodell.  

Jeg tror modellen vi valgte var riktig. Vi valgte helt fra starten av en enhetsmodell. Det har hatt veldig stor betydning. Et godt eksempel var at da Stortinget fattet sitt vedtak i februar 1991 var formannskapene i de fire kommunene samlet på Olavsgård, hvor vi jobbet med kommunesammenslutningen. Så da drakk vi champagne sammen etter at sammenslåingen ble vedtatt. (Inf-30)

Dei skildrar også hopehavet mellom kommunane i tida før samanslåinga.  Prega av ulike samarbeid, med stort tidsbruk som resultat:

Vi hadde 40 samarbeidsavtaler av varierende størrelse. Det krevde mye tid og det var ikke alltid man var enige i starten. (Inf-30)

Fredrikstad

Frå 1960 til i dag har dei områda som i dag utgjer Fredrikstad kommune vore gjennom to omgangar med kommunesamanslåing:

· I 1964 vart dei gamle kommunane Fredrikstad og Glemmen i lag med mindre deler av Torsnes og Borge slått saman til kommunen Fredrikstad (103).  Samstundes vart dei gamle kommunane Torsnes og Borge slått saman til kommunen Borge (113). 

·  I 1994 vart kommunane Fredrikstad, Borge, Rolvsøy, Kråkerøy og Onsøy slått saman til storkommunen Fredrikstad (106). 

I denne rapporten er det berre tilhøve etter samanslåinga i 1994 som er drøfta.

Vi kan merke oss at ved samanslåinga i 1994 utgjorde dåverande Fredrikstad kommune 41 % av folketalet i den nye kommunen, medan dei andre 4 varierte mellom 20 og 9 %.  Det kan med andre ord seiast at ein (folketalsmessig) stor kommune tok opp i seg fire mindre omlandskommunar.

Tabell 4.3 
Fredrikstad kommune ved samanslåinga i 1994.  Folketal og landareal i den gamle og den nye kommunen.  Kjelde: SSB Statistisk årbok

	
	Folketal 1994
	Landareal

	
	Tal
	% av ny kommune
	Km2
	% av ny kommune

	103 Fredrikstad
	26513
	
	41 %
	
	40,4
	
	14 %
	

	113 Borge
	11959
	
	18 %
	
	75,3
	
	27 %
	

	131 Rolvsøy
	5947
	
	9 %
	
	28,6
	
	10 %
	

	133 Kråkerøy
	7445
	
	11 %
	
	23,5
	
	8 %
	

	134 Onsøy
	12923
	
	20 %
	
	114,2
	
	40 %
	

	106 Fredrikstad
	64787
	
	100 %
	
	282
	
	100 %
	


Fram til 1994 utgjorde kommunen Fredrikstad i alt 40,4 km2 landareal.  Etter samanslåing med dei kringliggjande vart dette auka til 282 km2, nesten ei 7-dobling av arealet.    Men hovudkarakteristikken er likevel at avstandsdimensjonen ikkje er særleg relevant her:

Sentrum – periferi forholdet gjaldt her også, om ikke i samme målestokk som det nasjonale plan. Det er jo til å smile av. I debatten i Fredrikstad snakket man om utkanten i Torsnes. Det er 6 minutters kjøretid fra Torsnes til sentrum. alt er relativt i denne debatten. (Inf-38)

Samanslåingsprosessen

Fredrikstad var som nemnt ikkje med i det opphavlege framlegget frå Buvik-utvalet.  Men problemstillingane kring den inneklemde bys problematikk vart følt som aktuelle også her.  Dette var særleg aktuelt innan næringslivet og på høgresida i politikken, og det vert vist til nærast eit ”kupp” (Hankø-kuppet).  Eit forslag vart sett fram på eit møte i Rotary og dette fekk ballen til å rulle.  Pådrivarar her var krefter frå gamle Fredrikstad samt næringslivet i regionen.

Utfordringa var berre at dette skjedde så seint at det var kort tid å gjennomføre dei nødvendige samanslåingsprosessane.  Fredrikstad fekk difor utsetjing med gjennomføringa til 01.01.1994.

Fredrikstad kommune har vore sterkare prega av motstand mot samanslåinga enn tilfellet har vore i Sarpsborg kommune.  Ad-Hoc-organisasjonen ”Nei til Storkommune” var etter første kommunevalget største gruppa i kommunestyret, og er i dag, snart 10 år etter, framleis eit viktig element i politikken (ca 10 % av stemmene).

I intervju med kommunepolitikarar kjem det fram at dette kan ha samanheng med at samanslåinga ”kom som lyn frå klar himmel”.  

Ja det var nok et ønske fra denne gruppen (Næringslivet og gml. Fredrikstad) om å få til dette. Særlig når de så at Sarpsborg kunne bli en storkommune. Det kom jo som et lyn fra klar himmel på oss som min kollega sier, og det er klart at det er det som har gitt oss den tunge starten. Det er derfor motstanden har vært så stor, og fremdeles er det, i hvert fall i min gamle kommune (Onsøy). Norsk Gallup har gjennomført en meningsmåling for oss nå i høst som klart sier det at 2 av 3 innbyggere ønsker sin gamle kommune tilbake. Det er jo den opplevelsen som  jeg formidler i kommunen på vegne av de som støtter meg. Det er klart at jeg ser jo både positive og negative ting ved sammenslåingen, men forhistorien har vært et stort handikap. (Inf-40)

Det vart vidare nemnt at det at ein fekk to års utsetjing gav rom for at motstanden kunne byggje seg opp og etablere seg.  Frå intervju med administrasjonen vart dette trekt fram, samt at dette  førte til at det vart vanskelegare å vere effektive i implementeringa.  Intervju med politikarane stadfester dette: 

Da mobiliserte vi. De første to åra var jo vår liste etablert i Rolvsøy, men kun i en av de gamle kommunene, men der fikk de jo nesten flertall. De ble jo i hvert fall større enn Arbeiderpartiet som hadde vært det største partiet i den kommunen. Ved valget i 1993 hadde  vi 19%, ved valget to år etterpå hadde vi 23,6 og så var vi nede i underkant av 10% ved siste valg. I gamle Onsøy kommune hadde vi  52,5% av stemmene. (Inf-40)

På den andre sida vert det, særleg frå administrasjonen trekt fram at dei to åra gav positive verknader for det som gjeld lokaldemokrati og medverknad.  Ein kunne t.d. køyre  relativt breie prosessar som involverte store deler av lokalpolitikarane i dei enkelte kommunane.  Vidare gav det tid til å forankre arbeidet med og i den nye organisasjonen blant dei tilsette.

Modell for ny kommune

Eit annan skilnad frå Sarpsborg, var at ein i Fredrikstad valde  ei organisering etter ein kommunedelsmodell.  Ein modell som i praksis betydde at dei gamle kommuneeiningane for ein stod del vart behaldne som praktiske einingar, med ein ”storkommune” som overbygning.  Dette gjorde det m.a. vanskelegare å hente ut effektiviseringsgevinstar som kunne ”rettferdiggjere” samanslåinga i folks auge.  Det vart få gode resultat å vise til, heller at ting vart opplevd som meir byråkratisk.  

Vi hadde bestemt oss på forhånd for en desentralisert modell. Motstanden var såpass stor mot sammenslåinga, så modellen var kanskje et slags plaster på såret. Modellen var hentet fra Sverige. (Inf-39)

Frå administrasjonen si side vart det hevda at ein i ettertid kan sjå at denne modellen kan ha vore med å sementere dei gamle strukturane og slik vedlike halde motstand mot storkommunen, men at modellen vart valt ut frå eit ønske om å etablere ein desentralisert modell med gode høve til lokal deltaking. I det siste er denne modellen forlete til fordel for 23 lokalutval, eit for kva skulekrins.

4.3 Samarbeid – Nordfjordregionen og Ålesundregionen

Generelt for båe regionane

Dei to samarbeidsregionene ligg begge på Nord-Vestlandet.  Nordfjordregionen i Sogn og Fjordane og Ålesundregionen i Møre og Romsdal.  Dette betyr at regionane ligg langt frå dei sentrale deler av landet.  Men det er flyplassar i båe regionane, kortbaneflyplass på Sandane i Nordfjord og regionalflyplass på Vigra i Ålesundregionen.  Vidare er båe regionane store i areal og sterkt dominert av fjordar og fjell som gjer intra-regional kommunikasjon vanskeleg.  

I båe regionane  er det ei reisetid på ca ein time frå utkantane til regionsenteret.  Vi må her vidare merke oss at Nordfjordregionen ikkje har noko eintydig senter, men  er karakterisert ved å ha 4 sentra av heller lik tyngde.  Der er heller ikkje teke avgjerd om at det skal satsast spesielt på å utvikle eitt senter til regionsenter.

Båe regionane har eit rikt næringsliv, men  dominans innan bransjar som slit i motbakke for tida (bl.a. høg andel industrisysselsetjing).  Men  det regionale næringsliv er generelt aktivt som pådrivar for å betre sine vilkår, og har m.a. vore sterkt engasjert i kommunikasjonsutfordringane.

Med dagens kommunikasjonsmulegheiter ligg desse to regionane i overkant av kva som vil kunne karakteriserast som einheitlege bu- og arbeidsmarknadsregionar.  Det i dag vil truleg vere meir korrekt å karakterisere Ålesundsregionen som to slike regionar (ein indre og ein ytre), men med eit visst element av overlapping.  Og Nordfjordregionen som tre: ein kystregion med Måløy som senter, dominert av maritim sektor, ein indre region (med Stryn som senter) der turisme og landbruksretta næringar dominerer , og ein midtregion kring Eid der offentleg verksemd (sjukehuset bl.a.) er med å karakterisere næringslivet.  Felles for desse tre er at dei også har vidare forbindelsar nord-sør, m.a. over fylkesgrensa mot Sunnmøre.  

Men for dei båe gjeld at utviklinga har gått i retning av kommunikasjonsforbetring som  i langt større grad enn tidlegare har muleggjort bu- og arbeidsplasslokalisering over ein stadig større del av regionane.

Med tanke på samarbeidspotensiale, er det også viktig å få fram at båe regionane har ei svært desentralisert busetjing, karakterisert ved mange mindre bygder/grender.  Topografi og reiseavstandar gjer at det vil vere avgrensingar på kva som er gjennomførleg med tanke på samlokaliseringar m.v., gitt at ein ikkje er viljug til å justere dette bustadlokaliserings​mønsteret.

Ålesundregionen

Samarbeidsforumet, ÅRU, bestod frå starten kring 1990 av kommunane Ålesund, Ørskog, Skodje, Sula, Giske og Haram (sjå kolonne for folketal 1992 for  meir info).  I 2001 vart området utvida til også å femne om kommunane Norddal, Stordal, Vestnes og Sandøy (Sjå kolonne for folketal 2002).  Utvidinga gav berre mindre endringar i befolkningsfordelinga.  Ålesund var og er framleis den heilt dominerande kommunen, med 50 (før 57) % av det samla folketalet.  Om vi ser på regionen som ein ”kommune”, ville den ha plassert seg som den 6. største ”kommunen i landet. 

Utvidinga i 2001 gjorde at reisetid frå utkant til sentrum auka kraftig.  Utanom rushtida kunne du tidlegare kome frå Ørskog til Ålesunds senterområde på ein halvtime, frå Haram på 40 minutt.  Etter utvidinga auka reisetida kraftig frå dei nye delane av regionen..

Tabell 4.4
Ålesundsregionen.  Folketal og landareal i 1992 og etter utviding av samarbeidsregionen i 2001

	
	Folketal
	Areal km2

	
	1992
	2002
	1992
	2002

	1504
	Ålesund
	36092
	57 %
	39373
	50 %
	93
	14 %
	93
	4 %

	1523
	Ørskog
	1988
	3 %
	2096
	3 %
	130
	19 %
	130
	6 %

	1529
	Skodje
	3338
	5 %
	3570
	5 %
	111
	16 %
	111
	5 %

	1531
	Sula
	6739
	11 %
	7230
	9 %
	58
	9 %
	58
	3 %

	1532
	Giske
	6240
	10 %
	6439
	8 %
	39
	6 %
	39
	2 %

	1534
	Haram
	8606
	14 %
	8781
	11 %
	250
	37 %
	250
	11 %

	1524
	Norddal
	
	
	1905
	2 %
	
	
	901
	41 %

	1526
	Stordal
	
	
	1024
	1 %
	
	
	246
	11 %

	1535
	Vestnes
	
	
	6424
	8 %
	
	
	349
	16 %

	1546
	Sandøy
	
	
	1305
	2 %
	
	
	20
	1 %

	Ålesundregionen
	63003
	100 %
	78147
	100 %
	681
	100 %
	2197
	100 %


Ålesund er den dominerande kommunen, med 50 % av folketalet og hovuddelen av den tenesteytande produksjonen medan produksjonsaktiviteten i aukande grad er lokalisert i dei kringliggjande kommunane.  

Eit viktig område er den kommersielle infrastruktur.  Ålesund kommune har naturleg føresetnad for å vere lokomotiv i slik kommersiell struktur.  Produksjonsbiten synest alt vere lagt utanfor Ålesund,  i randkommunane, mens Ålesund tek all kommersiell infrastruktur (bank, advokat, utdanning, m.v.) (Inf-4)

Samarbeid i regionen

Der har alltid vore ulike former for samarbeid mellom kommunane i denne regionen.  Men fram til slutten på 80-talet skjedde dette berre tilfeldig og frå sak til sak.  Då vart det sett i gang eit større arbeid for å ”berede grunnen” for meir formalisert samarbeid mellom kommunar som både geografisk, demografisk, næringsmessig og kulturelt hadde eit nært samkvem.

Vidare hadde Ålesund tradisjon for å vere ”byen” for dei kringliggjande  bygdene.  Var naturleg handelssenter og sa vidare, men også den naturlege motstandar;  ei relativt sterk grad av kiving har til alle tider vore karakteriserande for tilhøvet mellom Ålesund og omlandskommunane (storebror-syndrom).

Samarbeidet mellom kommunane har også gjennomgått endringar etter at Ålesundregionens Utviklingskontor vart oppretta.  Talet på kommunar har vorte utvida, (frå fem til seks og no sist til ti), og organiseringa har også blitt endra.  Det som derimot har stått fast gjennom perioden er at samarbeidet har basert seg på konsensus-prinsippet.  

Trur samarbeidet starta lausleg, var gjennom fase der det vart meir formalisert i politisk organ og næringsorgan, der det næringsmessige hadde sitt eige styre og tok opp problemstillingar som gikk over grensene mellom kommunane .  Det politiske la ikkje opp til å ta makt frå enkeltkommunane, men søkte hen mot oppgåver ein kunne  løyse i fellesskap.  Dette realisert gjennom eit regelverk som ein la opp til. Rådmann/ordførar frå kommunane møttes og tok opp konkrete saker ein jobba med. ….  Reorganiserte i 2001 og det vart då knytte nærare i saman.  Så i dag er det rimeleg formelt, men utan at det bryt med den enkelte kommune sin eigenart og mulegheit til å drive.   (Inf-2)  

Det er ein konsensusbasert modell. Dette er også tydelig på resultatet. Du får til samarbeid der alle kommunane er einige. Det blir valt løysingar som er ufarlige. Det er ingen som taper. Det er særlig innafor dei nye områda kommunane har fått ansvar for at man får til noe; miljø, renovasjon og handtering av spesialavfall. (Inf-5)

Det vert også peika på at det å ha eit slikt samarbeidsforum er med å gjere mulegheitene for å få i gang samarbeid betre:  

Det er no slik at når du får sånne samarbeidsrelasjonar, så går dei ofte på personlege kontaktar. Ein lærer folk å kjenne når ein får eit sånt opplegg som dette. Diskusjonane blir alltid mykje lettare når du kjenner personane og får betre kontakt. (Inf-7)

Ei slik ”uformell” og ufarleg samarbeidsform kunne også ha andre problem knytt til seg, m.a. at det kunne vere vanskeleg å prioritere  arbeidet i og med ÅRU:

Før sat rådmennene og ordførarane i regionen i styret, det var ca tre månars tid mellom møta.  Det er nå slik at som representant for ein kommune så druknar ein i eigne saker.  Så kjem dette her i tillegg og det er ikkje like lett å sjå at dette er noko som ein sparer tid på, men kjem som ekstra arbeid og vert nok difor ikkje alltid prioritert høgt nok.  (Inf-10)

Frå administrasjonen i Ålesund si side vart det peika på at også andre samarbeidsfora er viktige:

På rådmannsida har vi to formelle nettverk der vi jamt møtes: Sunnmøre rådmannslag og KS rådmannslag.  Tek opp  ulike saker, utviklingssaker, både på det ”personlege” plan, men og innanfor å utvikle kommunane og dei ulike fagdisiplinar.  Elles går samarbeidet meir bilateralt mellom  kommunar enn via ÅRU. (Inf-3)

Teiknar slik eit bilete av samarbeid som meir mangslunge enn knytt til ÅRU åleine: delvis er det aktuelt med samarbeid med andre kommunar på Sunnmøre, delvis aktuelt med konkret samarbeid direkte mellom to eller fleire innan ÅRU-området. (særleg dette siste er noko vi også finn att blant kommunar i Nordfjordregionen)

Nordfjordregionen

Samarbeidet i Nordfjordregionen er knytt opp mot Nordfjordrådet, eit samarbeidsforum for dei 7 kommunane Bremanger, Vågsøy, Selje, Eid, Hornindal, Gloppen og Stryn.  Som tabellen viser er dette ein region av sju kommunar der ingen enkeltkommunar peikar seg ut som den dominerande.  Der ein har 4 faktiske regionsenter og ikkje har konkrete planar om å  byggje opp eitt senter for heile regionen.  

I tillegg er det fleire store kommunar (i areal), og dei ligg utstrekt langs Nordfjord og oppover dalen mot Oppland grense.  I vest dominert av kyst- og fiskeriaktivitetar, i aust av jordbruk og turisme.  Midt på finn vi eit tyngdepunkt for offentlege arbeidsplassar med m.a. sjukehus.

Regionen har ingen større senter som kan tilby sjeldanfunksjonar t.d. innan bank og forsikring.  Slike tenester vert kjøpte i regionsentra, anten Ålesund i nord eller Førde/Florø i sør (eventuelt i Bergen).

Tabell 4.5 
Nordfjordregionen.  Folketal og landareal 2002

	
	Folketal
	Landareal

	
	1992
	2002
	Km2  
	% av landareal

	
	Tal
	% av folketal
	Tal
	% av folketal
	
	

	1438  Bremanger
	 4 440
	13 %
	 4 093
	12 %
	  805
	20 %

	1439  Vågsøy
	 6 385
	19 %
	 6 385
	19 %
	  162
	4 %

	1441  Selje
	 3 231
	10 %
	 3 037
	9 %
	  228
	6 %

	1443  Eid
	 5 727
	17 %
	 5 758
	17 %
	  418
	10 %

	1444  Hornindal
	 1 238
	4 %
	 1 197
	4 %
	  177
	4 %

	1445  Gloppen
	 6 021
	18 %
	 5 716
	17 %
	  959
	24 %

	1449  Stryn
	 6 687
	20 %
	 6 734
	20 %
	 1 329
	33 %

	Nordfjordregionen
	 33 729
	100 %
	 32 920
	100 %
	 4 077
	100 %


Samarbeidet i regionen

Av kommunane i regionen var det berre Selje kommune som ikkje vart berørt av kommunesamanslåingane på 60-talet.  Alle dei andre fekk då større eller mindre grensereguleringar.  Dette har vorte varige endringar – bortsett frå for Stryn og Hornindal, som vart slått saman i –65, men der samarbeidet ikkje fungerte, slik at det vart ei deling i 1977.  

Men du kan si at i den perioden fra jeg kom med og fram til vi gikk inn for å skille ut Hornindal, skulle det ikke ligge mye av kommunesammenslutning i en sak før du fikk fraksjonsdeling i kommunestyret. Det var en veldig uheldig splittelse der det nesten ikke var mulig å få til et konstruktivt samarbeid mot Hornindal i denne perioden. (Inf-14)

Konklusjonen dei trekkjer frå dette, er at det har lite føre seg å gjennomføre tvungen samanslåing der  det er manglande lokal oppslutnad om dette.

Det noverande samarbeidet kan seiast å stamme frå ei meir ”praktisk” ordning der rådmennene søkte i hop for å få eit fagleg fellesskap:

Forløperen til dette var at det nødvendig å ha en intern kontakt rett og slett ut i fra det at  er ensomt på toppen i administrasjonen. Det var for å diskutere faglige spørsmål. Ordførerne så også verdien av dette og det var en periode der det ble avholdt ordfører- og rådmannsmøte i Nordfjord. Det formelle Nordfjordrådet ble skipa i 1993.  (Inf-15)

Samarbeidet skjer etter konsensusprinsippet, det er vinn-vinn saker som har dominert

Den tid eg var ordførar hadde vi samarbeid om saker der vi stod i lag om og der vi i utgangspunktet visste at dette var felles interesse og at det ikkje ville skjere seg  etter kvart pga lokalisering etc. (O. Horn, kommunaldirektør i Vågsøy)

Men ein har ambisjonar om å kome vidare, og har gjennomført eit prosjekt for å utgreie mulegheitene for meir forpliktande samarbeid på 6 spesifikke område.  Dette prosjektet har per april 2003 lagt fram ein rapport som no er ute til behandling i  Nordfjordrådet, og skal vidare til behandling i kommunane.  Hovudtanken bak dette er å definere på kva område, på kva måte og i kva omfang (kven vil vere med på kva) ein skal kunne utvikle samarbeidet vidare.

5. KONSEKVENSAR AV SAMANSLÅING FOR SAMFUNNSUTVIKLINGSARBEID

Vi har gjennomført intervju i tre bu- og arbeidsmarknadsregionar for å finne kva som kan skje ved ei kommunal strukturendring i ulike typar regionar. Ein av desse regionane; Fredrikstad/Sarpsborg eller Nedre Glomma er i dag dominert av ”storkommunane” Fredrikstad og Sarpsborg som er resultatet av kommunesamanslåingar tidleg på 1990-talet. Av desse to var den opprinnelege ”bykommunen” Sarpsborg relativt liten i folketal i forhold til kommunane den vart slått saman med. Byen hadde i stor grad vokse ut over sine grenser. Trass klart fleirtal mot samanslåinga så har det vore lite motstand i etterkant og ingen forsøk på omkamp. Mentalt og på mange måtar praktisk var samanslåingsprosessen i gang før den formelt starta og før vedtaket vart gjort. Som to informantar uttrykte det:

Det var uenighet i utgangspunktet. Det var bare gamle Sarpsborg som var for en kommunesammenslutning, men motstanden var på langt nær så sterk her som i Fredrikstad. Det vi gjorde var å sette ned et utvalg lenge før Stortinget fattet vedtaket sitt, og vi engasjerte Østfoldforskning til å vurdere en sammenslåing. Vi fikk heller aldri et parti som NTS i Fredrikstad. Jeg tror modellen vi valgte var riktig. Vi valgte helt fra starten av en enhetsmodell. Det har hatt veldig stor betydning. Et godt eksempel var at da Stortinget fattet sitt vedtak i februar 1991 var formannskapene i de fire kommunene samlet på Olavsgård, hvor vi jobbet med kommunesammenslutningen. Så da drakk vi champagne sammen etter at sammenslåingen ble vedtatt.  (Inf-30)

Og ein annan:

Jeg tror det bør ligge i bunnen for diskusjonen at vi i Sarpsborg-distriktet hadde én by og det var Sarpsborg. Selv om jeg kommer fra en kommune som stemte i mot sammenslutning ved folkeavstemningen, så var ikke det så alvorlig ment. Man bare markerte at det var Stortinget som skulle gjøre det vedtaket. Jeg tror at alle så at hvis dette distriktet skulle ha noen fremtid og påvirkningsmuligheter var det viktig å stå samlet i en kommune. Det tror jeg gjorde at når vedtaket var fattet sto vi samlet , brettet opp ermene og tok i et tak. Det gjaldt det politiske miljø i de fire kommunene, det administrative nivået og folk flest, alle oppfattet dette som det eneste riktige.(Inf-31)

Samanslåinga rundt Fredrikstad derimot var ikkje ”mentalt moden” på same måten som i Sarpsborg. Området kom med undervegs i det ein kan kalle ”byutvidingsrunden” av kommunesamanslåingar tidleg på 1990-talet, som ein følgje av initiativ frå næringslivet og einskildpolitikarar. Og trass massiv motstand vart samanslåingsprosessen ”tvungen i gjennom” på nasjonalt nivå. Eit resultat av formen den prosessen tok er  at det har utvikla seg ein konspirasjonsteori hjå delar av politikarar og innbyggjarar. Ei vanleg oppfatning er at ”det var Fredrikstads problemer som skulle løses gjennom kommunesammenslutningen”. Dette har ført til betydelege tilløp til ”omkamp”, til dømes med ei eiga liste ”Nei til Storkommunen” ved kommunestyreval og som fekk 12 representantar i det nye kommunestyret. Som ein informant uttrykte det:

Ja det var nok et ønske fra denne gruppen om å få til dette, særlig når de så at Sarpsborg kunne bli en storkommune. Det kom jo som et lyn fra klar himmel på oss som min kollega sier, og det er klart at det er det som har gitt oss den tunge starten. Det er derfor motstanden har vært så stor, og fremdeles er det, i hvert fall i min gamle kommune. Norsk Gallup har gjennomført en meningsmåling for oss nå i høst som klart sier det at 2 av 3 innbyggere ønsker sin gamle kommune tilbake. Det er jo den opplevelsen som  jeg formidler i kommunen på vegne av de som støtter meg. Det er klart at jeg ser jo både positive og negative ting ved sammenslåingen, men forhistorien har vært et stort handikap. (Inf-40)

Men denne motstanden kan også vere ein del av bakgrunnen for at Fredrikstad har betydeleg fokus på lokalsamfunnsutvikling i første omgang ved å ”gjere minst moglege endringar administrativt” ved å ha ei delorganisering i samsvar med gamle kommunegrenser, no nedlagt og omorganisert til å legge stor vekt på å bygge opp skulekrinsane som ”sivile samfunn”. I motsetning til Sarpsborg var ”gamle” Fredrikstad stor målt i folketal samanlikna med dei andre kommunane den vart slått saman med. 

I Ålesundsregionen er også kommunesamanslåing eit heitt tema og som mange ventar, andre fryktar i framtida. Regionen har som Fredrikstad ei dominerande bykommune og mange mellomstore og små omeignskommunar. Regionen har samarbeidd i Ålesundsregionens Utviklingsselskap formelt frå 1992, i praksis alt frå 1986. I starten var det 6 kommunar med i samarbeidet, alle som ligg klart innan dagleg pendlingsavstand til Ålesund, men dette er etter kvart utvida til 10. Etter å ha forsøkt å arbeide både med regional utvikling, spesielt næringsutvikling og kommunal produksjon, er den siste oppgåva prioritert dei siste åra. Som ein sentral informant i ÅRU uttrykte det:

Eg opplevde at (situasjonen i) ÅRU var, særleg førespørselen om å ta på meg vervet: a) manglande resultat av arbeidet i ÅRU som  kommunane hadde hatt fordelar av.  Det var haldninga i representantskap/kommunane og b) vedtak i representantskap at ÅRU ikkje skulle legge opp til/førebu kommunesamanslåing.  Den låg død.  På 1. styremøtet tok vi dette til  etterretning og sa at vi no konsentrerer oss om tenesteproduksjonen i kommunen og ikkje utviklingsoppgåvene.  Vi sit der 6 frå kommunane og tre frå næringsliv og vi har alle vår kompetanse frå denne ”produksjonen”. Om vi kan få resultat med effektivisering av tenesteproduksjon gjennom interkommunalt samarbeid så er dette bra. Vi spurde kommunane om ei lang rekke tenesteproduksjonar om dei var interessert i å diskutere interkommunalt samarbeid. Udelt positiv respons her, på konkrete område. Ut frå dette har vi så identifisert/vil lage små forprosjekt på kvart område. Dette går så ut att til kommunane der kvar av dei vil kunne få hekte seg på dei som dei meiner å ha nytte av. Da kan det oppstå grupperingar ala det Ingar er inne på, tre eller ti eller 6 alt etter som dei melder seg på.  Fagfolka frå dei aktuelle kommunane. Vil då danne referansegruppe saman med folka i ÅRU som sekretariat, vil då vere apparatet som skal arbeide fram det konkrete samarbeidsopplegget.  Betyr ikkje at utviklingsdelen er gløymt.(Inf-13)   

Det er verdt å merke seg at dette er vurderinga etter 10 år med samarbeid, der ein rett nok har fått til samarbeid om renovasjon, innkjøp, forsikring og andre konkrete samarbeid. 

Sams for Fredrikstad og Sarpsborg og Ålesundsregionen er at dei har veldefinerte sentrum. Lokaliseringsstridar vert i stor grad oppfatta som periferi mot sentrum. Om ein skal samanlikne desse tre områda med kvarandre er problemstillingane i Ålesundsregionen meir lik dei ein har i Fredrikstad enn i Sarpsborg. Samstundes er Sarpsborg og Fredrikstad eit sams bu- og arbeidsmarknadsområde og med to konkurrerande sentrum.  

Nordfjord skil seg dramatisk frå desse tre områda. I staden for eitt (eller to) sentrum, har området 4. Eit sentrum – Eid – ligg midt i området og er ein busett der er det mogleg å dagpendle til dei tre andre. Men denne sentrale lokaliseringa har ikkje ført til at dette senteret er større enn dei andre, trass offentleg utbygging som sjukehus, vidaregåande skular (som dei tre andre også har) m.m. Samstundes omfattar regionen både kyst og fjord og med visse kulturforskjellar mellom ”kystkultur” og ”bondekultur”. Kommunane i området samarbeider gjennom Nordfjordrådet. Også her er kommunesamanslåing eit heitt tema fordi informantane våre meinar det ligg i tida, men det er ikkje klare alternativ som står fram. Skal ein slå saman området til fire kommunar, to kommunar (indre og ytre) eller ei kommune med fire senter? Som ein informant frå kysten uttrykker det:

Vi i Vågsøy har t.d. sett føre oss at om vi skal slåast saman, så vil vi finne det mest naturleg å gå saman med kystkommune nord - sør i staden for aust - vest.  Felles næringsliv, felles interesser… vi samarbeider truleg betre.  Hadde forslag om betre samarbeid med fleire mot nord og inn til Eid.  Ser ikkje føre oss ei Nordfjordkommune, for den ville verke unaturleg for stor for oss.  Men ikkje noko motsetnad mellom dette og å samarbeide nært innover, Ikkje noko motsetnad mellom å samarbeide og også slå saman – som eg ser det. (Inf-18)

Kan det vere at alternativ til dramatisk kommunesamanslåing er meir samarbeid? Som ein informant i indre del uttrykte det:

Nordfjord er langstrakt og vidt, kanskje på line med Vestfold fylke.  Kva er det mulig å vinne ut, vi ser med PP at mykje går vekk i skyss.  At det er behov for å anerkjenne variasjonane også her.  Og så dette: kva kan vi samarbeide om?  Vi har skjult agenda også her i Nordfjord: er ikkje i tvil om at kommunane er einige om kva dei vil samarbeide om.  Der er ein skjult agenda som  ligg der i botnen om samanslåing, derfor spesielt viktig å vere enige om dette kva det er vi skal samarbeide om, få til. (Inf-16) 
Slike dilemma er ikkje ukjent i dei delane av Noreg som ligg utanfor dagpendlingsavstand frå større senter. Slike ”polysentriske” strukturar er problematiske med omsyn til lokalisering av aktivitetar, samarbeid for sams initiativ m.m.   

Framanfor i teoridelen har vi peika på mange av utfordringane knytt til å få fram korleis endringar i kommunestrukturen kan påverke lokalt og regionalt samfunnsutviklingsarbeid. Vi har peika på at ulike område har ulike utfordringar og fôrutsetningar for både samanslåing og samarbeid. Av indre strukturelle forhold meinar vi at senterstruktur kanskje er det mest ”dramatiske”, noko som også har kome klart fram i intervjua våre. Vi vil derfor, med bakgrunn i m.a. kunnskap frå Sarpsborg og Fredrikstad og med skråblikk på Ålesund og Nordfjord, forsøke å vurdere og oppsummere konsekvensar for samfunnsutviklingsarbeid ved ei samanslåing til ”storkommunar” i to ”ytterpunkt” innan våre avgrensingar:

· Område med sjølvskrivne sentrum – som i Fredrikstad, Sarpsborg og Ålesund – nodale regionar.

· Område med mange om lag jamstore sentrum – som i Nordfjord – polysentriske regionar.     

Vi vil først forsøke å oppsummere dei substansielle konsekvensane knytt til (kva kan skje):

arealbaserte forhold, 

· næringsliv og økonomi og 

· sivilt samfunn og organisasjonsliv 

Dernest vil vi sjå nærare på moglege endringar i prosessar og relasjonar, spesielt knytt til forholda internt i kommunen, samarbeidet med andre offentlege aktørar og nøringsliv og sivilt samfunn, spesielt med omsyn til:

kunnskap og kompetanse – spesielt i kommunens evne til å kunne samarbeide internt og med andre, 

· relasjonar og nettverk mellom aktørar og 

· evna til å mobilisere aktørar  

Vi vil vurdere både regionalt og lokalt utviklingsarbeid, med hovudvekt på det første.

5.1 Det regionale utviklingsarbeidet i praksis – areal, næring og sivilt samfunn

Arealbaserte forhold – arealplanlegging og miljøvern

I både Fredrikstad og Sarpsborg peikar informantane våre på samordna arealplanlegging, samordning av infrastrukturar, samferdsel m.m. som eit viktig ”gevinstfelt” ved samanslåing. I Fredrikstad vart dette oppsummert av informantar i administrasjonen slik:

· Den viktigast gevinsten frå kommunesamanslåinga meinte ein at dette var for det som gjaldt planlegging, spesielt på arealsida. Dette var det området informantane (dei intervjua administratorane) såg dei største fordelane.

· Gjennom denne samanslåinga hadde ein no oppnådd at det vart meir samsvar mellom kommunens område og bu-/arbeidsmarknadsområdet. Dette gjer at ein kan sjå utfordringar innan arealbruk, vegsystem, infrastruktur, miljøutfordringar m.m. meir i samanheng og planlegge og gjennomføre tiltak for heile området i staden for i kvar einskild kommune.  

· Konkret slår dette ut m.a. i at ein t.d. kunne sjå næringsområde m.m. i samanheng.  Medan dei gamle kommunane kvar laut ha full pakke av både næringsområde, bu-område, plass for off. verksemd av alle slag etc., var det no mogleg å utforme dette etter regionens behov.

· Dette slo m.a. ut i at ein etter nokre år kunne tilbakeføre 2000 daa frå næring til friluft.  Regionen sett samla kunne greie seg med langt mindre enn summen av det dei einskilde trong. 

Dette vert også understreka av politikarar vi har intervjua i Fredrikstad, til dømes:

Det er klart at sånn planmessig med den arealplanlegginga vi har i dag, så er det en helt annen verden enn den vi hadde før. også i forhold til infrastrukturplanlegging. Men det er klart at vi som bodde ute i skauen i Borge der hadde ikke noe behov for å gjøre noe med bruer. Nå må vi tenke mer helhetlig.(Inf-39)

Ja det gjør jo det. Akkurat for Kråkerøy kommune sin del spiller det ikke noen rolle om det er full kork ved St. Croix krysset (I Fredrikstad sentrum). Det er ikke denne type spørsmål som opptar deg. Kråkerøy kommune er mer opptatt av hvordan situasjonen er rundt Kråkerøy Super (Like ved Kråkerøybrua). Men vi er i dag i Fredrikstad opptatt av både å løse trafikkproblemene inn til Fredrikstad og innen Fredrikstad. Det krever andre innfallsvinkler enn de vi hadde som politikere i en liten kommune.(Inf-41)

Vurderingane i Sarpsborg er av same art, til dømes:

Representant for næringslivet:  

Nå har jeg ikke noe erfaring fra tiden før kommunesammenslutningen, men slik Sarpsborg kommune fremstår i dag er det en mye mer naturlig størrelse enn det som var. Mange av de problemstillinger som vi har i forhold til; rammebetingelser, transportløsninger, lagerplass, hamneforhold osv lå i flere kommuner før. Det å forholde seg til flere kommuner er tungvindt og lite koordinert. Så hvis vi ser på det lokale forhold som har betydning for oss, er Sarpsborg kommune i dag et mer naturlig nedslagsfelt geografisk. Når vi ser på hvor de ansatte bor fanger også dagens kommunegrenser opp veldig mye av det området våre ansatte er knyttet til. (Inf-35)

Ein annan seier det slik: 

Jeg vil peke på en ting til. Veldig mye av politikernes fokus har skiftet over fra detaljstyring til planarbeid. Det skaper en mer handlekraftig politisk ledelse. Vi har en byplan fram mot år 2016 (2000 års jubileet), som begynner å bli bra. Hvor dette med bybildet og byestetikk har blitt satt i fokus i 5- 6 år. Blant annet er det et resultat av det ideologiske opprustningsarbeidet som er lagt ned i Olavsdagene og det kultursamarbeidet som ligger der. Byen har ansatt byarkitekt igjen, som har dette som hovedoppgave. Dette gjorde at trehusbebyggelsen er blitt stilren. Dette hadde ikke vært mulig uten kommunesammenslutningen. Dette gjør at Sarpsborg har en helt annen posisjon i Østfold enn det vi hadde for ti år siden.(Inf-37)

Ein representant for administrasjonen uttrykte det slik: 

Jeg tror nok at årsaken til at man går for kommunesammenslutning var å få en bedre kommune/arealplanlegging.  Og det var vel situasjonen her.  Det naturlige sentrum, Sarpsborg, hadde ingen utviklingsmuligheter, og lå på mange måter død, mens de største nabokommunene på hver side sloss om boligbygginga og næringsutviklingen og vi fikk en utvikling på siden av byen uten at det skjedde noe i sentrum. Det som også er spesielt er at det er fire helt forskjellige kommuner, Sarp som bykommune med lange bytradisjoner uten noe dynamikk vil jeg si de siste åra før sammenslutningen.  Varteig som litenkommune med landbruk og ikke noe mer. Med to kommuner på hver side, for å ta Tune; aggressive å tiltrekke seg næringsaktivitet, og så Skjeberg som også hadde ”kystproblemer” med masse av hyttebygging.  Med andre ord: fire forskjellige kulturer inn i en. (Inf-27)

Og vidare, spesielt knytt til at ein har fått til betre utnytting av sentrum:

Nå har man innsett behov for å styrke sentrum, bygge identiteten, og prøver la det vokse opp ting i sentrum som gjør folk litt stolte.  Utfordring i arealplan nå er faktisk å avgrense byområdet fordi vi har langt større utbyggingsområder sikra enn det vi trenger.  Den utbyggingen som var planlagt i ytterkantene, den er nå borte. (Inf-27)

At det fungerer betre innan arealplanlegging betyr ikkje at næringslivrepresentantar i Sarpsborg er like tilfreds med alle sider i arbeidet til ”storkommunen” til dømes innan miljøvern:

Når det gjelder dette med miljøvern er jeg ikke fornøyd med dette arbeidet i vår kommune. Man har vært altfor tilbakeholdne med kildesortering. Man komposterer for eksempel ikke. For unge og særlig velutdannede mennesker i dag betyr denne delen mye. De reagerer overfor en kommune som ikke gjør nok med dette. De som har vært flinke på dette området er industrien. Den ligger milevis foran kommunene når det gjelder miljøhåndtering. Da tenker jeg på Borregård for eksempel, som har vært veldig flinke. Vi har satt inn en ny ovn på kremasjonskammeret som ikke slipper ut annet enn vanndamp. Tidligere var vi nedre Glommas største forurenser når det gjelder kvikksølv. Det eneste positive som har skjedd i regi av kommunen på dette punktet er at man har bestemt seg for å brenne restavfall slik at man får en fornybar energikilde. Dette gjøres sammen med blant annet Borregård. Men mitt inntrykk er at kommunen er av den oppfatning at når man har bestemt seg for å brenne søppelet har man løst miljøproblemet, og da er det ikke noe vits i å snakke mer om dette temaet. På det visjonære, det globale og det åndelige planet er det eneste de har klart å få til Olavsdagene og Glengfestivalen. Dette er betydelig i seg selv, men det er nokså ensrettet.(Inf-37)

Sarpsborg og Fredrikstad er ”konsentrerte område” med korte interne avstandar, dei fleste innbyggarane kan nå sentrum på 20 minutt frå bustaden. Men dei har også betydelege problem med trafikkorker til sentrumsområda og manglande bruer over Glomma. 

I Ålesundsområdet og i Nordfjord er dei terrengmessige utfordringane langt større med fjord og fjell som deler/avgrensar regionane. Fokus er i stor grad retta mot utvikling av kommunikasjonssystem, få vegar av god kvalitet m.m. Samstundes er det store forskjellar i utfordringar mellom Ålesund med eit stort og dominerande sentrum med betydeleg innpendling frå omeignskommunane, og den polysentriske småsenterstrukturen i Nordfjord og som naturleg nok gir forskjell i fokus. I Ålesundsområdet forsøker dei å løyse ein del av dei arealtilknytte utfordringane av same typen som i Sarpsborg og Fredrikstad gjennom regionalt samarbeid. Spesielt er utfordringane store innan intern og ekstern samferdsel og med betydelege utfordringar knytt til prioritering.

Informant Haram:

 En annen ting som har blitt nevnt er dette med samferdsel og det å ha en attraktiv region å bo i. Samferdsel er svært viktig. Hvis det kommer en familie som skal etablere seg her, er det ofte to som skal ha arbeid. Da skal de også ha arbeid innenfor en pendleavstand på en halvtime – tre kvarter. Derfor er det viktig å ha gode kommunikasjoner i regionen. På samferdselsbiten kan nok også ÅRU gjøre noe, men man skal være klar over at vi har bygd opp et selskap som het storbyen Sunnmøre, deretter Sunnmøre Veg Invest.  ÅRU har i grunnen sagt at alle disse samferdselsprosjektene bør legges inn i dette slik at de kan stå for å utarbeide og videreføre disse prosjektene. Samtidig ser vi det at for eksempel Norøyvegen hos oss er noe vi ikke stoler på å legge inn i selskapet. Vi føler det at vi får et felles trykk, men at vi ikke klarer å få presset som en enkeltkommune eller to samarbeidende kommuner kan få til. Vi tør ikke å overlevere dette før vi har fått det på plass. Da kan de gjerne få være med og drive bompengeinnkreving i et felles selskap. Vi har ikke fått til noe som vi stoler fullt og helt på innefor samferdsel. Der er det ulike vinklinger som gjør at vi vil ha kontrollen selv, men vil også gjerne ha støtte den dagen vi trenger det.(Inf-9)

Sjølv om kommunane i regionen har mange av dei same utfordringane, er fokus i dei einskilde kommunale planane utfordringane sett frå den einskilde kommunen sjølv, dei samla regionale utfordringane kjem lite fram sjølv om det er ”snakka om dei” på sams møte. Det er også vanskeleg for aktørane å sjå korleis ein skal kunne bygge opp ei regional myndigheit som kan take fatt i slike problem som eit alternativ til ”storkommune”.

Informant Haram: 

Slik som rammeverket er lagt i dag er det veldig vanskelig å tenke seg at en skal bygge opp et regionalt myndighetsorgan. For det første tror jeg det er vanskelig å forankre denne typen samarbeid tungt i de lokale kommunestyrene. Det er nok med å ta alle kommuneplanene for de åtte- ni kommunene som nå er inne og se hvordan de spriker i alle retninger. Da blir det egentlig å søke etter det som representerer fellesskapet. Det blir de ufarlige tingene. Det du trenger er et nytt nasjonalt lov og rammeverk. Da er du med en gang oppe i diskusjonen fylkeskommune kontra større regionkommuner. Til nå har det ikke vært noen regional politikk som tilsier at dette vil komme så fort. Jeg vil nevne en ting til; det er klart at samarbeidet ble egentlig tuftet på relativt praktiske ting. Du fikk Ålesundstunnelene, det har åpnet seg for nye muligheter for samkvem og samhandling i regionen som nå er utvidet til Ålesunds omland og en hadde tre store saker. Den ene var å forlenge rullebanen på Vigra, det andre var å få bygd en nasjonal havn og det tredje var å se om det var noen felles kontaktpunkter i kommunenese tjenesteproduksjon som en kunne samarbeide om. På det tidspunktet så verden atskillig mer stabil ut i et langsiktig perspektiv. Det var lenge før de økonomiske problemene ved Ålesundstunnelen meldte seg, det var lenge før en skjønte at kampen om nasjonalhavn ville stå i mange slag i Stortinget og en hadde heller ikke hatt en grundig nok analyse i hva slags utfordringer som lå i å samarbeide om tjenesteproduksjon tvers over kommunale grenser. Så har verden endret seg og det har ÅRU prøvd å ta konsekvensen av. Man har gjort lite med rammeverket, man har gjort noe med styringsmodellen, men har ikke klart å fange opp de utfordringen som jeg nå har snakket om. det jeg tror dette samarbeidet mangler er en erkjennelse av hvor man står, hva hovedutfordringene og å etablere en felles visjon. .(Inf-5)

Eller sett frå Ålesund kommune si side der fokus også er på rolla som senter for heile Sunnmøre:

Har vist seg at så lenge det er vinn-vinn er det uproblematisk.  Meir kontroversielle som t.d. veiprosjekt, industrilokalisering etc er ikkje lett.  Intern konkurranse gjer dette tungt.  Men vi har greidd få til innkjøpsamarbeid, brannvern, renovasjon, IT/breiband. (På spørsmål om Ålesunds storebrorsrolle som problem): Klart, kan ta eksempel Eiksundsambandet.  Har aldri møtt stor entusiasme frå Ålesund si side – men heller aldri motstand.  Men det som ligg til grunn for prosjektet er ønske frå Søre Sunnmøre om å bli mer uavhengige av Ålesund.  Ser Kvivsvegen som det neste, styrke Flyplassen der, og gjere seg uavhengig frå Ålesund.  Tror jo at om  vi hadde hatt ei semje omkring Sunnmøre veiinvest og alle priosjekta som ligg der oppe til vurdering, så tror eg ikkje Eiksundsambandet var det som kom først.  Men er et lokalt prosjekt drive fram  for å vise at man kan greie seg uten Ålesund. (Inf-4)

Det sterke fokuset på vegar og tunnelar heng dels saman med dei store kommunikasjonsutfordringane i og ut av regionen, men også at Ålesund kommune reint geografisk ikkje har same ”nærkontakt” i arealbruk med omeignskommunane som Sarpsborg og Fredrikstad før samanslåingane der. Arealbruksspørsmål til dømes til industri er i stor grad løyst ved at det meste av arealbrukande verksemd er lagt ned eller flytta ut av sentrumskommunen, men blomstrar i omeignskommunane. På den andre sida er det mange hushald som vel å busetje seg i Ålesund for å pendle ut til slik verksemd. I stor grad er omeignskommunane ”produserande”, medan Ålesund er ”handels- og serviceytande”.

Regional samordning av arealbruk til ”vanlege” formål som sentrumsfunksjonar, bustadområde, industri m.m. er endå mindre påkrevd i Nordfjord. Derimot er det sams utfordringar knytt til problemstillingar som naturvern, bruk av sjøområde til oppdrett (kystsoneplanlegging), reiseliv, samferdsel m.m. Som i Ålesundsregionen kan det vere betydelege konfliktar knytt til hamnestruktur, val av vegliner, lokalisering av offentlege funksjonar m.m. Som utkantområde er fokus meir på å skape utvikling. Dette er peika på av ein informant i Vågsøy (kysten):

Når det i Nordfjord er ting der vi kan arbeide utad mot resten av fylket går det svært greitt, men problema dukkar opp ved valg internt i regionen.  Døme spesielt på skulesida for eksempel vidaregåande. At det med å semjast om kva vi ønskar i regionen, så kjem piggane ut.  Hamnesamarbeidet kom i stand på sida av NFR, der har vi samarbeid mellom Selje, Vågsøy, Eid, Gloppen men ikkje Bremanger.  Ser ut til å funke fint så langt.  Å utnytte regional kapasitet, få til samarbeid spesielt med tanke på turisttrafikk, der vi har mykje og mange behov.  Samt god hamnestruktur.  Viktig for å fronte hamn utad overfor dei andre regionen.  Vågsøy er eit hamnesamfunn, sjø, fiske er det vi lever av så dette er viktig for oss. …. Utfordringar: Går mykje på den sentraliseringa vi er inne i, har nedgang i folketal. Å greie å oppretthalde næringslivstrukturen vert stor utfordring.  Samt dette med statlege og halvstatlege arbeidsplassar og den sentralisering som skjer der og den betydning dette har for distrikta. Så er det samferdsleproblematikk, for å oppretthalde levande næringsliv. … Kan seie det slik: det er viktig at kommunane samarbeider, men det er like viktig at kommune, næringsliv og innbyggjarar samarbeider.  Så er det viktig at dette samarbeidet også vert utvikla i heile regionen. (Inf-18)

Tilsvarande utfordringar er peika på i Stryn:

Hovudutfordringa i Nordfjord er at folketalsutviklingstrendane er fallande.  Stryn er vel den mest stabile, kanskje litt vekst.  Utfordringa vert å snu denne trenden og bygge opp kommunane så dei kan motstå denne flyttinga mot sentrale Sogn og Fjordane, Bergen og Oslo.  Der må vi bruke det vi kan.  Vi har næringshage i Stryn, næringsstove på Nordstranda.   Kva har vi fått til eller ei, eksempel for å vise problematisk ved dette: samferdsle har vore diskutert sidan dag 1.  3 år sidan, må i alle fall kunne bli samde om nokre.  Vi sette oss ned og internt prioriterte dei vi fann var viktigast i Nordfjord.  Vi sa nøktern opprusting av Stigedalen,  Kvivsvegen i neste omgong, slå ring om Flyplass på Sandane og  satsa på Bremangersambandet.  Ikkje  prioritert 1-2-3, men ei shortlist med dei prioriterte prosjekta.  Og vi har kanskje fått lagt ein strid noko meire død.  Eg prøvde igjen med vgs, no er det ting på gang der.  Fekk til omtrent det same, men ikkje råd i NFR (Nordfjordrådet) å få til ei prioritering der vi rangerer.  Har notat der vi peikar på behova, men ikkje rangering.  Har enno ikkje fått med Vågsøy på dette, by the way.  Viser kor  vanskeleg dette er når ein har fire skular og fire likeverdige sentrer. (Inf-17)

Oppsummering

Dei regionale utfordringane innan arealplanlegging og miljøvern skiftar frå sentrale område som Sarpsborg og Fredrikstad til Ålesund og spesielt Nordfjord. Medan kommunesamanslåing tydeleg har ført til store gevinstar i dei tett utbygde regionane i sør i form av betre arealplanlegging, betre fungerande sentrum og redusert arealbruk m.m. er det tilrettelegging for næringsutvikling og for betre interne og eksterne kommunikasjonar som er i fokus på Nordvestlandet. Truleg skuldast dette dels forskjellar i arealstruktur, men også at Ålesund stort sett kan løyse sine arealutfordringar innan eigne grenser. Derimot er det betydeleg potensiale for konfliktar mellom sentrum og periferi med omsyn til spesielt kommunikasjonar og lokalisering av offentlege funksjonar, men desse gjeld i like stor grad heile Sunnmøre og Nordvestlandet og nasjonale prioriteringar, som bu- og arbeidsmarknadsområdet kring Ålesund. I dette området er interessene meir like med nokre unntak.  

I Nordfjord med mange, små og ikkje særleg ekspansive senter er det få areal-, infrastruktur- og miljøutfordringar dei har sams. Der det er store interessemotsetningar mellom kommunane. Derimot kan lokalisering og endring av offentleg verksemd som vidaregåande skule og sjukehus, val av vegliner og andre endringar i kommunikasjonsstruktur endre ”balansen” mellom sentera og kommunane, noko som gir opphav til konfliktar. I dag vert slike interessemotsetningar forsøkt løyst gjennom regionalt samarbeid (forsøke å tale med ei tunge utad) og i fylkesting. Ved ei kommunesamanslåing vil ein ha ein ny sams vedtaksarena i form av eit kommunestyre, men konfliktane vil fortsatt vere til stades og kan virke opprivande og minske effektiviteten til storkommunen. Dei gjeld i stor grad spørsmål som ei eventuell ”storkommune” sjølv neppe får kontroll over som framføring av riksvegar, lokalisering av nasjonale hamner, konfliktar mellom nasjonalt natur- og miljøvern og oppdrett, reiseliv og anna verksemd. Med unntak av at ei kommunesamanslåing kan gi ei maktstyring i forhold til staten (ein relativt stor aktør i staden for mange små), er det få argument som talar for storstilt kommunesamanslåing ut frå areal- og miljøomsyn i ein nodal men spreiddbygd og geografisk oppdelt region som Ålesund og spesielt i ein polysentrisk, spreiddbygd og geografisk oppdelt region som Nordfjord. Både i Møre og Romsdal og i Sogn og Fjordane har fylkeskommunane fungert som eigna arenaer for forhandling og prioritering i slike saker.     

Totalt sett synes kommunesamanslåing å gi positive konsekvensar for natur- og arealplanlegging i nodale og tettbygde område som Fredrikstad og Sarpsborg. Typisk er det med betre kontroll over lokalisering av kjøpesenter, bustadområde, senterfunksjonar, arbeidsreisetransportutfordringar m.m. I meir ”utflytande” strukturar som Ålesund fokuserer informantane våre meir på lokalisering av funksjonar og kommunikasjonslinjer i ein regional og nasjonal samanheng, og mindre på natur- og arealplanlegging internt i regionen og i sentrumsnære område. I ein polysentrisk og spreiddbygd region som Nordfjord er dei fleste arealutfordringane kommuneinterne. Her er det utfordringar knytt til kommunikasjonsliner, naturvernskonfliktar mellom region og nasjon m.m. som er meir i fokus.  

Konsekvensar for næringsliv og økonomi

Regionale utfordringar innan næringsliv må eigentleg delast i to. Medan sentrum og periferi eller ulike senter kan konkurrere om lokalisering av interne service- og handelsfunksjonar, er det ei gjengs oppfatning i dag at regionar konkurrerer med andre regionar i inn- og utland om produksjon og eksport både innan vareproduksjon og tenesteyting (Porter 1993, Storper 1997). Dette skaper vesentleg to hovudutfordringar for samfunnsutvikling i ein bu- og arbeidsmarknadsregion:

1. Ekstern konkurransekraft. Greier regionen å vidareutvikle konkurransekrafta si og helst styrke den i forhold til konkurrentane (andre regionar)?

2. Intern rivalisering. Greier regionen å løyse interne ”lokaliseringsspørsmål” knytt til næringslokalisering, tilrettelegging, unngå ”gratispassasjerproblem” m.m.? Dette gjeld både lokalisering av ”utekonkurrerande verksemd” som industri, og spesielt lokalisering av offentleg og privat service med regionen sjølv som kundeunderlag. 

Ut frå vår tolking av informantane våre sine argument er dette det temaet innan samfunnsutvikling der alle regionane vi har studert klarast kjem med argument som talar for ei sams utviklande eining for heile bu- og arbeidsmarknadsområdet, spesielt med omsyn til den eksterne konkurransekrafta og samarbeid med store føretak. Alle regionane vi har studert har betydelege utfordringar med å støtte og tilrettelegge for eksisterande næringsliv, så vel som å stimulere til tilstrekkeleg fornying. Men innhald og karakter av utfordringar m.m. kan variere mellom regionar. Truleg er det også slik at store føretak har fordel av få og store kommunar, medan små føretak med vesentleg ein lokal marknad kan få betre vilkår i småkommunar.  

I Sarpsborg er Borregård den dominerande næringsaktøren. Vår informant uttrykker dette slik:

Det er helt åpenbart at der vi måtte ha et forhold til flere kommuner før fanger Sarpsborg kommune opp det meste i dag. Vi har riktignok en del problemstillinger som gjelder Fredrikstad, men dagens kommunegrense er en naturlig enhet som lokal størrelse. … Det er også en bit som går på kompetanse hos kommunen som medspiller som er mer riktig nå. Sarpsborg har en pondus og en størrelse som gjør at den kan ta tak i en del av de utfordringene som den har behov for å ta tak i både overfor næringslivet og andre områder.(Inf-35) 

På spørsmål om kva dere synes fungerer godt i kommunen i dag, svarar ein annan næringslivrepresentant: 

Toppledelsen. Initiativ på næringssiden. Quality Hotell på Grålum er et typisk eksempel på det. Effektiv toppledelse fra administrasjon og politikere gjorde at man på kort tid gav tillatelse til å bygge et hotell som ingen trodde ville komme til Sarpsborg. Det miljøet rundt dette og alle arbeidsplassene er noe vi alle er positive til. Ordfører og toppledelsen i kommunen har greid å beholde initiativet. Fra næringslivets side må jeg si at de er veldig lydhøre overfor bedrifter. Er positive til å delta i samtaler når noen ønsker det. Borregård har uttalt at det ikke er noe problemer med dialogen. Jeg kan ringe til ordføreren når som helst og gjør det omtrent annen hver dag. Jeg har ikke noen problemer med å få frem synspunktene mine. Hvorvidt det blir tatt hensyn til er jo noe annet, men det er ikke sikkert det ville vært noe bedre i en annen kommune. Snarere tvert i mot vil jeg si. Men det er veldig vanskelig å si at dette er bedre enn noe vi ikke har. (Inf-38)

Ein representant for administrasjonen uttrykker det slik:

Det er nok enklere for en stor kommune enn 4 enkelte å vise handlekraft både overfor andre komnuner, fylke og statlige myndigheter og det private næringsliv.  Dette har vi sett konsekvenser av.  Det er nesten bevist trur jeg. Går på at det ikke alltid er enkelt å samordne 4 kommuner, tar tid.  Vi hadde samarbeidsorgan som forutsatte enighet for at noe skulle skje.  Det tar tid, er tungt, og ikke let å få trøkk bak det.  Trur også at næringsliv og statlige organ nå vil si at ”ja Sarpsborg, det er en stor kommune, nesten 50000 innb. Osv.  Det vil bli en annen situasjon umiddelbart.   Og mye i samfunnet dreier seg om makt, også kommune kontra statlige myndigheter, næringsliv osv. og  det som gjelder maktdynamikkforholdene tror jeg ikke vi skal undervurdere i denne situasjonen.  Det andre, sentrum – utkant, som jo er sentral diskusjon i sammenslutningsdebatt, det var, jeg jobba i Tune kommune, der var også utkanten, akkurat som i Skjeberg, et tema.  (Inf-28)

Tilsvarande når det gjeld lokalisering av interne service- og handelsfunksjonar og korleis kommunen har fått endra høve til å drive strategisk næringsutviklingsarbeid:

Det er helt åpenbart at vi har en felles arealplan. Vi har et naturlig geografisk område med et naturlig bysentrum. Da kan vi bli enige om hvor vi ønsker å drive den type næring, hvor vi ønsker å drive handel og hvor vi ønsker at folk skal bo i et helhetlig perspektiv. Vi slipper å ha to - tre steder med supermarkeder. Vi kan se næringsutvikling under ett. Jeg mener at fornuftig felles arealplanlegging og en næringsutviklingsplan (som vi nå har begynt å jobbe med der vi har hele Nedre Glomma som perspektiv),  gjør at vi er i stand til å bli mer dynamiske. Vi kan sannsynligvis tilby mer attraktive nyetableringer, bedre alternativer og raskere beslutninger. Det er ingen tvil om at før kunne både Tune og Skjeberg ha kontakt med det samme firmaet uten å si det til hverandre. De kunne tilby subsidier og overby hverandre.  (Inf-24)
Ein politikar uttrykker det slik på spørsmål om korleis kommunesamanslåinga har påverka samarbeidet med næringslivet:

Totalt sett tror jeg dette har vært positivt. Det har vært så positivt at vår store nabo i sør har lurt på om ikke Sarpsborg har fått litt for mye. Dette kan jo selvsagt ha litt med samferdsel å gjøre også. Vi ligger inntil E6. Men etter min oppfatning er det helt klart at kontakten med næringslivet har blitt forenkla og sterkere. Hotellet på Grålum (Arthur Buchardt har bygget et stort konferansesenter og badehotell ved avkjørselen fra E6 ved Grålum i gamle Tune kommune) er jo et eksempel på det. Det er snakk om at vi skal få et sykehus på Kalnes (Østfold Sentralsykehus?). Hvis vi sammenligner med perioden før da vi var fire kommuner har dette blitt styrket.  Samtidig har det nok pågått en generell samfunnsutvikling som har bidratt i den retningen, men jeg er ikke tvil om at effekten av kommunesammenslutningen har vært positiv. (Inf-29)

I Fredrikstad er informantane våre inne på dei same typane positive argument i forhold til næringslivet etter ei samanslåing, til dømes administratorar:

Det var semje om at den nye kommunen hadde ført til at det var blitt betre vilkår for kommunen som utviklingsaktør. 
Større eining gjev meir tyngde på dei fleste område.  Ein vert lagt meir merke til.  No kom t.d. kommunen opp i storleik som gjorde at den vart å rekne som storby.  Dette gav utslag på overføringane, men like viktig at det gav nye oppgåver, ny posisjon og lettare tilgang til deltaking innan ulike felt.
Storleik, forutseibarheit etc. gjorde kommunen meir interessant som  samarbeidspartnar t.d. for næringslivet. Dette går m.a. på at dei hadde opplevd omlegging frå driftsfokusert til meir utviklingsfokusert politisk og sentraladministrativ verksemd.
Konkret slår dette ut m.a. i at ein t.d. kunne sjå næringsområde m.v. i samanheng.  Medan dei gamle kommunane kvar laut ha full pakke av både næringsområde, buområde, plass for offentleg verksemd av alle slag etc, var det no mogleg å utforme dette etter regionens samla behov. 
Tilsvarande oppfatningar kjem også klart fram mellom politikarar, til dømes ein politikar med erfaringar både frå tidlegare Kråkerøy kommune og Fredrikstad:

Jeg ser en stor forskjell fra å være politiker i en liten kommune som Kråkerøy og Fredrikstad kommune som er 10 ganger så stor. .. Det var sjelden du fant et formannskapsvedtak som ikke var enstemmig. Her i en kommune på 70000 innbyggere som er en blanding av by, bydeler, land og forskjellige typer land, får du en innfallsvinkel som jeg personlig synes er mye mer spennende å arbeide etter. Det er langt mer spennende å arbeide med større utviklingsprosjekter enn å snu på en hundrelapp. Vi hadde få utviklingsmuligheter i gamle Kråkerøy. Bare for å nevne verkstedsindustrien som gikk dukken på Kråkerøy. Hvordan skulle Kråkerøy kommune klare å håndtere området ute på FMV området. Vi klarte knapt å håndtere Ankerløkkenområdet som bare var en brøkdel. Vi hadde aldri klart å håndtere noe sånt som en Høyskole ( Høyskolen i Østfold avd Helsefag ligger lokalisert på Kråkerøy). I alle fall på Kråkerøy var det en stor nivåforskjell på arbeidsoppgavene og det krever jo en annen type politikere. Nå er jo ordføreren i Fredrikstad tidligere ordfører på Kråkerøy så han har jo klart overgangen. Men det merker vi jo at det er langt større politiske diskusjoner i Fredrikstad enn det man har i den lille konsensuspregede øykommunen. (Inf-41)

I Ålesundsregionen har Ålesund kommune mist mykje av industriverksemda dei siste 20 åra, medan dei aller fleste av dei andre kommunane i bu- og arbeidsmarknadsregionen er langt høgre industrisysselsetting enn landsgjennomsnittet, vesentleg knytt til fiskeri, skipsbygging og møbelproduksjon. Ålesund dominerer heilt innan privat tenesteyting ut over daglegvarer og også innan dette feltet har spesielt Moa – kjøpesenteret i kommunikasjonsknutepunktet i regionen - ein sterk plass. Kommunane samarbeider i Ålesundsregionens utviklingsselskap, men som konsensusorgan har dette vanskar med å overvinne dei interne interesseforskjellane, jamfør oppfatningane til ein rådmann, med tilslutning frå andre informantar i denne dynamiske industrikommunen:

Hvis vi ser på denne regionen har det nå vokst fram flere interesseorganisasjoner som har tendert mer mot kommunene og næringslivet. Jeg tenker på Maritim Invest, miljøet ute i Ulsteinvik, Kunnskapsparken. Disse er mer konkrete koblinger mot et større næringsliv. Det er jo veldig typisk at en i disse organene veldig ofte velger representanter for det tjenesteytende næringsliv, altså handelsvirksomhet, hotelldrift osv. det er klart at som enkeltpersoner har de nok betydelig å bidra med i mange sammenhenger, men som strategisk næring i en videre forstand har de ikke det.(Inf-5)

Intervjuer: Hva tror du dette skyldes?

Jeg tror det skyldes to ting: Det en er at i dette samarbeidet har vi på en måte en slags todeling i samfunnstenkning. Vi har produsentene og handelsmannen. Når en så skal velge folk til råd og utvalg kommer veldig ofte Ålesund inn. Der er det ikke produksjonsnæringene som er store og dominante. Det er handelsnæringa. Det svekker dynamikken. Handel er bare en funksjon av kjøpekraft i et område. Der har du på en måte dette spennet i næringstenkinga også. Haram er opptatt av å bygge opp kjøpekrafta gjennom verdiskapningstenkning. Ålesund er opptatt av å få tak i den kjøpekrafta gjennom sin måte å tenke infrastruktur og relasjoner på. Der er dette med en by i et omland som er utgangspunktet. I det å være strategisk tenkende og å få til samarbeidsrelasjoner til næringslivet har vi ikke vært flinke nok. Igjen er vi over på det at i den grad regionen har møtt ytre utfordringer så går det an å mobilisere næringslivet i enkeltsaker, men det har ikke vært mulig å få med seg næringslivet i prosesser som skulle lede mot noe. Jeg tror ikke vi kan skylde på næringslivet alene. Det er nok også måten de har fått eller ikke fått utfordringene på, men igjen tror jeg det har noe med at ÅRU ikke har klart å spissformulere utfordringen slik at de fremstår som relevante og interessante for næringslivet å delta i. .(Inf-5)

Intervjuer: ÅRU har heller ikke blitt noen mer interessant samarbeidspartner i kraft av størrelse?

Nei, og der skal du være klar over at ÅRU ikke sitter med virkemidlene. De sitter ute i den enkelte kommune. Det er vi som er vertskap for næringslivet, enten det er Haram, Sula eller Giske, det er vi som har pengene og det er her det er relevant for næringslivet å være. ÅRU er jo som en økonomisk organisasjon veldig svak. Den har jo stort sett bare penger til å drive et sekretariat. Det er veldig begrensede fond til næringslivsbaserte prosjekt. Det er ikke interessant for næringslivet å opptre innefor. .(Inf-5)

Utfordringane med å få til samarbeid med grannekommunane om både oppgåvefordeling og næringsutvikling, trass samarbeid i ÅRU er også peika på av to sentrale politikarar i Ålesund:

Har forsøkt då, får stadig kritikk for at Ålesund ikkje er det lokomotivet det burde vere i regionen.  Men syns vi bør stille dette attende til landkommunane om dei i nødvendig grad ser at også Ålesund treng eitt og anna.  Alltid når vi fremmar saker vert vi møtt av ”distriktsproblem”, og der vert vi i Ålesund gjerne ståande åleine.  Vert heile tida sett på at vi som storebror skal stå  på for dei små men dei er ikkje like lystne å gjere det same for oss… kan du seie.(Inf-4)

Intervjuar: På kva område er det at de i Å. kan ha bruk for assistanse frå omlandkommunar?

…t.d. innfartsveg, sentralhamn/nasjonalhamn… Skal vi der føye oss inn i rekka og vente, så vert dette skutt langt ut i framtida.(Inf-4)

Anna viktig område: den kommersielle infrastruktur.  Ålesund kommune har naturleg føresetnad for å vere lokomotiv i slik kommersiell struktur.  Produksjonsbiten synest alt vere lagt utanfor Ålesund i randkommunane, mens Ålesund tek all kommersiell infrastruktur (bank, advokat, utdanning…) Då opplever vi gjerne at ”nokre” ønskjer vere med å bygge opp dette også (i sine kommunar - konkurranse med Ålesund).  Forhasta konklusjon å tru at vi vil kunne lett kome fram til samarbeid på dei meir integrerte områda sjølv om ein greier dette på vinn-vinn områda.  Må kunne greie å prioritere, også her på Sunnmøre.  Andre område har greidd dette, der vi har store problem.  Vi har sterke bygdesentra som ser på sine roller som del av den kommersielle infrastruktur.  Vi får problem om alle skal kunne satse også på dette.  Lat oss foredle og vidareutvikle det vi har til beste for regionen.  Ikkje la det bli slik at det forvitrar fordi vi ikkje er flinke nok til å samarbeide..(Inf-2)

Oppfatningane som direkte og indirekte kjem fram hjå informantane i Ålesundsregionen er at Ålesundsregionens Utviklingsselskap ikkje har blitt eit instrument for samarbeid mellom næringsliv og kommunar, og heller ikkje mellom kommunane i næringslivsspørsmål så lenge det ikkje er vinn-vinn situasjonar. Dette er truleg også ein viktig bakgrunn for at samarbeidet no konsentrerer seg om kommunal produksjon etter å ha forsøkt å få støtte for utarbeiding av sams næringsplan m.m. I staden føregår samarbeid mellom næringsliv og berørte kommunar i andre fora som ”Maritim Nordvest” m.m. Døme på utfordringar med å arbeide i saman for næringsutvikling kan til dømes vere ”Kunnskapsparken” knytt til Høgskulen i Ålesund. For igjen å kome med eit sitat, som samanliknar det manglande engasjementet frå andre kommunar med utgangspunkt i det aktive samarbeidet mellom næringsliv, vidaregåande skule og kommune i Haramsmodellen:

…. Jeg synes et av de prosjektene som kunne ha samlet regionen veldig godt og som vår modell bygger opp under, er etableringen av en kunnskapspark i regionen. Det vi har endt opp med er at da kommunene fikk dette til behandling, sa de fleste nei. For meg er det veldig forunderlig, for er det noe denne regionen trenger å lage strategier rundt er det kunnskaps- og kompetanseutvikling. Med det mener jeg å si  at som strategisk organ er ÅRU veldig lite utviklet. Det er svakheten med det. vi har aldri klart å løfte oss opp i fra den kommunale hverdagen. Det er der vi er i dag. Det vi må finner de prosjektene som handler om å stå sterkt i forhold til ytre krefter, der må vi la kjøttvekta telle. Det som vi også opplever er at denne berømte kjøttvekta ofte tynger ned og ikke blir brukt til å skyve fram. Det tror jeg er et alvorlig tema både for dette regionssamarbeidet og for samarbeid i andre regioner. Hvis du hadde hatt en annen type legitimitet. Hvis du hadde hatt et beslutningsorgan som på vegne av regionen tok en del beslutninger, ville du hatt dette med at flertallsbestemmelser. Jeg er ganske sikker på at for å flytte en region i tid, må du over på den type styring av samarbeidet. Du må få en form for politisk organ som kan ta beslutninger, men da er det mulig at dette samarbeidet ville sprekke pga vektinga mellom en stor og mange små kommuner. Men jeg vil si at de prosessene som vi har kjørt i Haramsmodell tenkinga og det å jobbe strategisk med utvikling av egen kommuneplan, har i hvert fall fått betydning for de holdningene som Haram har inntatt til mange av disse interkommunale spørsmåla. (Inf-5)

Same typen utfordringar med å få kommunane til å arbeide strategisk utad og avklarande innad i næringsspørsmål, har ein også i Nordfjord. Ein ordførar uttrykker det slik:

Dette med dagens  kommuner og innbyggjarar/næringslivet.  Problemet vårt i dag er at vi har tungrodd system, lite effektive og raske.  Dette må vi overvinne.  Må bli betre å sørve næringslivet raskt for eksempel i tomtesaker.  Må kunne ta raske avgjerder i politisk liv som i næringslivet.  Og skal det inn fleire utval etc. tek det meir tid i staden for.  Nei, større kommunar, effektive til å ta avgjerder – dit må vi kome.  Og få eit mykje enklare regelverk.  Ser for eksempel dette med oss og fiskeria, og ser kor fiskarane faktisk vert mistenkeleggjorde i utgangspunktet, overvåking etc.  For kompliserte saker.  Må forenkle det byråkratiske .(Inf-18)

Eller ein annan informant:

Er det ikkje slik at berre samarbeid ikkje har avstedkome noko særeleg t.d. for utvikling av næringslivet.  Strategien er oftast at ein kjempar sin eigen kamp så lenge som muleg, og først når det er for seint ser ein at ein burde ha gått saman.  Eg trur at nye tider krev nye strukturar, på fleire måtar.  Også kommunenorge er fullmoge for endring.  Burde fått nytt grep ala 60-åra.  Ikkje optimistisk for at dette skal gå i det tempo kommunane sjølve vel å leggje opp til.  Må sterkare krefter til, men ikkje ala Rattsø-variantane.  Dei har strypt kommuneøkonomien for å presse fram endring.  Burde i staden vore klarare og meir pådrivande for å få denne strukturen.(Inf-20)

Ikkje alle er like direkte som informantane på kysten, utfordringane i området vert omtalt slik av ein informant i Stryn:

 For å ta dette med fellesutfordringar.  Nordfjord har 4 senter, vi har og 4 vgs.  Vi har delvis same tendens i folketalsutvikling, barnetal går ned, 20-39 årsklassen viser synkande tendens.  Eldste yrkesaktive aukar, og 2010-15 vil eldrebølga slå inn, litt ulikt då. Sterkare i nokre enn andre, men berre nyansar der.  Alle har utfordring med sentraliseringstendensane i samfunnet og slik kan du seie at samarbeid er å lære seg leve med litt mindre pengar og likevel fagleg kvalitet.  Samanslutning er eigentleg sentralisering, der du venteleg vil få skrinnare faglege miljø enn det vi elles jobbar for å få til: å lage interessante arbeidsplassar for ungt, moderne godt utdanna menneske.  Då slit vi.  Et av virkemidla til staten er å bygge næringshagar, og der er Nordfjord unik med tre Næringshagar (NH): Eid, Sandane og Stryn.  Dette fortel og at strukturar i Nordfjord er verdt å ta vare på, men og dette med at ein på næringssida treng å kunne få gått inn på næringsstrukturen og sjå kva er dei sterke sidene i Vågsøy, i Bremanger etc. Sikker på om vi gjorde det ville vi sjå det var ulike område der vi må hjelpe dei svake områda, men helst korleis vi kan bidra til felles vekst ved å satse på sentra sine sterke sider. For eksempel reiseliv der vi  har styrke i Stryn der det å samle kreftene (Loen) vil kunne gje større ringverknader, dette er kjempeutfordring og er interessant for alle i Nordfjord. (Inf-15)

I Eid uttrykker informantar det slik:

.. Det er kanskje å gå litt for langt å kalle det kulturforskjeller, men det er en forskjell i tenkning og prioritering mellom ytre og indre. En av de største vanskelighetene med å få til konsensus i regionen er at vi ikke har et tungt senter som er markert større enn de andre. Vi har fire omtrent jamnstore senter og jeg tror at en av de verste hindringene for å få til interkommunalt samarbeid er frykten for at andre kommuner skal vokse seg større på ens egen kommunes bekostning.  Dette er nok en underliggende frykt som man gjerne ikke vil innrømme eller uttale, men som ligger der. (Inf-23)

Intervjuar: Driver dere for regionens del en optimal og helhetlig næringspolitikk?

… det sier seg selv at det vil vi ikke ha muligheter til som 7 kommunestyrer med store ambisjoner hver for seg. (Inf-21)

Oppsummering

Etableringa av storkommunar i Sarpsborg og Fredrikstad har etter våre informantar si oppfatning ført til ei endring i fokus frå nære driftsutfordringar til vektlegging av dei overordna utfordringane og utviklingsretta arbeid. Informantar både i næringslivet og i kommunane peikar på at det har vorte lettare å samarbeide, kanskje spesielt mellom kommune og store føretak. Nokre informantar uttrykker større tvil om dei store kommunane har like sterkt fokus på dei små føretaka. Samstundes vert det også peika på at ein har greidd å ”rydde opp” i interne lokaliseringsspørsmål av typen for spreidd lokalisering av kjøpesenter m.m. og at ein gjennom dette har fått til meir aktive og aktuelle bysenter, men som også kan oppfattast som ei sentralisering. 

I både Ålesundsregionen og Nordfjord kjem det klart fram at det regionale samarbeidet ikkje greier å fungere strategisk og taktisk ovanfor næringslivet og regionutvikling. Berre når det er klare fellesinteresser og klar nytte for alle greier ein å ”handle i saman” og då ofte berre så lenge det ikkje utviklar seg lokaliseringskonfliktar. Dette trass i at begge regionane har eit produksjonsretta næringsliv med store sams utfordringar som burde fremme samarbeid.

Dermed er det ikkje gitt at ei samanslåing i Ålesund eller i Nordfjord vil føre til forbetring, dette vil i stor grad avhenge av interessemotsetningane i den nye store kommunen. Greier politikarane i samarbeid med næringsliv og administrasjon å utvikle sams overordna visjonar og strategiar som kan føre til ei samla utvikling? Om dei kommersielle interessene vil fortsette å dominere i ”storkommunen Ålesund” som i dagens Ålesund, vil dette skape store motsetningar til dei meir produksjonsorienterte områda i resten av regionen. Om ein ikkje greier å utvikle sams visjonar og strategiar om med rimeleg og ”rettferdig” arbeidsdeling mellom m.a. dei fire sentera i Nordfjord, vil dei interne konfliktane kunne ”paralysere” storkommunen og faktisk føre til ein verre situasjon enn det ein før gjennom frivillig og meir saksorientert samarbeid. 

Det vil truleg også vere avgjerande korleis ei samanslåing skjer. Om ei samanslåing er frivillig, må ein rekne med at det er utvikla tillit og sams visjonar og strategiar som gjer at ein har handlingsmandat slik vi har sett i Sarpsborg. Ved tvangssamanslåing i til dømes Nordfjord kan dei interne konfliktane vi har sett i Fredrikstad vere små i samanlikning med dei som kan oppstå der. Då kan det vere meir fordelaktig at det er færre kommunar som samarbeider, slik vi har sett at det kan vere lettare for Fredrikstad og Sarpsborg å samarbeide i konkrete saker, enn å få til samarbeid mellom eit stort tal kommunar som burde ha sams interesser i næringssaker.   

Som Bukve m.fl. (1981) peikar på er det ikkje gitt at ei stor kommune vil vere meir aktiv i næringsutviklingsarbeid enn ei lita, dei fann ingen påviselig samanheng mellom kommunestorleik og kommunane sin innsats i tiltaksarbeidet. Rett nok var dei mindre kommunane meir aktive enn dei store, men det meinte dei skuldast større utfordringar og krisetrekk. Samtidig peikar dei på behovet for sams tiltaksapparat i einsarta arbeidsmarknadsregionar.

At strategisk og utviklingsorientert samarbeid kan vere eit problematisk alternativ, vert peika på av m.a. Weigåard (1991). Generelt vert styringsmoglegheitene vurdert som det største problemet ved interkommunalt samarbeid. Dessutan vert erfaringane med mest mogleg konkrete, klart definerte samarbeidsoppgåver vurdert som vesentleg betre enn oppgåver der vanskelege spørsmål som involverer interesseavveging må avklarast undervegs. Slike spørsmål synes vanskelege å takle gjennom frivillig interkommunalt samarbeid. Spesielt i høve til arealplanlegging gjer kommunane sine kryssande interesser eit forpliktande samarbeid nesten umogleg.

I rapporten til Weigård vert det påpeika at storleikstilhøvet mellom dei samarbeidande kommunane kan også ha medverknad for samarbeidsklimaet. Dersom den regionale senterkommunen er til dømes berre 2-3 gonger så stor som randkommunane, kan det representere ein styrke og i alle høve ikkje nokon hindring for samarbeidet.    

Eit anna forhold er storkommune og næringsstruktur og –storleik. I Sarpsborg og Fredrikstad kjem det tydeleg fram at regionkommune er ein stor fordel for storbedrifter som Borregård. Det er enklare og lettare å samarbeide med få enn med mange. Det er ikkje gitt at ei stor kommune er like fokusert på små bedrifter. Spesielt er det grunn til å tru at små føretak lokalisert i den regionale utkanten har eit betre samarbeid med ei lita lokalkommune enn med ei storkommune, rett og slett på grunn av nærleik og ikkje minst relativ betydning for samfunnet. Dette vil kunne gjelde produksjonsbedrifter, men kanskje spesielt servicebedrifter. Den perifere kommunen vil truleg vere oppteken av å bevare eller få oppretta slik verksemd nær sine eigne innbyggjarar, enn ei storkommune. I til dømes Nordfjord er det oppretta tre næringshagar for å stimulere næringslivet – både produserande og servicemiljø. I ei storkommune i Nordfjord er det lite truleg at det ville verte oppretta meir enn ein slik hage.    

Konsekvensar for sivilt samfunn og organisasjonsliv 

Med nemninga sivilt samfunn vil vi sette fokus på konsekvensane for hushald, frivillige organisasjonar, kulturliv m.m. men også identitet og konflikt folk i mellom i kommunen. Samkjensle er med på å definere samfunn og er med på å avgjere kva sams visjonar og strategiar som vert utvikla i samfunnet og korleis. Slike forhold er avgjerande for politisk arbeid, for handlingskraft m.m. og korleis samfunnet fungerer, jamfør Putnam (1993). 

Som vi har peika på ovanfor er samfunnsdanning dels ein praktisk dels ein mental prosess. Det praktiske er knytt til reiseavstandar, sams bu-, arbeids- og servicemarknad m.m. men det krevs meir enn berre moglegheit, innbyggjarane må også bruke desse aktivt. 

I Sarpsborg såg vi at sjølv om det var motstand mot samanslåing, så var dei fleste mentalt budde på at ei samanslåing ville skje. Samarbeid var langt utvikla, det var mange sams arenaer å treffast. Spesielt gjaldt dette store sams arbeidsplassar som Borregård, men også at omeignskommunane var ”gratispassasjerar” til offentleg drivne aktivitetar som kino, konsertarrangement m.m. men også viktige private arenaer som kafear og restaurantar, diskotek m.m. Sarpsborg sentrum var den uomtvista treffstaden og avstandane var korte. 

I Fredrikstad har spesielt innbyggjarane i gamle Onsøy kommune markert seg med sterkt motstand både før og etter samanslåinga. Vi har ikkje hatt høve til å studere dette nærare, men det kan vere grunn til å tru at dette er eit samfunn med velutvikla eigne møteplassar som gjer området mindre avhengig sosialt av Fredrikstad sentrum. . Onsøy skillar seg dessutan frå dei andre kommunedelene i Fredrikstad med omsyn til næringsstruktur.

I Ålesundsregionen framstår Moa-området i lag med Ålesund sitt gamle senter (Jugendbyen) som stadig viktigare med omsyn til arbeidsplassar, men spesielt som sosial arena for dei omliggande kommunane. Spesielt ser ein at ungdom – som i Sarpsborg og Fredrikstad – møtes i ”byen”, der er kino, kafear, restaurantar, diskotek m.m. men også skular og servicearbeidsplassar. Ein ser også at mange unge familiar busette seg ”strategisk” nær kommunikasjonssenteret Moa fordi det er lettare å nå mange typar arbeid og opplevingar – så vel som familie. Slike forhold er med på å ”bygge ned barrierar” og å utvikle fellessamfunn som i Sarpsborg der informantane våre peika på at skiljet ”by” og ”land” i dag er erstatta av fellesordet ”kommunen”. Same trekka ser ein også i Fredrikstad, og i Ålesundsregionen peikar informantar på behovet for å utvikle slik ”sams identitet”.

Nordfjording er ein gamal identitet knytt til fjordsystemet som gamal sams kommunikasjon, men er denne sterkare enn ”bygde-” eller ”kommuneidentiteten” i dag? Utfordringa her er at det berre er Nordfjordeid som ligg slik til at det er mogleg å nå dei andre delane av området innan rimeleg dagpendlingsavstand. Her er dei fleste offentlege større aktivitetane lokalisert som sjukehus, men til dømes vidaregåande skule er spreidd til dei fire om lag jamstore sentera. Det er også få felles organisasjonar som samlar Nordfjord til eit sams sivilt samfunn, eit unntak kan faktisk vere Operaen på Eid som samlar musikarar og andre aktørar frå heile Nordfjord og frå Ørsta/Volda. Likevel er dette området i ein heilt annan situasjon enn dei tre andre ”nodale” regionane kva gjeld det sivile samfunnet. Til dømes er det lite ”gratispassasjerverksemd” mellom dei fire sentera, dei har alle om lag det same (smale) tilbodet på kino, kafear, restaurantar m.m. og der Ålesund og Bergen er ”byane” for å få tak i meir avanserte ”opplevingar”. 

Så kva kan storkommunen gjere som ein ikkje kan oppnå gjennom samarbeid? Med fokus på dei tre nodale regionane vil vi peike på følgjande:

1. Kunne satse på større tiltak. Typisk døme her er Olavsdagane i Sarpsborg som informantane våre er samde om ikkje ville ha vore mogleg utan etter ei samanslåing. Det same kan vere innan idrett m.m. 

2. Betre økonomisk fundament for kulturverksemd som kino, teater, samfunns- og konserthus m.m. der omeignskommunane i stor grad var ”gratispassasjerar” før samanslåinga. Dette har også ført til større aktivitet fordi storkommunen ”toler” meir enn den gamle ”bykommunen” som i stor grad var ansvarleg før. 

3. Satse på ungdommen. Dei fleste informantane våre peikar på at ungdommen ”ikkje kjenner grenser” på same måten som ”dei eldre” og at det er svært viktig å ha sams ungdomsretta politikk og planlegging i ein region. I storkommunen kan ein få dette til både retta inn mot oppleving og fritidsaktivitetar, førebyggande arbeid av ulikt slag og også knytt til utdanning i samarbeid med m.a. fylkeskommunen og høgskular. 

På den andre sida kan storkommunen misse fokus på dei ”nære tiltaka” som småkommunane hadde, noko vi også skal kome tilbake til under punktet om lokalt samfunnsutviklingsarbeid.         

Til dømes i Fredrikstad peikar tilsette i administrasjonen på slike forhold:

· I forhold til samanslåinga var det slik at ein i alle kommunar såg at ein hadde fellesinteresser i å få løyst ulike oppgåver, men at det var lite vilje frå omlandkom om å vere med å betale for dette.  Døme: eksport av sosialklientar til gml. Fredrikstad, transport, kulturarrangement (kino..) 

· Det kom fram at det hadde vore ”kulturforskjellar” mellom desse.  Fredrikstad vart karakterisert som ”høg sigarføring”, omlandskommunane som meir nøkterne og prega av dugnadsånd.  Arealpresset gjaldt også i første rekke Fredrikstad, om enn ikkje så prekært som for t.d. Sarpsborg. 

· ”Folk flyttar hit fordi det er så mykje bra her i kommunen” – har makta fronte Fredrikstad som eit produkt.  Her er nærleik til by, skjergard, natur, bustader, større arbeidsmarknader også. 

· Fellesråda for organisasjonar.  Desse er ikkje noko som følgjer av storkommune, men i samband med at det vart storkommune har desse betydd ein ny måte å fôrhalde seg til laga på.  Før: direkte dialog lag – kommune, no går dette i hovudsak via fellesråda

· Der er ikkje noko mønster av at laga/organisasjonane har gjennomgått strukturelle endringar som følgje av samanslåing av kommunane.  Dei gamle fotballaga er t.d. i behald, så også på fleste andre område.

· Har fått sterkare samarbeid over større område/region, for eksempel som gjeld fotball.

· Profesjonaliseringa av kommunen vart også sett på som ein fordel for lag/org.  Meinte dette gjorde kommunen betre i stand til å yte desse tenester/sørve dei.

· Kultur – det å kunne tilby betre kulturtilbod og ”flottare” miljø var eit pre som den nye kommunen opplevde at ein hadde stor nytte av så ein penare by kunne meir enn oppvege det at ein del løkker etc. i omegna ikkje vart frisert som før.

Dette er imidlertid ikkje heilt uproblematisk, spesielt med omsyn til balansen mellom sentrum og peiferien. Ein politikar peikar på forhold som:

Jeg vil også ha kultur her i sentrum, men jeg er engstelig for at alt for mye blir fokusert her. Det må jo i så fall gå på bekostning av noe annet. Da er det klart at vi får spørsmålet om folk føler seg utenfor eller innenfor et sentrum. å få et skille mellom å være utenfor eller innenfor er kanskje noe av det skadeligste for muligheten for å skape en positivitet. Noe som gav meg et tankekors her om dagen var at jeg ble stoppet av et vilt fremmed menneske når jeg skulle gå og hente bilen. Han sa at ”nå føler jeg for første gang at jeg bor i utkanten” han bodde på Lisleby (Et sentrumsnært område ca 5 min kjøreavstand fra sentrum). Det bør gi mange andre et tankekors også? (Til de andre) Hvorfor skal på død og liv alt legges til gågata?  Derfor er jeg kjempeengstelig til de to store prosjektene han er positiv til. De er med på å forsterker og tar opp i gjennom den gamle kampen (by – land). Kanskje skulle vi nøyd oss med et stort prosjekt og hatt litt mer ute i satellittene. Det må være en balansegang!. (Inf-40)

Ein annan svarer dette på spørsmålet om sentralisering av aktiviteter:

.. det siste er jo veldig viktig. Vi har for Fredrikstad kommune en kulturmelding som dekker all virksomhet i hele området og gjør det mulig å samarbeide. Vi har to nye store prosjekter på gang som sikter både høyt og lavt i kulturlivet. Dette ville ellers vært umulig å løse. …. Vi hadde aldri fått Mercurbanen (Kunstgressbane som ligger sentralt mellom Fredrikstad stadion og Fredrik II VGS), hvis vi ikke var en storkommune. (Inf-41)

Fleire av informantane frå dei ”gamle” kommunane identifiserer seg no utad som frå Fredrikstad, dvs. at identitetane er i ferd med å ”smelte saman”. 

I Sarpsborg vert det peika på liknande forhold. På spørsmål om det har skjedd noko i samarbeidet mellom kommune og frivillige organisasjonar peikar informantar på forhold som:

Igjen er jeg usikker på hva som er årsaken til hva. Det som jeg har registrert er at på flere områder har man fått til samhandling eller samarbeid mellom offentlig sektor (kommunen), frivillige organisasjoner og næringsliv. Det er det mange gode eksempler på i Sarpsborg. Det tror jeg har litt med Sarpsborg som størrelse å gjøre. Steinar nevnte tidligere ta noe av det viktigste for en kommune er å sørge for at man har et oppegående aktivitets- og kulturliv. Vi har arrangementer i Sarpsborg i dag , som er av en slik størrelse at jeg ikke tror det ville vært gjennomførbart for Sarpsborg som en av fire kommuner tidligere. Jeg tenker på for eksempel Olavsdagene, som er en kultursatsing på fjerde året som tar opp i seg historie, filosofi, kultur og religion og som topper seg i en festival i juni og juli, men har aktiviteter hele året. I dette har kommunene gått inn med en god million, næringslivet med nesten like mye og resten av inntekten er billettinntekter. Sarpsborg turist er et lite og lettbent turistkontor som skal selge Sarpsborg kommune som får utrolig mye ut av lite penger. De er finansiert av noen hundre tusen fra kommunen og betydelige beløp fra næringslivet og andre organisasjoner. De drar i gang en rekke aktiviteter der de drar med seg frivillige organisasjoner, kommunens apparat og næringslivet. Vi har en fotballklubb i byen som heter FF Borg. Det er en samarbeidskonstellasjon mellom 15 (av 18) fotballklubber i byen. Det er ikke uten storm, gnisninger og konflikter, men dog en størrelse som har seilet forbi 100 år gamle SFK. SFK bakser i tredjedivisjon, men s FF Borg er i andre divisjon. Ordføreren står frem og sier at dette er stort og gjevt, næringslivet trår til med brorparten av finansieringen og det er 5000 medlemmer i de 15 samarbeidsklubbene. Vi har et ungdomshus her med drama, musikk, kunst osv. kommunen har finansiert mesteparten, men det er mange frivillige organisasjoner med der, samtidig som næringslivet har vært inne med betydelige beløp. Disse tingen har blitt noen fyrtårn det er mulig å samles om både på sponsorsiden og kommunal side. Dette gjør at de får det minimumet av volum og substans til å få opp et tilbud. Felles for alle tingen jeg har nevnt er at det er en tredeling av bidrag mellom kommune, næringsliv og frivillige organisasjoner. Jeg kunne også ha gjort denne lista mye lenger.  (Inf-35)

På den andre sida slit også Sarpsborg med vanskeleg økonomi: 

Den utviklingen synes er negativ som man ser i andre kommuner. Det er ingen utvikling som vi ønsker, men vi ser at ikke minst innfor kultur må vi kutte i ting som var ute lokalmiljøene. Da tenker jeg på bibliotek, helsestasjoner og andre sånne ting. Dette blir vi i stor grad tvunget til å redusere. Stortinget sier at dette har dere ikke råd til (og det stemmer siden vi ikke får de pengene til å opprettholde disse tjenestene i lokalmiljøene.) Det skyldes at primæroppgavene våre er for tunge i forhold til å kunne forsvare denne typen ressursbruk. Å sentralisere denne typen tjenestetilbud synes jeg er uheldig. Hadde vi hatt råd ville vi opprettholdt de tjenestene ute i distriktene. Det er viktig for folk å ha de tjenestene der de er vant til i stedet for å måtte dra inn til sentrum som er dagens politikk. Dette er ikke noe vi styrer. Dette styrer Stortinget på vegne av oss (omvendt). Vi blir presset av Stortinget til å foreta rasjonalisering og effektivisering, og da går det på bekostning av små enheter. (Inf-31)

Samarbeid om kulturtiltak, ungdomsretta verksemd m.m. er lite framme i svara til informantane våre i både Ålesundsregionen og i Nordfjord. Behovet for større sams identitet er framheva av mellom andre informantar i Haram:

Vi er ikke uavhengig av det samfunnet som er rundt oss. Vi har sett at det blir stadig viktigere å utvide begrep som går på felles kultur, verdier, identitet osv. Det er ikke lenger nok å være Vatnebygd, Haramsbygd eller sunnmøring. Man må på en måte finne et slags felles utgangspunkt for å definere en ny identitet. Det handler veldig mye om hvem en er og hva en vil være. Jeg tror at de utfordringen som Haram står i kan skaleres opp til utfordringer for hele regionen. Det å være bevisst at en er del av en verden som er stadig mer internasjonalisert eller i hvert fall europeisert. Dette at utfordringene i framtida blir å lage regioner som er attraktive nok til å bli valgt av en ny generasjon. Da er vi veldig mye over på dette med å bevisstgjøre oss på det kompetansebildet som fremtida trenger, å legge til rette for en annen type næringsutvikling. Det er en arena som er så tydelig mye større, enn det en enkelt kommunen kan gjøre noe med. Dette med en form for identitetsskapning der en bygger ned grensen mellom by og land, der  en på en måte definerer seg til å være en del av en region og kanskje også tar konsekvensen av at en på enkelte områder kan spesialisere seg som distrikt, det tror jeg er viktig. Dette er også en mye større utfordring enn det som går på å få til praktiske samarbeidsløsninger som uansett vil tvinge seg fram. (Inf-5)

På spørsmål om Nordfjordrådet er engasjert i kultursamarbeid, svarar to informantar i Nordfjordeid slik:

Vi tar ikke initiativet til det. Innspillene kommer svært ofte i fra kultursiden i kommunene. Det er et kulturnettverk der vi samordner en del kommunale kulturarrangement. Jeg kan nevne kino, kulturstier osv. Dette gjelder hele regionen. Det er en del ting som har sprunget  ut av samarbeid som Nordfjordrådet har hatt befatning med. (Inf-21)

Vi var inne økonomisk i dette også. Men i hovedsak dreier arbeidet seg om å bevisstgjøre innbyggeren om hvilke kvaliteter og muligheter som finnes i regionen.  (Inf-23)
I Vågsøy meinar tre informantar at det er ulike identitetar i området, men at dette synes å vere ulikt mellom eldre og yngre:

Mi oppfatning at det ikkje er felles identitet.  Ofte slik at Nordfjord er lik indre Nordfjord.   Vi snakkar ofte om kysten og Nordfjord som to einingar slik sett (Inf-19)

Trur dette er ulikt mellom unge og eldre.  Unge har vidare felt for identitet også, har gjerne verda som potensielt arbeidsfelt.  Gjerne slik at regionen og er for liten… Naturleg å sjå i større samanheng (Inf-18)

Det eg merkar er at folk her har Måløy-identitet, og så kystidentitet, og trur ikkje dei innover føler nokon identitet utover hit. (Inf-20)

Heilskapelege visjonar og strategiar for regional samfunnsutvikling

Informantane våre i Sarpsborg og Fredrikstad meinar at det er oppnådd gode resultat innan arealtilknytt verksemd, næringsutvikling og utvikling av kommunane som regionale sivile samfunn, mellom anna med sams kulturtiltak, ungdomstiltak m.m. Men som vi har peika på framanfor er ein ikkje garantert at dette kjem automatisk ved ei kommunesamanslåing fordi dette synes å vere avhengig av at mange andre forhold enn sjølve samanslåinga. Om det er utvikla mykje sams aktivitet og identitet synes ei kommunesamanslåing å fungere betre enn om slike vilkår ikkje er til stades. Det er lettare å få slike substansielle effektar raskt om det er utvikla høg grad av sams identitet og samrøre først som til dømes i Sarpsborg. Vellukka kommunesamanslåing synes å vere ein effekt av slike regionale modningsprosessar. Om slike vilkår ikkje er til stades og ein får ei tvangssamanslåing, har ein truleg ein mykje lenger veg å gå før den nye storkommunen vert ein effektiv arena for sams regional samfunnsutvikling. 

Eit uttrykk for dette er at i dei to regionale samarbeida vi har sett på har ein kome kort i utvikling av sams visjonar og strategiar for heilskapleg utvikling av det sams bu-, arbeids- og serviceområdet. Informantane pikar på behov for sams prosessar for visjons- og strategiutvikling, men ”ein får det ikkje til” – kommunane vektlegg ulike forhold og sine eigne interesser i sitt planleggings- og utviklingsarbeid. I staden fungerer det regionale samarbeidet best knytt til konkrete saker og prosjekt der det er klare sams interesser og ”vinn-vinn-situasjonar”. Typiske saker er samferdselsprosjekt der alle har dei same interessene og der lokaliseringsspørsmål er avklara. Like eins sams ”fronting” ut frå felles interesser når desse er i konflikt med utspel eller manglande aktivitet eksternt, spesielt på nasjonalt nivå som innan miljøvern, reiseliv, industripolitikk og oppdrettsverksemd – og der det å tale med ”ei tunge” gir ei ”maktstyrking”.

I nodale regionar med ei stor sentralkommune er omeignskommunane heile tida på vakt mot den ”arrogante” byen som samarbeider berre når det passar den og elles ”køyrer solo”. På den andre sida har ein fått til mange gode sams tiltak gjennom regionalt samarbeid i polysentriske Nordfjord og som er til klar fordel for heile området. Til dømes i Nordfjord vert det peika på:

Den viktigste rollen til Nordfjordrådet er å samordne ting. Vi hadde neppe hatt et felles reiselivsselskap, rennovasjonsselskap i dag hvis vi ikke hadde hatt et organ som kunne samordne disse sakene og sende de til de enkelte kommunene med et klart spørsmål som måtte besvares med enten ja eller nei.  Tidligere fikk man gjerne et ja fra de enkelte kommunene og en A4 side med forutsetninger for svaret. Når man deretter skulle sy i sammen dette for de 7 kommunene viste dette seg å være vanskelig. Derfor var det viktig å ha et organ som kunne klargjøre en del problemstillinger og få klare svar; ja eller nei. Det vil nok også være regionrådets oppgave også fremover. Det er en del spørsmål som det kan være vanskelig å få til en konsensus om. Det vil være ulike syn innad i regionen på de. Jeg tror at regionrådet blir nødt til å ta tak i også disse spørsmålene og diskutere seg fram til (i hvert fall) et minste felles multiplum. (Inf-23)  

Mangel på sams debattorgan som til dømes ei sams regionavis vert peika på som ei utfordring i Nordfjord.     

Det er også ei fare at eit samarbeid omfattar for mange kommunar med for sprikande interesser. Dels er dette knytt til at med aukande tal deltakarar, aukar også utfordringane med å aktivisere nok personar i kvar kommune i sams tillits-, identitets- og visjonsskapande prosessar, i tillegg til at interessene også kan verte for sprikande. I Ålesundsregionen meinar informantar at dette har skjedd som ein følgje av utvidinga frå 6 kommunar som alle er klart innafor den sams bu-, arbeids- og servicemarknaden kring Ålesund til 10 der dei 4 siste er meir i randsona regionalt. Som ein informant uttrykker det:

.. Jeg tror også at noe av spissinga har blitt borte som en følge av at ÅRU har blitt større. Jeg tror at skal du få til noen lokal forankring må du enten skape en visjon om noe stort eller så må du tilbake til en kjernegruppe kommuner som beviselig deler noen felles utfordringer og også tar de inn i den lokale debatten. Forankringa føler jeg er for dårlig. (Inf-5)

5.2 Samarbeidsprosessane og partnarskap for samfunnsutvikling

Ovanfor har vi sett på kva substansielle resultat som er oppnådd i dei fire områda knytt til kommunesamanslåing eller regionalt samarbeid. Vi vil her sjå nærare på samarbeidsprosessane – dvs. korleis slike resultat er oppnådd. I denne samanhengen vil vi legge spesiell vekt på utviklinga av sosial (institusjonell) kapital knytt til utvikling av kunnskap og kompetanse, relasjonar og mobiliseringsevne, jamfør framanfor. 

Samarbeid om kunnskaps- og kompetanseutvikling

Kunnskapsbehov og kompetanseutvikling er stekt i fokus hjå informantane våre og stort sett på to måtar:

a. Utvikling av kompetansen til kommunen/ane som organisasjonar i forhold til samfunnsutvikling, spesielt å kunne fungere på ein god måte i forhold til næringsliv og organisasjonar

b. Utviklinga av kompetansen i samfunnet; i næringslivet og i det sivile samfunnet

Kommunal kunnskapsutvikling for samfunnsutvikling

Det generelle inntrykket vi har er at dei to samanslåtte kommunane meinar at dei har greidd å få til ei vesentleg spesialisering og kompetanseheving innan samfunnsutvikling i sin eigen organisasjon og at dette skuldast kommunesamanslåinga. Det har vorte lettare å rekruttere spesialistar og dei kan gjere sterkare faglege vurderingar, som m.a. har ført til at dei er mindre avhengig av andre sin kunnskap som fylkeskommunen. Men ei slik kompetanseheving fører ikkje automatisk til at denne vert tilgjengeleg for næringslivet eller for frivillige organisasjonar, hushald m.m. Informantar har gitt døme på at samanslåinga har ført til eit større hierarki og at det er vanskelegare å finne fram til kven som er rette vedkomande. Det som då lett utviklar seg er store forskjellar mellom ”gjengangarar” og ”eingangarar” der dei første ”lærer systemet å kjenne” og kan bruke det, medan dei tersklane for førstegangsbrukarane er høgre enn før i ein småkommunestruktur. Som vi har peika på ovanfor meinar vi at kommunesamanslåinga har ført til betre samarbeidsforhold og meir relevant og spesialisert kunnskap i kommunane eigna og tilgjengeleg for dei store føretaka som Borregård og næringsorganisasjonar som NHO. Vi har mindre informasjon om konsekvensane for ”dei mange små” føretaka, men indikasjonane vi har er at det ikkje har vorte lettare for desse fordi det er vanskelegare å bruke personlege og lokale relasjonar (politikarar og tenestemenn m.m.) for å få relevant kunnskap om forhold og for å få kontakt med ”rette vedkomande”. 

Vi har også eit sterkt inntrykk av at den største kompetansehevinga har skjedd innan kommunal produksjonsverksemd, til dømes knytt til avtalerett, innkjøp m.m. Ein effektiv kunnskapsbasert organisasjon for samfunnsutvikling vil krevje eit aktivt samarbeid mellom politikarar og administrasjon, mellom ulike etatar og spesielt mellom kommune og private organisasjonar i samfunnet. Det er ikkje gitt at ei kommunesamanslåing automatisk vil føre til ei slik organisering og utvikling, den nye kommunen må ”ville det” gjennom eigen satsing. Sjølv om Sarpsborg og Fredrikstad meinar det har skjedd ei forbetring, er det dermed ikkje gitt at det same vil skje i andre samanslåtte kommunar.    

Om ein ser på dei to samarbeidande regionane er slik kunnskapsutvikling ei kommuneintern affære. Det vert litt fokusert på slike utfordringar i det regionale samarbeidet, men ut over ein del samarbeid mellom næringskonsulentar, IKT-samarbeid som i Nordfjord m.m. og konkrete prosjekt så er det lite som skjer innan samarbeid om intern kunnskapsutvikling. Sjølv om dei fleste ser behova for meir målretta og kunnskapsbasert regional planlegging og utvikling, er det vanskeleg å få til på ein effektiv måte i regionalt samarbeid mellom anna fordi det lett vert konkurranse mellom kommunar. Eit anna forhold er at kompetansen til kommunane synes lav, planleggings- og utviklingsstillingar vert til dømes fjerna ved tronge økonomiske vilkår og dermed er det lite å samarbeide om – sjølv om behova er store. Sjølv om det kunne vere aktuelt å samarbeide om eit ”sams plankontor” m.m., er det lettare å kjøpe slike tenester frå konsulentfirma fordi då kan ein sjølv ha større kontroll over innhaldet i arbeidet og unngå å samarbeide med konkurrerande kommunar. Slik kunnskapsutvikling vert derfor ei kommuneintern og ofte ei lavt priortert oppgåve. 

Men samtidig kan ein unntaksvis sjå døme på satsingar som ”bekreftar regelen”. I Ålesundsregionen var det aktuelt å ilandføre gass frå ”Ormen Lange” i Haram kommune, andre lokalitetar var ikkje aktuelle i regionen. ÅRU i tett samarbeid med Haram kommune, Møre og Romsdal fylkeskommune og Norsk Hydro leidde utgreiingsarbeidet for å få fram konsekvensar av ei slik ilandføring og var med på å utvikle både sin eigen og regionens kunnskap innan dette feltet på ein god måte. I Nordfjord er det utarbeidd ein sams strategisk næringsplan for regionen i samarbeid med Sogn og Fjordane fylkeskommune. Vi har likevel inntrykk at denne har vorte relativ generell og at eigarskapen i kommunane til den ikkje er særleg sterk ut over opplagte fellestiltak. 

Om eit regionråd eller anna samarbeidsorgan skal kunne utvikle kunnskap og kompetanse til å verte ein leiande aktør i utviklinga av regionen, vil det krevje at ein rekrutterer tilsette med kompetanse til slikt arbeid og i tillegg tilstrekkeleg kapasitet. Det er vanskeleg å sjå at eit sekretariat med ein eller to tilsette kan ha tilstrekkeleg kapasitet og/eller kompetanse. Det krevst også fullmakter frå kommunane til å kunne take kontakt, setje i gang prosessar m.m. (Amdam og Amdam 2000), noko som også er problematisk. Det er typisk den kommentaren som kom i ein av kommunane i Nordfjord knytt til ein tilsett i regionrådet som prøvde nett dette:

Noko som  illustrerer  dette med drifta av NFR.  Vi fekk tilsett sekretær, for par år sidan.  Denne hadde sett føre seg at han skulle kunne bli som utviklingsaktør for å samordne på ulike område i regionen.  Medan det vi i NFR såg føre oss var ein enkel saksførebuar og sekretær.  Vi har diskutert dette med han, han ønskjer bl.a. å kunne gå  inn og diskutere/jobbe fram fex i lag med skulesjefane, men vi seier då at dette skil seg  tvert frå dei formelle kommandolinjene i kommunane.  Illustrerer det som HR seier om uklare kommandoliner i forhold til NFR og status. (Inf-17)

Utvikling av kunnskapskapitalen til regionsamfunnet  

Ein sentral aktivitet for ei kommune som samfunnsutviklingsaktør er å tilretteleggje for å stimulere verksemd, også kompetanse- og kunnskapsutviklande verksemd. Eit godt døme her er ”Haramprosjektet” (Amdam og Tangen 2002) der kommunen har stimulert og støtta eit tett samarbeid mellom industri og vidaregåande skule i kommunen. Målet var dels å heve kvaliteten på utstyr og undervisning i skulen, dels å motivere fleire elevar til å velje utdanning som passa i forhold til det lokale næringslivet. Partnarskapen har finansiert breibandsatsing og anna utstyr i både den kommunale og fylkeskommunale vidaregåande skulen, etablert tett kontakt mellom skule og industri med m.a. praksisplassar m.m. Samarbeidet har vore meget vellukka, men samstundes er dette avgrensa til kommunen – i liten grad synes dette å spreie seg til resten av regionen. 

Det mange informantar peikar på når vi spør om kunnskapsutviklande verksemd er høgskuleetablering. I både Fredrikstad og Sarpsborg meinar informantane at dei samanslåtte kommunane har blitt ein god samarbeidspartnar for Høgskulen i Østfold, men det kan her vere betydeleg konkurranse mellom Halden og desse to kommunane om lokalisering av aktivitet. Ikkje alle ser så stort på det som ein representant for næringslivet:

Høyskolen i Østfold, er ikke der Sarpsborg skal være mest fornøyd. Vi har altså en ledelse som ønsker at høyskolen  og BI skal være her og samlokaliseres. Der har vi hjulpet til. Jeg tror ikke høyskolen hadde vært her hvis ikke Borregård og en del andre bedrifter hadde stilt opp så massivt. Jeg snakker om støtte til markedsføring, utvikling studietilbud, med å stille bedriften til disposisjon og ved å garantere sommerjobber og pc `er. Der har vi gått i tospann med kommunen. Vi kan nok også leve med at det blir gode høyskolemiljøer i Fredrikstad eller Halden, men hvis vi ikke får et godt teknologimiljø i Østfold er det til stor bekymring. Så her må nok lokalisering vike plassen for at vi i det hele tatt får noe. Der har vi nok et hjertesukk til Østfold, det er jo ”smaalenenes fylke” som på en måte har verdensrekord i lokaliseringsdebatter og nærsynthet. (Inf-35)

I Ålesundsregionen har Ålesund kommune kjempa for Høgskulen sin og kunnskapsparken og med støtte frå nokre kommunar, spesielt Haram. Men som vist ovanfor så er det lett i slike spørsmål å vere ”gratispassasjer” til Ålesund i slike satsingar, også fordi verksemda vil ligge i byen. 

I Nordfjord har ein ikkje eigen høgskule, men regionen har gjort eit eige interessant grep. Regionsamarbeidet har inngått ein avtale med Høgskulen i Sogn og Fjordane om eit sams opplæringsprogram og der kommunane garanterer høgskulen eit bestemt tal studentar i året. Næringshagane som er etablert i tre av dei fire sentera har også eit visst element av kompetanseoppbygging og kunnskapsmiljø i seg. 

Ungdomssatsing

Ei sentral utfordring i kunnskaps- og kompetansesamanheng er å få velutdanna ungdom til å etablere seg i samfunnet. Eit typisk trekk i utkantsamfunn er at høgre utdanning er det same som å utdanne seg ut av samfunnet. Dette er forhold som opptek informantane våre. I Sarpsborg og Fredrikstad meinar dei at dei som storkommune har blitt meir attraktive både som bu- og arbeidsplassar for velutdanna ungdom. ”Folk flyttar hit fordi det skjer så mykje bra i kommunen” vert det sagt i Fredrikstad med referanse til nærleik til Oslo, skjergard, natur, bustader, større arbeidsmarknad m.m. Gode kommunikasjonar til Oslo gjer det også lettare for ungdom å etablere seg. Oppbygging av positiv identitet og omdømme, ”regionalpatriotisme” meinar dei også er med på å gjere at dei har betydeleg vekst i befolkning. I Sarpsborg har dei i tillegg etablert ”ungdommens bystyre”:

For å forholde meg til ungdommens bystyre. Dette hadde det vel ikke blitt noe av hvis vi hadde fire kommuner. Det henger nok mye sammen med at vi er blitt én kommune. Jeg bør vel si litt om ungdommens bystyre. Dette har blant annet skapt et veldig bra samhold og forståelse mellom ungdom. Vi ser det særlig på ungdomsskolenivå der en del elever får reist rundt og sett hvordan andre har det. For eksempel når en skole blir omtalt som en dårlig skole som når resultatene fra karakterundersøkelsen ble publisert, forteller elevene at de synes skolen deres er bra til elever på andre skoler. Sånn sett synes jeg at kommunesammenslutningen har vært positivt for den delen. (Inf-36)    

Ein annan informant med mykje ungdomskontakt i Sarpsborg seier det slik:

I dag er det mitt inntrykk at ungdom på 17- 18 år vil ut av distriktet, men mange av de som passerer 20 sier at de vil være ute en stund, men vil gjerne tilbake ti Sarpsborg. De føler at denne byen er et trygt og godt sted å bo. Det er en faktor med den nye storkommunen. Det har vært veldig viktig med den nye storkommunen at de har jobbet med å forebygge og med å demme opp for de håpløse tilstandene for ungdom og unge voksne som de har andre steder. Det har vi vært forskånet for i den grad. Jeg tenker for eksempel på Eidsberg (i Mysen) der jeg kommer fra, der det er mye tøffere. Det har vært mye tøffere de siste 10 – 15 årene å vokse opp som ungdom på Mysen. Både når det gjelder narkotika, kriminalitet og alt mulig rart enn det vi finner her i Sarpsborg. Jeg tror det også kommer av det bunnsolide laget av arbeiderbefolkning som er grunnfjellet i denne kommunen.(Inf-37)

Ein informant frå næringslivet seier det slik:

Jeg synes det er hyggelig at folk er stolte av hvor de kommer fra og vil tilbake og bosette seg der, men jeg tror det faller sammen med et lavt utdanningsnivå. Skulle vi få en situasjon der Østfold kommer opp på siden av, eller går forbi landsgjennomsnittet i utdanning, vil man også se at disse mønstrene blir svekket. Det som vi har erfaring med i Borregård, vi er jo en helt annen bedrift enn for få år siden og rekrutterer ingen uten at de minst har fagbrev, er at vi for 25 år siden hadde 25 sivilingeniører, har vi i dag 25 med dr. grad og 100 sivilingeniører. Derfor rekrutterer vi mye folk utenifra. Og det som vi ser er at 20- 30 åringer er vanskelige å få til å bli her. Sarpsborg har veldig gode oppvekstmuligheter for barn og ungdom, gode oppvekstmiljøer, gode boarealer og rimelige hustomter. Så kommer du med familie finner du deg fort til rette. Kommer du singel eller uten barn er det ikke så mye å gjøre, så da blir de ikke lenge her. Men vi kan ikke bebreide kommunesammenslutningen for det, snarere tvert i mot, det hadde vært enda verre uten. Men som sagt østfoldinger er stedegne og kommer tilbake, det er et veldig klart mønster. Det er mulig å få Sarpsborg på kartet. Det ville ikke vært mulig å få Tune, Skjeberg og Varteig på kartet på samme måte. En del av sponsorene, særlig når det gjelder idrett, har vært veldig hissig på at Sarpsborg skal være med i navnet. For eksempel Sparta Sarpsborg og Skjebergjentene (håndballag) fra Sarpsborg. (Inf-35)

I andre samanhengar vert det peika på at kommunesamanslåinga har gjort at ein også kan handtere ”problemungdom” på ein meir heilskapleg måte, fordi omegnskommunane ikkje lenger kan ”eksportere problema til byen”. På den andre sida er ungdom meir rotlaus enn vaksne og i ei ungdomsgransking i Sarpsborg sa 60 % av ungdomen at dei ikkje såg grensa mellom Fredrikstad og Sarpsborg som viktig. Utfordringa framover vert derfor etter vår meining å få eit tettare samarbeid mellom dei to kommunane innan ungdomsarbeid.  

I Ålesundsregionen og Nordfjord vert det peika på at ungdomen er ei spesielt strategisk gruppe, men lite vert gjort på regionalt nivå – satsing er kommunane sitt ansvar. I Ålesundsregionen har det vore drøfta å etablere ei sams ”uteteneste” for problemungdom og andre fordi desse har ein tendens til å samle seg i byen og omeignskommunane er ”gratispassasjerar” på utekontaktene i Ålesund. Ålesundsregionen har betydelege problem med å halde på ungdom, spesielt unge kvinner og har eit betydeleg kvinneunderskot. Likevel er dette ikkje eit tema i det regionale samarbeidet.

I Nordfjord med kanskje endå større utfordringar har ein i det minste gjort litt ved at det er etablert ein sams database for unge nordfjordingar med høgre utdanning og som kan tenke seg å flytte tilbake om relevant arbeid, men vi veit like om kor aktivt denne vert brukt.     

Utvikling av relasjonar og samarbeid internt og eksternt

I denne samanhengen vil vi legge vekt på to hovudgrupper av relasjonar og endringane i desse som ein følgje av endring i kommunestruktur:

1. Samarbeid mellom offentlege organ i kommunen og spesielt utanfor kommunen.

2. Samarbeid mellom kommunen/ane og andre private aktørar (næringsliv og sivilt samfunn) i og utanom kommunen. 

Offentleg samarbeid

Figur 5.1 viser at det kan utviklast eit vell av offentlege relasjonar knytt til samfunnsutviklingsarbeid, og her er ikkje tekne med dei kommuneinterne relasjonane til dømes mellom ulik etatar. Samtidig viser figuren at ei storkommune i prinsippet ikkje treng å legge like stor vekt på dei regioninterne relasjonane som til dømes kommunane må utvikle gjennom regionale utviklingsselskap m.m. Dette kan bety at ei storkommune kan bruke meir energi på relasjonsbygging til andre regionar, statlege og fylkeskommunale aktørar m.m. På den andre sida må ein rekne med at ei regionkommune får større behov for intern relasjonsbygging til ulike lokalsamfunn, næringsliv m.m. Men er det slik at ei stor regionkommune som Sarpsborg og Fredrikstad er ein meir interessant samarbeidspartnar for andre offentlege aktørar?     

I begge dei samanslåtte kommunane var tendensen eintydig. Ei større kommune var ein meir interessant samarbeidspartnar for både Fylkeskommunen og statlige etatar. I relasjon til samarbeid utover landegrensene var storleik også avgjerande. Dette kan sjåast på som både positivt og negativt. Positivt i den forstand at dei nødvendige ressursane kan kanaliserast inn i langsiktige prosjekt, det kan takast ut stordriftsfordelar og kommunane har høve til å opptre meir langsiktig. Medaljens bakside er at dei øvrige kommunane i Østfold opplever både ein relativ og reell deprivasjon i forhold til Sarpsborg og Fredrikstad. Storkommunane har som følgje av felles utfordringar knytta til samferdsel, kultur, busetjings- og næringsutvikling i nedre Glomma regionen, funne kvarandre på stadig fleire område. Dette har forsterka denne tendensen. 

” I forholdet  til statlige myndigheter er kompetanse er veldig viktig Kommunen har to oppgaver: For det første å være tjenesteyter og forvaltningsnivå. En stor kommune vil lettere kunne opparbeide kompetanse til å  matche FK/FM. Slik får man makt ved å ha kompetanse. I tillegg til å være stor vil en også kunne handle rask……

……… Det andre nivået er kommunens politikk på samfunnsutviklingssida, og der kommer næring, bolig utdanning etc. inn i bildet.  Og der og kan en kommune som Sarpsborg, særlig i samarbeid med Fredrikstad– et vekstområde for å avlaste Oslo” (Inf-28).    

I dei interkommunale samarbeida blir det lagt vekt på at regionråda har meir tyngde overfor Fylkesmannen og Fylkeskommunen. Imidlertid er det slik at det begge plassar blir opplevd som vanskelig å einas om enkeltsaker. I det øyeblikket regionråda handterer saker der det er klare motstridande interesser mellom einskildkommunane, vil det vere vanskeleg å bli einig om ei meining utad. Begge stadar blir det lagt vekt på at samarbeidet på ufarlige områder har vore mest fruktbart. Det er også viktig å trekke fram at det er klare teikn på at samarbeida over tid skaper større forståing mellom partane. Det er plausibelt å anta at dette kan førebu grunnen for samarbeid på meir ”ømfindtlege” områder i framtida etter logikken vellykka samarbeid skaper tillit som legger til rette for nye samarbeidsformer (Granovetter 1992). 

Materialet viser eintydig at Fylkeskommunen no samarbeidar meir og tettare til Regionråda enn dei einskilde kommunane. Ei mulig tolking er at regionråda er ein meir naturlig samarbeidspartnar. Det er imidlertid verdt å merke seg at dette også skyldes ein endra politikk frå Fylkeskommunanes side. Fylkeskommunen i Møre- og Romsdal og i Sogn og Fjordane er ein av initiativtakarane til opprettinga av denne arenaen. At dei forheld seg til dette nivået kan like gjerne vere eit utslag av endra strategi som at dette er eit naturlig nivå å forhalde seg til. På den andre sida er det langt lettare å samarbeide med tre eller fire regionråd enn med 28 eller 35 kommunar.  

Det størrelsesmessige forholdet mellom kommunane i det interkommunale samarbeidet har innvirkning på regionråda sine moglegheiter til å verte samde. Vi har klare funn som tyder på at eit storebror - lillebror kompleks skaper hindringar for ÅRU (Ålesund..) samarbeidet.  Eit litt meir overraskande funn er at Nordfjordregionen, der samarbeidspartnarane er meir likeverdig med omsyn til makt og storleik, trekker aktørar fram mangelen på eit naturlig sentrum i regionen som ein hemsko. Kvar av dei fire jambyrdige sentera er redd for å bli akterutseglt. Det verkar som om dette bidreg til å auke konfliktane knytta til lokalisering.

 ”En av de største vanskelighetene med å få til konsensus i regionen er at vi ikke har et tungt senter som er markert større enn de andre. Vi har fire omtrent jamnstore senter og jeg tror at en av de verste hindringene for å få til interkommunalt samarbeid er frykten for at andre kommuner skal vokse seg større på ens egen kommunes bekostning.  Dette er nok en underliggende frykt som man gjerne ikke vil innrømme eller uttale, men som ligger der.” (Inf-23)

Talet kommunar i samarbeidet er også ein vesentlig faktor. ”Jo flere kokker dess mere søl” prinsippet ser ut til å gjere seg gjeldane. Dette finn vi tendensar til i både Nordfjord- og Ålesundsregionen. I Nordfjord har interkommunalt samarbeid mellom to, tre eller fire kommunar vist seg meir overkommelege å handtere, mens vårt foreløpige materiale tyder på at fleire medlemmar i ÅRU-samarbeidet har svekka organet si tyngde utad. Manglande myndigheit hos regionråda er også ein vesentlig faktor. Sidan avgjerdsmyndigheita ligg i kommunane er det vanskeleg å gjere regionråda til ein effektiv aktør der det er snakk om å samlast om til dels ”ømtålige tema”. Norsk kommunelov legg også vesentlege hindringar i vegen for å avgi myndigheit. Dette har blitt trekt fram i samtlege intervju. I debatten om storkommune versus interkommunalt samarbeid kan ein hevde at dagens regulatoriske regime gjør det umulig å få til same utbytte av samarbeid som av kommunesamanslåing.  

Samarbeid mellom offentlege og private aktørar

Figuren viser at kommunen/ane som politiske og administrative organisasjonar må utvikle relasjonar til det private næringslivet i området og utanfor, det same i forhold til det sivile samfunnet. Påverkar kommunestrukturen slike relasjonar? 

Datamaterialet knytta til dei samanslåtte kommunane viser ein klar trend i retning av at forholdet til næringslivet har endra seg i dei samanslåtte kommunane Sarpsborg og Fredrikstad. Den viktigaste endringa inneber at kommunane har fått ein meir eigna storleik i forhold til å kunne utøve ein meir heilskapleg bu-, arbeids- og næringspolitikk. Arealplanlegging blei trekt fram som det definitivt viktigaste fortrinnet med å bli større. Ein informant frå administyrasjonen uttrykker det på denne måten:

”Det er helt åpenbart at vi har en felles arealplan. Vi har et naturlig geografisk område med et naturlig bysentrum. Da kan vi bli enige om hvor vi ønsker å drive den type næring, hvor vi ønsker å drive handel og hvor vi ønsker at folk skal bo i et helhetlig perspektiv. Vi slipper å ha to- tre steder med supermarkeder. Vi kan se næringsutvikling under ett. Jeg mener at fornuftig felles arealplanlegging og en næringsutviklingsplan (som vi nå har begynt å jobbe med der vi har hele Nedre Glomma som perspektiv), gjør at vi er i stand til å bli mer dynamiske. Vi kan sannsynligvis tilby mer attraktive nyetableringer, bedre alternativer og raskere beslutninger. Det er ingen tvil om at før kunne både Tune og Skjeberg ha kontakt med det samme firmaet uten å si det til hverandre. De kunne tilby subsidier og overby hverandre”. (Inf-24)
Eit veldig interessant funn i denne samanhengen er at arealplanlegging ikkje blei trekt fram på eige initiativ av nokon informant frå dei samarbeidande kommunane. Derimot blei lokaliseringskonfliktar trekte fram som ein hemsko for samarbeid i samtlege intervju. Eit utsegn frå ein ordførar i Nordfjordregionen illustrerer dette: 

”Det er ikke lett å sette fingeren på et spesielt punkt der vi har motstridende interesser, men i hovedsak går det mye på lokalisering.”(Inf-23)

Overfor næringslivet var det liten tvil om at kommunesamanslåing har gjort Fredrikstad og Sarpsborg meir attraktive som arbeidsgivarar. Dette har lagt til rette for eit betre fagmiljø, som i større grad er i stand til å serve næringslivet.

”De[Næringslivet] sier at de er fornøyd med kommunen. De er veldig fornøyd med profesjonell handtering fra kommunen. Dette skyldes at vi har profesjonelle miljøer med størrelse nok til å snu seg rundt og jobbe når det trengs.” (Inf-24)

Kompetanse blir trekt fram som ei hovudutfordring i kommunane i Nordfjord og Ålesundsregionen (ÅRU). Distrikta opplever ei utarming av folk med kompetanse. Samlokalisering av fagområde i færre kommunar for å skape eit meir attraktivt fagmiljø å jobbe har blitt trekt fram som ein strategi ein kan møte denne trenden med. Dette fører imidlertid debatten inn på lokalisering av verksemd, noko som det har vist seg å vere vanskeleg å samarbeide om. Informantar frå fleire av kommunane har peika på at ein av dei viktigaste årsakene til at samarbeidet har vært så lite konfliktfylt var at områda for samarbeid var ufarlige vinn - vinn situasjonar. 

Verken Nordfjordrådet eller ÅRU blir betrakta som naturlege samarbeidspartar for næringslivet. Dette skuldast i stor grad at disse organa manglar avgjerdsmynde. Når informantane blei utfordra på å avstå avgjerdsmynde til interkommunale organ var det ein betydeleg skepsis til dette dei fleste stadane. I Nordfjord, der det har pågått samarbeidsformer i ei lengre periode, utredast det i disse dagar meir forpliktande samarbeidsformer. Alle informantane herifrå har trekt fram at det tidligare samarbeidet har utvikla tillit. Dette har på mange måtar bidrege til å førebu grunnen for meir utstrakt samarbeid. Vi finn tilsvarande, men svakare tendensar i Ålesundsregionen.  Utviklinga kan beskrives ved at man først samarbeider i vinn – vinn situasjonar. Slike samarbeid krev liten grad av tillit sidan man kan ”kalkulere” med samarbeid frå motparten fordi det er i deira si interesse. Vellykka samarbeid av denne typen utviklar ein tillit basert på forståing for den andre partens behov og målsetningar. Dette gir rom for meir omfattande samarbeid. 

Dersom vi tolkar datamaterialet vidt finner vi teikn på at forholdet mellom kommunane i Nordfjord endrar seg i retning av eit meir gjensidigheitsorientert forhold. Vi finn teikn på at representantar for ei kommune identifiserer seg med interesser i regionen som først og fremst angår andre kommunar. Ordførar i ein Nordfjordkommune uttrykker det på denne måten: 

”Vi ser at skal vi være i et forpliktende samarbeid må vi gi og ta. Det betyr at man ikke kan komme ut som vinner selv hele tiden.”(Inf-23) 

Denne tendensen er rett nok svak, men kan tilskrivast vellykka samarbeid på tvers av kommunegrensene over ei 20 års periode. Tendensen er sterkast i kommunane som har hatt mest med kvarandre og har størst grad av felles identitet. Forholdet mellom kommunar i ytre og indre Nordfjord er ikkje like godt utvikla. Dette heng saman med eit anna og nært relatert aspekt, grad av felles interesser. Kyst kommunane i Nordfjord orienterer seg i mange samanhenger langs kysten fordi dei oppfattar kystkommunane langs denne aksen som meir naturlige samarbeidspartnere. Dette følte interessefellesskapet forsterkast av at kystidentiteten skilje seg frå dei indre kommunane i regionen. Ein representant for administrasjonen i ein Nordfjordkommune kommune beskriver forskjellane slik:

Hvis du ser på Stryn, Hornindal og Gloppen er det traust, tungt og hastverket er ikke stort. Man kan godt vente og se. Kystbefolkningen er langt mer hastige og lystige på godt og vondt.  Det skulle helst skjedd i går. De har en annen etter mine begrep omgang med penger. Man kunne gjort en analyse av budsjettprosesser i Vågsøy kontra hos oss. Da tror jeg du skulle sett noen tydelige forskjeller der òg. Det er helt ulike kulturer og måter og tenke på. De er mye større enn det en kanskje skulle tro. (Inf-16)

Dette synet blir omtalt på liknande vis av representantar for Vågsøy kommune. Kommunane i ÅRU-samarbeidet skiljer seg også frå kvarandre med omsyn til identitet. Industrikommunen Haram har ei langt meir utadvendt orientering enn mange av dei andre. Dette resulterer i ei meir heilskapssorientert tenking på vegne av regionen. I landbruks- og pendlarkommunen Ørskog har man eit mykje meir innadvendt fokus. Rådmannen i Haram peika på at saker av tydeleg felles interesse hadde vist eit klart mobiliserande potensiale. Ormen Lange prosjektet blei trekt fram i denne samanhengen. Same mann etterlyser ei liknande sak som kan mobilisere regionen. Samferdselsspørsmål blir trekt farm i denne samanhengen. 

I både Fredrikstad og Sarpsborg blir det peikt på at kommunane sitt forhold til det sivile samfunn har blitt endra. Frå fleire hald blir det trekt fram at dette har resultert i ein lavare grad av lokalt engasjement og deltaking. Hos administrasjonen begge stader blir det peikt på at dette muligens er ein del av ein samfunnstrend i større grad enn eit resultat av kommunesamanslåinga. Intervjumaterialet frå begge kommunane viser også ein annan trend. Engasjementet og deltakinga gjer seg gjeldane på andre område, spesielt større arrangement som neppe hadde vore moglege utan samanslåinga. Ein informant frå næringslivet i Nedre-Glåmma regionen uttrykte det på denne måten:   

”Vi har arrangementer i Sarpsborg i dag , som er av en slik størrelse at jeg ikke tror det ville vært gjennomførbart for Sarpsborg som en av fire kommuner tidligere. Jeg tenker på for eksempel Olavsdagene, som er en kultursatsing på fjerde året som tar opp i seg historie, filosofi, kultur og religion og som topper seg i en festival i juni og juli, men har aktiviteter hele året. <…> Disse tingen har blitt noen fyrtårn det er mulig å samles om både på sponsorsiden og kommunal side. Dette gjør at de får det minimumet av volum og substans til å få opp et tilbud. Felles for alle tingen jeg har nevnt er at det er en tredeling av bidrag mellom kommune, næringsliv og frivillige organisasjoner”.(Inf-35) 

Informantane i Fredrikstad trakk frem liknande trekk ved felles arrangement som ”Glommafestivalen” og ”Humor Biennalen”. Det er vanskelig å konkludere med at engasjementet har tiltatt eller avtatt, men det har føregått ei endring som har både positive og negative sider ved seg. 

I Fredrikstad har dei tatt den økte avstanden mellom innbyggjar og politikarar på alvor ved å opprette 23 lokalmiljøutval. Disse er både eit forvaltningsnivå og eit ”demokratisk nivå” og fungerer som meir direkte diskusjonskanalar mellom politikarar, administrasjon og lokalsamfunn. Dette er eit relativt nytt prosjekt, men kan redusere deler av den avstanden som har oppstått mellom politikarar og innbyggjarar. 

Ein annan viktig trend i begge Østfold-kommunane er at det frivillige organisasjonslivet har endra oppbygginga si i samsvar med endringane i kommunestrukturen i form av fellesråd m.m. for å ”fronte” kommunen. Det er lite i datamaterialet som tyder på at regionsamarbeida har fått noen tilsvarande konsekvensar for Ålesund- og Nordfjordregionen. 

Utvikling av evnene til å mobilisere i høve til utfordringar

Ved utvikling og forbetring av sosial kapital er det ikkje nok å tilføre meir kunnskap og å etablere fleire relasjonar (både sterke som er normberarar og svake som er kunnskapsberarar), men kunnskapen og relasjonane må takast i bruk for å få ønskt utvikling. Gjennomgangen framanfor kan tyde på at både kommunesamanslåing og regionalt samarbeid fører til auka kunnskaps- og relasjonsressursar, men ved samanslåing er det lettare å take kunnskap og relasjonar i bruk enn i eit regionalt samarbeid – det er lettare å mobilisere – å sette ønskte utviklingsprosessar i rørsle. 

Mobiliseringsarbeid eller mobiliseringsvariabelen som vi nyttar som omgrep i Amdam & Amdam (2000), sjå også kapittel 2 her, er nært knytt til læringsprosessar som kan illustrerast som på figur 4.3 nedanfor.

Korleis ein skal starte og eventuelt kontrollere slike prosessar er det vanskeleg å skildre eksakt. Desse mobiliseringsprosessane inneheld visse steg og aktivitetar som ein må forsøke å stimulere og underbyggje. I korte trekk gjeld dette tiltak gjennom djupnemobilisering med siktemål om endringar eller omveltingar av ulike sfærar eller områder i lokalsamfunnet. 

Mobilisering føreset kunnskap. Ein må leggje vekt på å få fram kunnskap om tilhøva, spesielt fokusert på feil som finst i situasjonen i dag, styrke, mogelegheiter og truslar. Truslar kan særleg verke samlande om dei vert oppfatta som trugande mot samfunnet og organisasjonane sin eksistens slik den er i dag. Om ein får fram kunnskap som viser at ei utvikling som held fram som no, vil føre til avfolking, nedbygging av organisasjonar m.m. kan dette gi grunnlag for ei felles forståing av at noko må gjerast. Spesielt om utfordringane vert opplevd som truslar for alle dei aktuelle organisasjonane, kan dette gi eit betre grunnlag for samarbeid for å løyse ei felles krise. Det vi har sett i våre fire område er at slik kunnskap om tilhøva er til stades mellom aktørane, vi har lite grunnlag for å peike på nokon markert forskjell her. 

Mobilisering krev erkjenning og akseptasjon. Det er ikkje nok med berre kunnskap. Kunnskapen må erkjennast som viktig av aktørane, aksepterast at dette gjeld oss og det gjeld meg. Erkjenninga gjeld å få alle til å forstå at utfordringane eller eventuelt krisa også vil ramme dei, ingen slepp utanom. Dette gjer det nødvendig å drive eit omfattande opplæringsarbeid med formidling av kunnskap om krisa og virkningane av den, kombinert med arbeidsprosessar der deltakarane i fellesskap og helst på tvers av dei samarbeidande organisasjonane erkjenner konsekvensane for seg og sin organisasjon. Først når ei slik erkjenning er bygd opp, er det lagt grunnlag for ein deltakings- eller mobiliseringsstrategi i utviklingsarbeidet. Vår vurdering er at aktørane i storkommunane på ein meir grunnleggande måte har erkjent utfordringar og i stor grad har den same erkjenninga og akseptasjonen av tilhøva. Unntaket kan vere i Fredrikstad der aktørar som er mot storkommunen har ei anna forståing av tilhøva enn det store fleirtalet av sentrale aktørar. I dei samarbeidande kommunane har vi sett at virkelegheitsoppfatningane og perspektiva er ulike frå kommune til kommune. Basis er erkjenning av vedkomande kommune sine utfordringar og situasjon, berre få informantar tenkjer regionalt. Dette betyr at aktørane har ein lang veg å gå før ein kan kome vidare i ein sams mobiliseringsprosess fordi dette krev at ein har nokolunde sams erkjenning av den regionale situasjon, i det minste overlappande erkjenningar. Det er tydeleg at det regionale samarbeidet ikkje har greidd å etablere slike sams erkjenningsprosessar.

Mobilisering krev felles visjonar. Det er ikkje nok berre med kunnskap og erkjenning, ein må også stake ut kva veg ein må gå. Når erkjenninga er til stades, må ein arbeide med å skildre korleis forholda bør bli i framtida. Slike samlande framtidsbilete eller visjonar må utviklast i fellesskap og må om mogeleg omfatte alle dei sentrale aktørane. Først og fremst krevst bevisstgjering hos alle om denne felles visjonen. Den må innprentast i alle, alle må tru på den. Vi har sett at i spesielt Sarpsborg, men langt på veg også i Fredrikstad er det utvikla sams visjonar og faktisk også stor grad av sams identitet. Rett nok er det også her interessekonflikter og usemje på ein del punkt, men storkommunane har greidd å utvikle høg grad av samkjensle. Dette er på langt nær tilfelle i dei samarbeidande områda. Ein kunne vere frista til å seie – kvar kommune sin visjon – som i stor grad også er relatert til den interne konkurransesituasjonen i regionen. Utfordringa er at ein manglar sams visjonar som relaterer seg til dei sams regionale utfordringane og som kan føre til sams regionale utviklingsstrategiar.  

Mobilisering krev strategiar og satsingsområde. Det neste steget er å omsetje visjonen til handlingsvegar eller strategiar. Kva må til for å oppfylle visjonen? Dette vil til dels vere tiltak i kvar av dei samarbeidande organisasjonane, dels tiltak som går på tvers av organisasjonane. Den første gruppa av strategiar bør overlatast til vedkomande sjølv, etter at ein i fellesskap har oppdaga kva som må gjerast, og kva ansvar vedkomande organisasjon har i forhold til fellesskapet. For den andre gruppa, fellestiltaka, må ein utvikle organisatoriske løysingar for felles gjennomføring og for arbeidsdeling på tvers. Etter at slike satsingsområde er identifiserte, må det lagast mandat for arbeidet og arbeidast mykje med samansetjinga av tverrfaglege arbeidsgrupper, fordi desse gruppene ikkje berre skal finne ei løysing, dei skal også skape læring i organisasjonen og samfunnet. Sjølv om ein har felles visjonar, kan ein få sprik ved strategiutvikling og også i neste punkt; prioritering og handling. Dette heng saman med at det er mange vegar som fører til målet. Nokre vegar kan vere i konflikt med andre når det trengst felles innsats. Dette krev difor at aktørane kan verte samde om nokre felles strategiar og at dei kvar for seg går vegar som i det minste er i «rett retning», noko som krev mykje tid og aktiv dialog i samband med formidlinga av kva ein ynskjer å gjere. Det må utviklast ei reell forståing mellom aktørane og også vilje og evne til gjensidig tilpassing. 

I dei samanslåtte kommunane har vi vist at dei har strategiar for natur- og arealplanlegging, for næringsutvikling og i stor grad også for bygging av det ”regionale” sivile samfunnet – sams identitet. Som ein må vente kan det vere usemje om slike og om konkrete løysingar. Det er likevel ein markert forskjell til dei samarbeidande kommunane fordi det mest markerte med desse er at dei manglar sams strategiar spesielt for regional utvikling, men faktisk også langt på veg for kommunal produksjon m.m. I både Ålesundsregionen og Nordfjord har ein forsøkt å samarbeide om regional utvikling og ein har fått til ein del einskildsaker spesielt knytt til kommunikasjonar, miljøvern m.m. der alle har klart sams interesser. Det ein ikkje greier er å utvikle overordna strategiar til dømes for ungdomssatsing, samferdsel, næringsutvikling, kompetanseheving i samfunnet m.m. og det er også vanskeleg å utvikle sams strategiar i saker der det er interessekonfliktar. Det er typisk at når til dømes Nordfjord no forsøker å konkretisere samarbeidet og med støtte frå Fylkesmannen, så er det innan kommunal produksjon og forvaltning og spesielt til sjeldne eller spesialistkrevjande former for tenester, slik uttrykt av ein av informantane våre i Nordfjord:

Det foregikk en prosess med hensyn til hvilke samarbeidsområder som skulle utgreies. Det ble stilt litt statlige midler til disposisjon. Ut i fra en total utgreiingsramme på 1,4 millioner gikk staten inn med 400 000. Etter hvert ble utgreingen begrenset til 6 områder som skulle utgreies nærmere. Det er disse 6 områdene som vi skal ha en ferdig rapport på før 1. april. Disse områdene er:

· Brann i vid forstand. Da tenker vi på forebyggende brannvern, feiing og alt som knytter seg til det området.

· Kommunal teknikk, her definert til vei, vann og kloakk. Her har vi holdt rennovasjon utenfor siden vi allerede har et oppegående samarbeid på det feltet.

· Kommunalt regnskap.

· Kommunenes ansvar for skatt, skatteregnskap, skattefordringer og arbeidsgiverkontroll. 

· Landbruk. Da tenker vi landbruksforvaltning som en helhet. Ikke bare landbruk, men også skogbruk, vilt og fisk. 

· Kart og oppmåling.

Disse utgreiningsarbeidene pågår. Vi har kommet ganske langt med dette. Det er litt for tidlig å si noe om utfallet siden prosessen pågår. Vi har organisert dette slik at det er rådmannsgruppa i Nordfjord som er styringsgruppe for disse 6 utgreiingene. Det er oppnevnt 6 ulike arbeidsgrupper, en for hvert område. det er en rådmann som er leder i hver gruppe. Vi har knyttet til oss ekstern kompetanse på prosessen. (Inf-21)

Som vi har sett ovanfor er det ein liknande konkretiseringsprosess i gang i Ålesundsregionen.

Mobilisering krev felles prioritering og arbeidsdeling i handling. Gjennom eit slikt aktivt og mobiliserande arbeid kring strategiar vil det kome fram ei rekkje av idear og handlingar. Det er ikkje mogeleg å iverksetje alle desse, ein må gjere ei prioritering for å finne fram til kva som er viktig for måloppfyllinga, og for å få ei effektiv gjennomføring. I prinsippet krev dette at aktørane greier å utvikle ei ny og omforeint arbeidsdeling ut frå dei overordna måla og visjonane og uttalte strategiar som er utvikla. Ofte er dette ikkje mogleg anna enn på kort sikt. Dette er eit kritisk punkt i all styrt mobilisering fordi ein her skal prioritere mellom «hjartesakene» til deltakarane. Difor må det leggjast mykje arbeid i at dei sjølve gjer denne prioriteringa og at dei aksepterer at det må vere slik, skal ein unngå brest i entusiasmen. 

Det følgjer av det som er sagt ovanfor at dei samanslåtte regionkommunane vi har studert har greidd dette internt og faktisk er på god veg med å utvikle konkrete samarbeid med arbeidsdeling seg i mellom. Det same har vi sett har skjedd i Nordfjord og i Ålesundsregionen, men i stor grad knytt til avgrensa ”vinn-vinn”situasjonar som IKT-samarbeid i Nordfjord, innkjøpssamarbeid, forsikring m.m.  

Handlingsplanar og gjennomføring. Den grunnleggjande kunnskapen, erkjenninga, visjonen og hovudstrategiar må samanfattast i handlingsplanar som klart viser kva ein er på veg mot, og korleis ansvaret er fordelt mellom partane på ein likeverdig måte. Strategiane og tiltaka som blir prioriterte må vise kva som skal skje kvar, når, korleis og kvifor, og der ansvaret for gjennomføring er fastlagt. Like eins må arbeidet og organiseringa sikre at tiltak vert gjennomført som planlagt, eventuelt med korrigeringar. Dei samanslåtte kommunane har slike for si eiga verksemd, det same har dei samarbeidande kommunane men lite i fellesskap. Både i Nordfjord og i Ålesundsregionen kan slike verte utvikla knytt til samarbeid om konkret og avgrensa kommunal verksemd.

Erfaring – læring. Eigne drøftingsprosessar må knytast opp til ei resultatvurdering. Like eins må aktørane vurdere korleis heile utviklingsprosessen og samarbeidet fungerer - kva som kan gjerast betre. Det er viktig å lære av det som har fungert bra og også det som ikkje har fungert bra ut frå interessene og måla til aktørane. I dei samanslåtte kommunane er det gjennom fellesskap i administrasjonen og i politiske organ etablert erfatings- og læringsarenaer som synes å fungere og som også synes å inkludere sentrale næringslivs- og organisasjonsfolk. Det vi ikkje har vunne å undersøke er kor omfattande slike erfarings- og læringsnettverk er. 

Det følgjer av det vi har peika på ovanfor at dei regionale samarbeida i Nordfjord og i Ålesundsområdet ikkje fungerer som sams erfarings- og læringsarenaer, kanskje med unntak av dei få som er direkte involvert. Informantane våre har peika på utfordringane med å nå ”den vanlege politikaraen og administratoren”. Berre utvalde vert involverte og utviklar ein slags eigarskap til samarbeida. Dette er trekk som vi har peika på i evalueringane våre av både Ålesundsregionsamarbeidet (Amdam …) og Nordfjordsamarbeidet (Barstad ….), og som også kjem fram i mange andre vurderingar av regionale samarbeid (Bukve 1999, Sanda 1998, 2000).    

Oppsummering om mobiliseringsevnen

Spesielt kva gjeld evnen til å mobilisere til regional utvikling meinar vi å ha påvist markerte forskjellar mellom ”samanslåtte regionkommunar” med utgangspunkt i Sarpsborg og fredrikstad, og regionale samarbeid. Kapabiliteten eller evnen til å mobilisere i forhold til utfordringar er langt høgre i kommunane enn i regionale samarbeid, eller sagt på ein annan måte – krisene og utfordringane må vere langt større for at samarbeid skal reagere enn samanslåtte kommunar.

Det er rett nok ingen garanti for at ei kommunesamanslåing i Nordfjord eller i Ålesundsregionen automatisk vil føre til høgre mobiliseringsevne i forhold til regionale utfordringar. Om ein ikkje greier å utvikle sams erkjenning og visjonar som vist ovanfor, men utviklar ein kamp mellom ulike lokale visjonar internt i storkommunane, vil det vere svært vanskeleg også for storkommunane å kunne samle kreftene som ei mobilisering krev. 

Likevel trur vi, men veit ikkje sikkert fordi vi ikkje har døme på dette i nyare tid, at ein viktig effekt av ei etablering av ei regionkommune er at ein får ein sams politisk arena og ein sams administrasjon som har heile regionen som arbeidsfelt og som av den grunn vil fokusere på regionale utfordringar, visjonar og strategiar enn eit laust samanknytt samarbeid kan greie å gjere. Men dette burde kanskje også vere mogleg å få til om smaarbeidande kommunar var viljuge til å satse tilstrekkelege politiske og administrative ressursar i eit samarbeid som kan fungere som ein ”dagsordensettar” og ”node i samarbeidsrelasjonar” og også ha økonomiske virkemiddel som gjer organet til eit interessant samarbeidsorgan. Det næraste dømet vi har til dette er samarbeidet i Setesdalen der kommunane har samla næringsfondsmidlane sine i eit sams fond og har utvikla tett samarbeid med fylkeskommunen, men dette samarbeidet slit også med lokal politisk forankring (Amdam og Tangen 1997).  

Nokre andre forhold som har kome fram i intervjua

Politikarrolla:

Fører endringar i kommunestruktur til endringar i politikarrolla? Forholdet mellom produksjonsfokus (drift og forvaltning) og utviklingsfokus (samfunnsutvikling).

· Regionsamarbeidet har trulig ikkje ført til ein meir utviklingsorientert politikarrolle.

· Samanslåing til storkommune har trulig ført til ein meir ”heilskapleg” politikarrolle med mindre enkeltsaker og med administrasjonen som ”buffer” til velgarande – større budsjett fører også til større ”rammestyring”. Truleg ein effekt av kommunestorleik og større kompleksitet.

· Storkommuneorganiseringa har auka behovet for lokal organisering for betre velgarkontakt, noko som er bakgrunnen for lokalmiljøutval i Fredrikstad og ungdommens kommunestyre i Sarpsborg – og å tenke nytt som politikar.

Rekruttering – politikarar:

Fører endringar i kommunestruktur til endringar i rekruttering til politiske verv?

· Aukande rekrutteringsproblem både i samanslåtte og samarbeidande kommunar – trulig ikkje avhengig av kommunestorleik men rammevilkåra for lokalpolitikk?

· Fleire ”profesjonelle” politikarar i storkommunen – har ressursar til frikjøp m.m. til andre enn ordførar. Dette har konsekvensar for samarbeidet mellom politikarar og administrasjon.

· I småkommunar er ”utviklarrolla” i høg grad knytt til aktive og motiverte ordførarar og det same synes å vere tilfelle i dei samanslåtte kommunane, men i dei samanslåtte kommunane har dei ein meir spesialisert og fagleg dyktig administrasjon som kan fungere som støtteapparat – mindre ”einpersonarbeid”. 

Rekruttering – tilsette:

· Storkommuneorganiseringa har ført til meir interessante og spesialiserte jobbar og lettare for å rekruttere spesialistar. Dette har vore eit klart pluss i begge storkommunane.

· Storkommuneorganiseringa har trolig også ført til større ”sentralisering” og lengre avstandar til ”kommunale spesialisttenester” – noko som blir påpeika av informantar utanom administrasjonen – men brukarundersøkingar viser at brukarane meinar det har blitt ein betre situasjon.

· Det kan vere ei konflikt mellom ”sentralt lokaliserte spesialistar” som spesielt fungerer godt for store og hyppige brukarar i storkommunane og ”desentrale generalistar” i småkommunane og som kan fungere betre for dei ”mange små og skjeldenbrukarane” og dette kan også vere ei utfordring knytt til intern organisering og rekruttering.

5.3 Det lokale utviklingsarbeidet

Ovanfor har vi spesielt sett på det regionale utviklingsarbeidet og vi har, ikkje overraskande; kome til at regionkommunane er betre som regionale utviklingsaktørar enn laust tømra regionale samarbeid. På den andre sida må ein rekne med at ”lokalkommunen” sin styrke er at dei er nærare eller identiske med lokalsamfunn og dermed også dyktige til å ivareta desse interessene – sjølv om vi her også må rekne med store variasjonar. Det lokale utviklingsarbeidet har ikkje vore hovudfokus i denne granskinga, men vi har spurd informantane våre i Fredrikstad og Sarpsborg – direkte og indirekte – om slike effektar spesielt om storkommuneetableringa har gått ut over det lokale samfunnsutviklingsarbeidet. Tilsvarande har vi spurd informantane våre i dei samarbeidande områda om korleis samarbeidet påverkar det lokale utviklingsarbeidet, men her er det få om ingen samanhengar å peike på. 

Fredrikstad er eit interessant eksempel ved at dei har oppretta lokalutval for kvar skulekrins, dette har gjort at informantane der er spesielt merksame på forholda med lokalt utviklingsarbeid. Det at Fredrikstad har oppretta 23 lokalutval kan takast som eit klart indisium på eit følt behov frå storkommunen til å kunne ha betre møteplassar med lokalsamfunna. Situasjonen vil til dømes vere den at ikkje alle skulekrinsar har representantar i kommunestyret, eller dei har ein politisk ”farge” som ikkje passar heilt. Det er meininga at ein frå kommunestyret skal vere med i lokalutvalet der dei er busett. 

Kvar av desse har eige utval (lokalt utvalt), men ingen frikjøpte personar.  Desse har uttalerett i lokale saker (plansaker, skule etc.) – dei avgjer sjølve kva dei vil engasjere seg i, men har heller ingen garanti for å få gjennomslag. Kvart av dei har litt pengar til lokale tiltak (smøremidlar), og kan søke frå ein noko større sentral pott til føremål dei finn verdige. Lokalutvala velgast for 2 år av bebuarane i lokalsamfunnet. Dei kallar inn til val sjølv og har eige opplegg i form av eit allmannamøte. 

Ein konsekvens av samanslåinga med omsyn til intern fordeling som informantane våre i administrasjonen i Fredrikstad peikar på er:

Meir rettferdig fordeling:

· har tatt opp at tidlegare kunne omlandkommunane køyre gratispassasjer på gamle Fredrikstad på ein del område.  Dette er no meir rettferdig fordelt i ny struktur, slik at alle må bidra

· vidare er det no likt med eigedomsskatt over området.  Slik ikkje lenger etableringspreferanse av den grunn i dei ulike deler.

”Alt er blitt meir likt”

· skilnader i tilbod er blitt jamna ut (OBS: dette er også generell tendens i og med generelt dårlegare kommuneøkonomi….)

· haldninga er likevel: dette er blitt betre (meir profesjonelt).  Det er ikkje slik at nye lokaliseringar har oppretta avstandshinder, og litt venting må ein likevel rekne med i dag (jf. at dei fleste av oss aksepterer å bli sett i kø om vi ringer ei bedrift….)
Politikarane peikar på at det er variasjonar mellom lokalsamfunn og lokalutval i funksjon og at ordninga er ny. Før hadde Fredrikstad ei oppdeling i kommunedelar med eigen administrasjon og med same inndelinga som dei gamle kommunane. Denne strukturen vart fjerna då lokalutvalsordninga vart oppretta.

Jeg tror noen lokalsamfunn fungerer veldig godt og andre mindre godt. Det som bekymrer meg er at de som er med har en forventning om å få innflytelse. Vår mulighet til å tilfredstille de forventningene står kanskje ikke stil med disse forventningene. Hva skjer hvis vi ikke klarer dette. Vi må jo også se helheten i det som besluttes. Da må vi kanskje skuffe de som ”vet” at deres syn er riktig. Jeg er litt bekymret avventende av den grunn.(Inf-40)

Der vi kan få det store skillet mellom det å være i kommunen og det å være i lokalsamfunnsutvalgene er i forhold til reguleringsplanene og interesser. Vi ser jo det i dag at vi må gå inn og ta ansvar på en måte som oppfattes som en nesestyver for utvalgene. Du kan si at kommunestyrene som opererer med arealplanene vil kjøre over deres syn. Her tror jeg det vil bli en del strid. Jeg er helt klar i mitt syn at hadde kommunedelsmodellen hadde fortsatt ville vi ha dekt opp mye av det lokalsamfunnsutvalgene skal dekke. (Inf-39)

Jeg er enig at nærmiljøutvalgene kan ha for høye forventninger om deres innflytelse. Det andre er jo at den dagen nærmiljøutvalgene finner ut  de ikke har noen penger. I dag koster alt penger uansett. Det er klart at når de styrer penger og opplever at en dag har de ikke mer penger å styre an det skape reaksjoner. Dette må vi være oppmerksom på i tiden som kommer. (Inf-41)

Vi har også intervjua ein av leiarane av eit lokalutval om sine erfaringar og nokre av utsagna viser utfordringane som Fredrikstad har knytt til denne nyordninga. På spørsmål om kva saker dei kan take opp var svaret:

Alt som kan bedre lokalsamfunnene våre. Reguleringsplaner, problemer med brøyting av veier og hvordan vi skal forholde oss overfor kommunen i de sakene der, og saker som vi kan få gjort sjøl. Saker der de enkelte nærmiljøene kan løse problemer selv ved felles innsats. (Inf-42)

På spørsmål om kva dei har oppnådd var svaret:

Å ja, vi har hatt en pangstart. Historien er som følger: Vi hadde en nært stående [uheldig] reguleringsplan som vi regna med skulle bli gjennomført. Egentlig skulle dette opplegget starte våren 2002, men vi dro i gang et valg allerede i desember 2001. I januar kom denne reguleringsplanen for utbygging av området rundt skolen. Sentrene for lokalsamfunnet er skolene. Det er der all aktivitet skal foregå. På Begby er vi særdeles heldige for der har vi idrettslaget liggende på samme sted. Det eneste vi ikke har på Begby er bedehus, samfunnshus eller forsamlingslokale.  Det er et stort handikap. Men nok om det. Så kom denne reguleringsplanen som var lagt opp da etter prinsippet billigst og best for kommunen. Det ødela da for oss på Begby så vi protesterte på det og dro i gang en folkeaksjon på Begby. Vi kalte inn til et allmannamøte hvor det stilte opp 200 stykker av 900 mulige, for å protestere mot reguleringsplanen. Det var en pangstart for oss. Så langt virker det som om det har fungert. Planen er utsatt og har gått på nytt til arkitekten.(Inf-42)

Intervjuar 1: Vil du si at skolekretsen er den naturlige mobiliseringsenheten i nærmiljøene i Fredrikstad kommune?

Ja. Det er jo det for oss som bor litt ute i periferien. Det nærmeste kommunale vi har er skolen. Det blir på en måte rådhuset vårt. Misforstå meg riktig: vi har ikke noen administrasjon eller teknisk drift. Vi har skolen. Der kan vi få boltre oss i forhold til saker som angår oss. (Inf-42)

Intervjuar 2: Er det satt av penger som dere disponerer?

Ja. De er satt av etter størrelsen på nærmiljøa. Vi disponerer et årlig beløp på 70 000. I tillegg søker vi på prosjekter fra en pott på vel 1,2 millioner. Vi har akkurat fått innvilget 100 000 kr til alternativt ungdomsarbeid. Vi har nemlig ikke fritidsklubb og ingen ting å tilby ungdommen, så vi er nødt til å gjøre det på eget initiativ. (Inf-42)

Intervjuar 2: Er det noe samarbeid mellom nærmiljøutvalgene?

Foreløpig så har det ikke vært det. Vi har jo vært en tur på Østsiden og planlagt litt samarbeid i noe som heter Østsidenplanen, men vi har som sagt bare holdt på i et år med dette her. (Inf-42)

Eit sentralt spørsmål er erfaringar før og etter kommunesamanslåinga.

Intervjuar 2: Hva ville du ha stemt i dag hvis spørsmålet om å dele kommunen kom opp?

Der er jeg veldig i tvil. Jeg er litt i prinsippet i mot en kommunesammenslutning. Jeg tror at det som skjedde her i Fredrikstad var litt dumt i forhold til måten det ble gjennomført på. Det ble først avholdt en folkeavstemning hvor det ble et nei. Og så ble det gjennomført likevel. Det skapte en dum situasjon som kunne vært unngått. Men jeg tror heller ikke det at kommunene var forberedt på en sammenslåing da det skjedde. På grunn av det store ”neiet” var det motsetninger med videre hele veien. Det tror jeg gjorde situasjonen vanskeligere. Men sett stort på det, så vil jeg vel si at tilbudet har blitt dårligere. (Inf-42)

Intervjuar 2: Har du noen eksempler?

Ja for å ta sånne enkle ting som angår meg så har jo brøytinga blitt dårligere. I et liten kommune som Borge var det jo mulig å ta kontakt med politikerne. Vi kunne dra til Selbak og ordne alt der. De mulighetene har jo forsvunnet mer og mer. I tillegg gjennomføres ikke nyansettelser, så det blir færre og færre til å gjøre jobben på et større område, mens tidligere hadde alle områdene sine folk. Det var lettere for dem å holde oversikten vil jeg tro. (Inf-42)

Intervjuar 2: Oppfatter du at de ansatte i den Borge hadde mer generalistkompetanse sånn at du kunne snakke om nær sagt hva som helst med den du kjente i teknisk etat?

Ja. Jeg snakka med en mann og så ble det ordnet. La meg ta et fint eksempel med storkommunen. Det her skjedde for  to- tre år tilbake. På Begby har vi en kommunal fotballøkke. Jeg er litt sånn at jeg går rundt og ser om det er noe som skal fikses og nå var nettene på måla litt dårlige, så jeg ringte kommunene og spurte om jeg kunne få noen nye nett. Da fikk jeg først svar om at det var det ikke penger til og ble sendt rundt til , jeg trur det var 12 mennesker.  Heldigvis gav jeg ikke opp før jeg kom til den tolvte. Da sier vedkommende : klart det. Du skal få nett. Trenger dere å  male måla og? Hvis dere tar jobben med å male måla, skal dere få malinga.”  Her var det altså sånn at jeg ringte til alle som kunne ha noe med det å gjøre, men ingen hadde noe med det å gjøre, før jeg kom til han tolvte mannen. (Inf-42)

Ein skal vere varsam med å legge vekt på erfaringar i berre eitt lokalområde, men dette kan tyde på at styrken til dei mindre kommunane som vart innlemma i Fredrikstad var nærleiken til innbyggjarane, spesielt ”eingangarane” som ikkje har ”nærkontakt” og innsyn i administrative strukturar m.m. I ”nye” Fredrikstad er det meininga at servicekontoret skal hjelpe innbyggjarane med dette emn det fungere ikkje alltid som vist ovanfor, eller som ein administrator peikar på:

Det er hans erfaring som er viktig her, men servicekontoret skal kunne sette deg over til rett sted med en gang. Av og til kan det være litt for detaljerte spørsmål, det kan være personen der nede som ikke har skjønt problemet, eller så kan det være at det som etterspørres ikke er registrert som tjeneste.

6. REGIONAL UTVIKLING OG PLANLEGGING SOM DYNAMISK PROSESS - OPPSUMMERING

6.1 Spennvidda i kommunestrukturar og plan- og utviklingsarbeid

I den empiriske granskinga vår har vi sett nærare på ulike område med ulike fôrutsetningar for samanslåing og samarbeid. Det som avteiknar seg er to ytterpunkt som kan illustrerast som:

1. Det funksjonelle, nodale og tettbygde området. Det som er karakteristisk er at området har eit klart sentrum som innbyggjarane i området forheld seg til med omsyn til arbeid og service og som dei i stor grad organiserar livet sitt i forhold til ved val av bustad, reisemønster m.m. Området er så lite i utstrekning at det er mogleg for dei fleste som bur i ein ”ytterdel” av området kan pendle dagleg til andre ”ytterdelar”. Dette gjer at det er store utfordringar med å organisere samfunnet internt med omsyn til arealbruk, arbeidsplassar, service, transport m.m. Ved ei kommunesamanslåing får den nye ”storkommunen” eit folketal som ligg godt over ”gjennomsnittkommunen”, til dømes 50000 som i Sarpsborg. Eit typisk døme på eit slikt område er Sarpsborg, til dels også Fredrikstad. Ålesund med dei næraste kommunane har litt av same karakter.

2. Det polysentriske, spreiddbygde og tynt befolka området. Nordfjord er eit typisk døme her. Området har fire jamstore senter og fleire små. Det er mogleg å nå størstedelen av området med dagpendling frå ”sentralstaden”, men ikkje mellom dei andre stadane. Om ein slår alle kommunane i Nordfjord saman vert folketalet ikkje større enn ca. 30000.

Om vi ser bort frå storbyane og utkantkommunar som er eigne BAS-regionar, meinar vi at spennvidda i utfordringar knytt til endringar i kommunestruktur og regional utvikling er karakterisert med desse to ”ytterpunkta”, jamfør kapittel 3. Framanfor har vi vurdert dei fire områda i forhold til utfordringar og samarbeid, her vil vi sjå nærare på forskjell i situasjon og utfordringar knytt til regionalt planleggings- og utviklingsarbeid ut frå dei fem variablane som vi definerte i siste del av kapittel 2, sjå også Amdam og Amdam 2000. Ut frå gjennomgangen vi har gjort framanfor og med fokus på regionalt utviklings- og planleggingsarbeid er det vår overordna vurdering at:

1. Kommunesamanslåing i nodale og funksjonelle område kan gi ny styrke til regionalt utviklingsarbeid og styrke området sin konkurranseevne i forhold til andre regionar i inn- og utland. Dette krev at den samanslåtte kommunen er i stand til å fokusere på utfordringane til det regionale samfunnet, erkjenne behov for innsats, utvikle sams visjonar og strategiar, prioritere verkemiddel og handling og kontinuerleg lære av kvarandre og av andre. Kommunesamanslåing er ingen garanti for at dette skjer, men synes å forbetre vilkåra i vesentleg grad samanlikna med eit regionalt samarbeid. Brei semje om at samanslåing var nødvendig for å kunne konkurrere betre utad er ein klar styrke.

2. Kommunesamanslåing i polysentriske BAS-regionar der dei fleste aktørar er motstandarar fører neppe til særleg forbetring i det regionale samfunnsutviklingsarbeidet før det er utvikla sams visjonar, strategiar m.m. Spesielt er dette problematisk om regionen manglar sams arenaer og prosessar som kan føre til at sentrale aktørar samhandlar og samtalar og utviklar sams tillit over tid. Truleg må det til klar ”krise-erkjenning” eller sterkt eksternt påtrykk for å ”tvinge” aktørar til å samarbeide. På den andre sida er eit regionalt samarbeid neppe særleg meir effektivt.    

I tabell 6.1 nedanfor har vi samanlikna desse to områdetypane i forhold til dei fem variablane som er presentert i kapittel 2.7. Vi har bevisst forsøkt å få fram kontrastane mellom dei for å illustrere kva spennvidde det kan vere i regionale tilhøve og dermed vise kor viktig det vil vere å take omsyn til desse tilhøva ved vurdering av konsekvensar av endringar i kommunestruktur. Samstundes oppsummerer tabellen mange av forholda som vi har peika på i kapittel 5.  

Tabell 6.1. Kommunestruktur og plan- og utviklingsvariablar – konsekvensar av kommunesamanslåing.

	Variabel
	Det nodale området (Sarpsborg)
	Det polysentriske området (Nordfjord)

	Mobiliserings-variabelen.

Aktivisering og samling av folk for å fremme sams kollektive og individuelle handlingar
	Samanslåing vil etablere sams politiske og administrative arenaer som gjer det mogleg å utvikle sams kunnskap og erkjenning om regionale utfordringar, utvikle sams visjonar og strategiar for handling. På grunn av stort ”samrøre” er det mogleg å utvikle sams identitet, satse på store sams tiltak innan kultur og organisasjonsliv så vel som til ein viss grad å ivareta lokale interesser. 
	Samanslåing vil etablere sams politiske og administrative strukturar, men dei lokale konfliktane er med på lasset og vil skape vanskar med å utvikle sams kunnskap og erkjenning av utfordringar. Lokale visjonar  ”utkonkurrerar” ein sams regional visjon. Manglande ”samrøre” i heile området vil gjere det vanskeleg å utvikle sams identitet og å satse på store sams tiltak utan å få krav om ”det same” i andre senter. 

	Organisasjons-variabelen

Legitimitet til dei lokale aktørane og organisasjonane – stimulans til danning av organisasjonsstrukturar og prosessar – partnarskap mellom offentlege og private aktørar
	Samanslåing kan forenkle dei ”interne” strukturane og relasjonane og gjere det enklare å utvikle samarbeid og partnarskap for strategiutvikling og handling mellom kommunen, næringsliv og frivillige organisajsonar – spesielt dei store. Kommunen vil kunne rekruttere spesialistar med høg og relevant kunnskap for slikt arbeid og politikarar som har fokus på eksterne så vel som interne utfordringar. Regional ”heilskapstenking” i organisering av konkurransen med andre regionar er mogleg.
	Samanslåing vil forenkle dei politiske og administrative arenaene og vil kunne lette samarbeidet med spesielt store føretak og organisasjonar som det er brei oppslutning om å samarbeide med. På den andre sida vil sprikande interne interesser og visjonar kunne gjere det vanskeleg å utvikle organisatorisk spesialkompetanse innan regional planlegging og utvikling. Viktigaste rekrutteringsgrunnlag for politikarar kan verte kampen for sitt lokalsamfunn i storkommunen i staden for fokus på regionen sin konkurranse med andre regionar.    


	Gjennomførings-variabelen

Det offentlege utviklingsapparatet, i samarbeid med andre, har kapasitet, kompe-tanse og verkemiddel til iverksetting av tiltak som kan påverke den regionale utviklinga 
	Fokus på sams visjonar og strategiar og erkjenning av regional konkurransesituasjon kan gi prioritet til handlingskraftig regionalt offentleg utviklingsarbeid. Utvikling av heile det regionale samfunnet – næringsliv, sivile samfunn så vel som offentleg verksemd - kan vere mogleg, noko som kan gjere at ungdomstiltak, kompetansebygging m.m. vert prioritert i forhold til kommunal produksjon.   
	Interessemotsetningar, lokaliseringsstridar m.m. kan gjere at kommunen brukar så store ressursar til kommunal produksjon – spesielt eit desentralisert ”skjeldentilbod” - at det vert små ressursar til ”heilskapleg” regionalt utviklingsarbeid. Lokale utviklingsorganisasjonar (partnarskap) kan konkurrere om slike avgrensa ressursar og fellestiltak vert avgrensa til det som det er brei semje om. 

	Læringsvariabelen

Sams læreprosessar får fram kunnskap om hendingar og handlingar som kan gi ny erkjenning og nye haldningar og handlingar, makt-styrkande regionale prosessar
	Sams identitet, sams arenaer og prosessar kan føre til velfungerande sams lære- og erkjenningsprosessar som kan overvinne interessemotsetningar. Breie lære- og mobiliseringsprosessar vert mogleg med grunnlag i brei offentleg debatt om utfordringar i notid og framtid. Innsats vert frivillig ”samordna” med grunnlag i sams læring av at dette fungerer.
	Fragmenterte interesser og interessekonfliktar kan gjere at det er mange og konkurrerande læringsarenaer som fokuserer på intern konkurranse i staden for på ekstern. I staden for utvikling av tillit og sams handling, kan misstillit og konkurrerande handlingar verte stimulert. 

	Kontekstvariabelen

Samspelet mellom makrokreftene i storsamfunnet og mikrokreftene i lokalsamfunnet 
	Aktivt regionalt samarbeid knytt til sams visjonar og strategiar gjer at regionen kan møte ”makroutfordringar” på ein systematisk måte slik at ein dempar ufordeaktive trendar og forsterkar fordelaktige og på den måten står betre i konkurransen mellom regionar.  
	Regional fragmentering kan gjere at ein ikkje greier å møte ”makroutfordringar” på ein systematisk og omfôreint måte. Ulike grupper ”spring etter” ulike trendar og allierer seg med konkurrerande krefter i makrosamfunnet på ein slik måte at dei ”slår kvarandre i hel” i regionen. 


6.2 Den regionale spesialistkommunen møter den lokale generalistkommunen

Ein annan konklusjon ein tentativt kan trekke av gjennomgangen framanfor er:

· Regionkommunen er best skikka til å møte sams regionale utfordringar – til å utvikle det regionale samfunnet på ein heilskapleg måte, men også

· Lokalkommunen er best skikka til å møte sams lokale utfordringar – til å utvikle det lokale samfunnet på ein heilskapleg måte.

Samstundes vil det vere ein stor styrke både for det regionale og lokale samfunnet om ein greier å utvikle nivåovergripande samarbeid og arbeidsdeling, jamfør kapittel 2 framanfor.

I dette arbeidet er det samfunnsutviklingsarbeid som er fokus, ikkje offentleg forvaltning og produksjon sjølv om dette er ein del av samfunnsutviklingsarbeidet. Sett ut frå samfunnsutviklingsarbeid, a) kva slags kommunestruktur er ønskjeleg under ulike vilkår for å få eit best mogleg lokalt og regionalt samfunnsutviklingsarbeid og b) kva slags faktorar bør ein take omsyn til ved planlegging og etablering av slike strukturar?

Det siste spørsmålet har vi forsøkt å svare på framanfor der vi har lagt vekt på:

· Utfordringar og samarbeid – spesielt korleis kapabiliteten til heile samfunnet kan utviklast i eit målretta samspel mellom næringsliv, sivilt samfunn og offentlege aktørar for å møte utfordringar.

· Utvikling av sosial kapital i tillegg til naturkapital og økonomi – spesielt kunnskapsressursar, relasjonsressursar og mobiliseringsevne

· Utvikling av utviklings- og planleggingsevnene til området – spesielt knytt til variablane mobilisering, organisering, gjennomføring, læring og i ein kontekstsamanheng. 

Men kva slags modellar er aktuelle for å få dette til? Dette er ikkje ei hovudmålsetting i dette arbeidet, vi vil likevel peike på fire mogleg modellar som har sine sterke og svake sider sett i høve til regional samfunnsutvikling.

Lokal- og regionalkommunar i samspel. 

Framanfor har vi sett at regionkommunen synes å vere best eigna til å utvikle det regionale samfunnet, medan lokalkommunen er best egna til det lokale utviklingsarbeidet. Ein vesentleg grunn til dette er at som folkevalde styringsorgan med direkte val har politikarar legitimitet til å take initiativ på det sivile samfunnet sine vegne i det heilskaplege utviklingsarbeidet. Sette ut frå samfunnsutviklingsarbeid ville det ideelle vere at eit direkte valt lokalstyre hadde overordna ansvar for lokal samfunnsutvikling, medan eit direkte valt folkestyre hadde tilsvarande fullmakter på regionalt nivå. Like eins at dei hadde ressursar til å delta som likeverdige partnarar med andre aktørar. I ein slik struktur er det forutsett at kommunale funksjonar som produksjon og forvaltning også vert fordelt mellom nivå, helst ut frå kva som er praktisk i vedkomande område. Til vanleg bør lokalkommunen ha eit driftsansvar for barnehage, skule, samfunnsarbeid og hyppig sosialt arbeid, hyppig eldreomsorg m.m., medan regionkommunen har ansvar for meir skjelene og kompetansekrevjande funksjonar.  Eigentleg er dette den politiske strukturen vi har med Kommunestyre og Fylkesting, men mange kommunar er i dag større enn lokalsamfunna og spesielt fylkeskommunane si inndeling er i liten grad i samsvar med dei moderne BAS-regionane. Ei spesiell utfordring er storbyane og dei 65 kommunane som er sine eigne BAS-regionar.  

Regionkommune med lokalutval.

Fredrikstad har oppretta 23 lokalutval, eit for kvar skulekrins. Desse er direkte valde og har også eit lite ”utviklingsbudsjett”. Driftsoppgåvene har ”regionkommunen”, men lokalutvala har høve til å meine om og fremme sitt syn også på den kommunale tenesteproduksjonen – ei slags ”ombodsmannsrolle” på vegne av lokalsamfunnet. Om ein modell som denne skal fungere, må lokalutvala oppleve at dei vert høyrde, at dei får ressursar til og ansvar for klare samfunnsutviklingsoppgåver. Det må også utviklast eit tett samarbeid med lokale, frivillige organisasjonar slik at lokalutvala ikkje vert opplevd som ein konkurrent men som ein hjelpar. Ein fordel med denne modellen er at ein kan knytte den til ”funksjonell områdeinndeling” som skulekrins m.m. og dermed til eksisterande funksjonar og relasjonar. På den andre sida kan dette vere ein ulempe fordi i mange samfunn er inndelinga i skulekrinsar ei praktisk inndeling og ikkje bygd på eksisterande eller ønskjelege sosiale strukturar. Ein bør derfor ha ei grundig gjennomtenking av kva slags områdeinndeling som er fornuftig og finne fram til rimelege kompromiss.  

Lokalkommunar med regional ”samkommune”

Ein del kommunar i Noreg ønskjer å starte forsøk med ”samkommune”, dvs. at det vert etablert eit indirekte valt regionstyre som får fullmakter frå dei samarbeidande kommunestyra. Fordelen samanlikna med konsensusprega samarbeid er at reell vedtaksmakt kan verte overført til slike fellesstyre. Dei mest aktuelle oppgåvene vil vere regionalt samfunnsutviklingsarbeid og i tillegg ansvar for forvaltning og produksjon der det er klare ”stordriftsfordelar” mellom kommunane økonomisk og/eller kompetansemessig. Som i andre partnarskap krev denne modellen at det er så høg grad av tillit mellom dei samarbeidande partane og utvikla ein så høg grad av ”langsiktig rettferd og rimelegheit” at konflikter i einskildsaker ikkje sprenger samarbeidet og avtalar vert brotne. Om det er store konflikter og langsiktige interessemotsetningar mellom kommunar i ein region, vil ein slik ”samkommune” neppe kunne få ansvar for andre oppgåver enn det er brei semje om mellom alle deltakarane, og det kan verte temmeleg lite. I mange samanhengar kan sameigde selskap knytt til bestemte funksjonar då vere eit alternativ. Skal ei samkommune vere ein fordel fram føre ”sameigde funksjonsselskap” så er det nettopp fordi samkommunen må ha fullmakt til å sjå regionale utfordringar og handlingar i samanheng og med fullmakt til å inngå partnarskap med andre aktørar enn kommunane. Kommunane må rett og slett avstå nok makt og ressursar til samkommunen slik at denne kan vere ein reell regional utviklingsaktør. 

Lokalkommunar med regionalt samarbeid.

Den vanlege forma for samarbeid i dag er ”konsensusprega regionale samarbeid” og som vi har sett er det avgrensa kva innhald og makt som vert gitt til slike. Det er sjølvsagt ein glidande overgang mellom eit slikt samarbeid og ein samkommune. Det vi har peika på framanfor er om det ikkje er tillit mellom dei samarbeidande aktørane og meir å vinne på å stå utanfor enn ved å samarbeide, så vert slike samarbeid ofte utan særleg innhald. Som organ for regional samfunnsutvikling har slike samarbeid klart store vanskar med å fungere, ofte på grunn av interessekonfliktar mellom kommunar, manglande legitimitet, ressursar, kompetanse m.m. til å kunne fungere.      

Krav til utviklingskommunen

Som eg tidlegare har peika på for fylkeskommunane som regionale utviklingsaktørar så må ein krevje av både lokale og regionale utviklingskommunar at (Amdam 2002):  

Politisk legitimitet. Om politikk er å skape framtid og utvikle det gode liv i eit samfunn, så er lokalt og regionalt samfunnsutviklingsarbeid det mest sentrale arbeidet som politikarar og politiske organ kan stelle med. Men ingen politiske organ har ”all makt” og spesielt ikkje på lokalt og regionalt nivå. Om sterke aktørar i næringslivet, i det sivile samfunnet, i statleg byråkrati m.m. ser på eit politisk organ som ”uinteressant”, ”ei leikegrind”, ”eit vedtaksorgan utan handlingsevne” m.m. vil dette politiske organet neppe kunne fungere som ein viktig utviklingsaktør. På grunn av dei store problema med å få økonomien til å henge saman dei seinare åra, har dei politiske organa vorte drive over i ei ”drifts- og fordelingsrolle” der dei har mangla kontroll over både inntektene og i stor grad utgiftene. I staden for aktive og samfunnsutviklande aktørar har politikarane vorte ”prygelknabar” for problem som staten har ”dumpa” på dei. Det er svært viktig at politiske organ greier å skifte ham frå ei ”vedtaksrolle” til ei aktiv og engasjerande rolle for å vere med på å skape dynamikk og læring. Det krev også at ein ved neste val greier å rekruttere ”nye” politikarar som er opptekne av dei samfunnsskapande prosessane i staden for eigne posisjonar, kontroll og formelle vedtak.

Kunnskap. Utviklingsrolla vil krevje at kommunane er sentrale i den kunnskapsskapande og -formidlande prosessen i samfunnet. Ikkje slik at dei sjølv skal ha ”all kunnskap”, men ved å setje andre aktørar best mogleg i stand til å ”nå rett kunnskap”. Dette vil krevje aktiv dialog og samspel med næringslivet, kommunar og andre offentlege aktørar, organisasjonar og borgarar. Det at kommunane har ansvar for skulane gir her mange moglegheiter til å utvikle desse til lokale og regionale senter i kunnskapssystema – men dette vil krevje at dei vert aktive delar av samfunnslivet i staden for ”produksjonseiningar for normerte utdanningar”. 

Kapasitet. Eit viktig krav til ein utviklingsaktør er at denne har kapasitet til å delta i både langsiktige prosessar og i kortsiktig tiltaksarbeid. Dels gjeld dette politisk kapasitet – at politikarar er til stades på alle viktige arenaer og prosessar som er med på å utvikle haldningar og handlingar – men også administrativ kapasitet. Ein sentral utviklingsaktør må ha evne til å fange opp sentrale utfordringar og tiltak, kunne gjere nødvendige utgreiingar, finne finansiering m.m. – dvs. alt det praktiske arbeidet som skal til i det moderne samfunnet for at ”ting skal skje”. Det store produksjonspresset dei siste åra har truleg ført til at kommunane sin administrative kapasitet til å følgje opp i slike prosessar er på eit lavmål. Dette vil krevje nye måtar å organisere arbeidet – langt meir prosjektorganisering, deltaking i ulike former for utviklingsselskap, maktavståing til partnarskap m.m. 

Kapital. Sentralt i partnarskap er at alle har noko å bidra med til fellesskapet. Kommunane kan vere interessante om dei har viktig og nødvendig kunnskap og kompetanse, men ein kjem ikkje utanom at det også trengs økonomiske ressursar slik at ein kan vere med å delfinansiere aktivitetar. Til dømes samanlikna med dagens fylkeskommune er det eit paradoks at Highlands & Islands Enterprise (http://www.hie.co.uk) i Skotland med ansvar for eit område med ca. 350.000 innbyggjarar har til disposisjon ca. 1 milliard kroner årleg til å utvikle næringsliv, kunnskap og ferdigheitar (utanom grunnutdanning) og til lokalsamfunnsutvikling – dvs. sentrale element i regionalt utviklingsarbeid. Fylkeskommunane sine samla tilføringar frå staten til regionalt utviklingsarbeid er skissert til 800 millionar årleg – under 1/10 av statsstøttenivået til dette området i Skotland per innbyggjar. Om kommunane ikkje får rom til utviklingsarbeid på grunn av generell underfinansiering frå staten, vil dei vere uinteressante partnarar for både organisasjonar i det sivile samfunnet og næringsliv. 

Tillit og sjølvtillit. Ein aktør som ”føler seg utafor” har normalt liten sjølvtillit og dermed også dårleg grunnlag for å få tillit frå andre. Fylkeskommunane og til ein viss grad også kommunane har i høg grad vore eit slikt ”stebarn” dei siste åra – trua av nedlegging, å misse funksjonar, ”prygelknaberolle” m.m. Ein kan spørje seg sjølv om kva aktørar i Stortinget, Regjeringa og departementa vil når ein administrativt opprettar nye administrative nivå på landsdels- og arbeidsmarknadsnivå slik at vi faktisk har fått tre administrative nivå mellom stat og kommune. Skal kommunane skape seg ei regional utviklingsrolle må dei ha politisk mot til å ”tale staten midt i mot” om dette er nødvendig og på vegne av dei sams interessene i sitt eige område.       

Debatt og samarbeid. Den avgjerande prøva vil likevel vere om kommunane greier å utvikle tilstrekkeleg samarbeid og alliansar på regionalt nivå, både med næringsliv og organisasjonane til det sivile samfunnet i regionen og viktige aktørar utanom regionen som til dømes fylkeskommunen og staten.  Her er dei regionale tilhøva svært ulike i delar av landet. I fylka prega av store byar som Oslo, Bergen, Trondheim og Stavanger er det eit direkte konkurranseforhold politisk og administrativt mellom desse bykommunane og dei respektive fylkeskommunane både innan tenesteproduksjon og utviklingskapasitet. Dei mindre kommunane kan kome heilt i skuggen i denne konkurransen. I fylke med vanskelege kommunikasjonar, små og mange kommunar og svakt utvikla tettstadssystem har ein ikkje tilsvarande konkurranse. Uansett må fylkeskommunane som regionale utviklingsaktørar samarbeide tett med kommunane i dag og fungere som serviceorgan for desse i dette arbeidet, med næringslivet, med frivillige organisasjonar m.m. Men dette krev at fylkeskommunane som politiske organ er svært aktive i den sams visjons- og viljesdannande prosessane i sitt eige område – for å skape legitimitet, identitet og aksjon. I denne samanhengen er det viktig at dei stimulerer kommunane til regionalt samfunnsutviklingssamarbeid slik at dette får legitimitet og makt. Samstundes må dei også fungere som aktive ”utanrikspolitiske” organ som fremmar regionen sine interesser i samarbeid med andre regionar, med statsnivået og også internasjonalt.       

6.3 Konklusjon

I granskinga vår har vi vist at endringar i kommunestruktur klart påverkar ein bu- og arbeidsmarknadsregion sine evner til å drive lokalt- og regionalt utviklingsarbeid og at det er viktig å studere desse forholda nærare i dei einskilde områda. Vi har også vist at geografi er svært viktig i lag med kulturelle og sosiale tilhøve. 

Regional utvikling omfattar i høgste grad regionale prosessar som må leiast og stimulerast lokalt.  Nasjonal politikk og verkemiddel kan berre vere ”smørjemiddel” og stimulans i slike prosessar – eller fungere som ”krise- og erkjenningsskaparar”, då ofte med rolla som ”fiende”. Dette betyr også at det aller viktigaste er å utvikle den regionale ”kapabiliteten” eller evna til å møte utfordringar – noko ein berre kan gjere ved å stimulere samarbeidet i heile samfunnet (Porter 1990, Storper 1997). 

Internasjonal forsking viser, i følgje oppsummeringar gjort av m.a. Jan-Evert Nilsson (1998), Storper (1997), Putnam (1993) at det er store variasjonar mellom regionar som ”objektivt” sett burde vere like.  I tillegg til ”objektive” tilhøve som naturressursar, geografisk plassering, transport, m.m. er sosiale og kulturelle forhold viktige. Samfunn som er opne og egalitære og der det er stor grad av samtale og tillit mellom alle grupper av aktørar har jamt over ei langt meir positiv utvikling enn samfunn med eit høgt konfliktnivå, med klasseskilje, maktelitar, ”jantelov” m.m. Dei mest dynamiske næringssamfunna er faktisk prega av svært stor openheit – ja det å dele nye oppfinningar m.m. med konkurrentar vert faktisk sett på som ei ”forsikringsordning” (Nilsson 1998) ved at dei kan kome på noko endå betre som dei igjen vil dele med oss – noko som sjølvsagt krev gjensidig tillit og dialog mellom aktørar. ”Talk and Trust” seier Storper (1997) er dei viktigaste ”instrumenta” i næringsutvikling. Slike forhold må haldast opp mot strukturelle forhold av typen vi har funne i vår gransking. Ytterpunkt er regionar med eit dominerande senter (”by”) og vesentleg mindre omlandskommunar som det kan vere aktuelt å ”innlemme” i byen. Motsatsen vert regionar med fleire mindre, men meir jamstilte sentra og kommunar, der kommunikasjonsendringar av ulike grunnar  har ført til at bu- og arbeidsmarknadene er overlappande eller samanfallande. Moglege konsekvensar av samanslåing er oppsummert på tabell 6.2, jamfør kapittel 5 og tabell 6.1. 

Det sentrumsorienterte og tettbygde området. Det karakteristiske er at området har eit klart sentrum som innbyggjarane i området forheld seg til med omsyn til arbeid og service og som dei i stor grad pregar val av bustad, reisemønster m.m. Området er så lite i utstrekning at dei som bur i ein ”ytterdel” av området kan pendle dagleg til andre ”ytterdelar”. Dette gjev store utfordringar med å organisere samfunnet internt med omsyn til arealbruk, arbeidsplassar, service, transport m.m. Ved ei kommunesamanslåing får den nye ”storkommunen” eit folketal som ligg godt over ”gjennomsnittkommunen”, til dømes 50000 som i Sarpsborg som er eit typisk døme på eit slikt område.  Det er til dels også Fredrikstad og også Ålesund med dei næraste kommunane har litt av same karakteren. Kommunesamanslåing i slike område kan gi ny styrke til regionalt utviklingsarbeid og styrke området sin konkurranseevne i forhold til andre regionar i inn- og utland. Men dette krev at den samanslåtte kommunen er i stand til å fokusere på utfordringane til det regionale samfunnet, erkjenne behov for innsats, utvikle sams visjonar og strategiar, prioritere verkemiddel og handlingar og kontinuerleg lære både av seg sjølve og av andre. Kommunesamanslåing er ingen garanti for at dette skjer, men synes i vesentleg grad å forbetre vilkåra, samanlikna med regionale samarbeid. Brei semje om at samanslåing var nødvendig for å kunne konkurrere betre utad ser vidare ut til å vere ein klar styrke.

Det polysentriske, spreiddbygde og tynt befolka området. Nordfjordregionen er eit typisk døme på dette. Området har fire jamstore senter og fleire små. Det er mogleg å nå størstedelen av området med dagpendling frå ”sentralstaden”, men ikkje mellom dei andre stadane. Om ein slår alle kommunane i Nordfjord saman vert folketalet ikkje større enn ca. 33000. Kommunesamanslåing i polysentriske BAS-regionar, der mange av aktørane er motstandarar av samanslåing, fører neppe til særleg forbetring i det regionale samfunnsutviklingsarbeidet før det er utvikla sams visjonar, strategiar m.m. Spesielt er dette problematisk om regionen manglar sams arenaer og prosessar som kan føre til at sentrale aktørar samhandlar og samtalar og utviklar sams tillit over tid. Truleg må det klar ”kriseerkjenning” til, eller også sterkt eksternt påtrykk for å ”tvinge” aktørar til å samarbeide. På den andre sida er eit regionalt samarbeid neppe særleg meir effektivt enn kommunesamanslåing så lenge aktørane ikkje forpliktar seg meir enn i dag. 

Er så dette avgjerande argument for at kommunar i bu- og arbeidsmarknadsregionar bør slåast saman om nødvendig med tvang? Vi kan ikkje gi eit slikt råd. For det første er granskinga avgrensa til utviklingsarbeid, dei andre oppgåvene til kommunen som velferdsproduksjon og forvaltning er ikkje vurdert. For det andre er det stor forskjell i konsekvensar for samfunnsutviklingsarbeidet mellom ”tvang” og ”frivillig” samanslåing. Tvang kan føre til forverring i staden for forbetring i visse tilfelle. Vi har difor ikkje stor tru på ”instrumentell” endring av kommunestrukturar frå toppen som reiskap i regionbygging og slett ikkje for å oppnå raske resultat. Skal ei kommunesamanslåing kunne føre til ei rask maktstyrking for regionen må det på førehand vere utvikla eit utstrekt samarbeid og etablert tillit mellom alle sentrale aktørar i næringsliv, sivilt samfunn og offentleg styringsverk kopla med ei grunnleggande forståing av at ei samanslåing er naudsynt for å oppnå ei betre samfunnsbygging. 

Tabell 6.2 Konsekvensar av kommunesamanslåing i ulike typar regionale samfunn

	Variabel
	Det sentrumsorienterte og funksjonelle området (Sarpsborg)
	Det polysentriske området med ”overlappande marknader” (Nordfjord)

	Arealplanlegging og miljøvern

Konsekvensar knytt til bruk av naturressursar og menneskeskapt infrastruktur
	Betre forvaltning av natur- og arealressursar er mogleg. Frigjering av ubrukt industriareal m.m. Meir heilskapleg planlegging av infrastrukturar og funksjonar i heile regionen: betre fungerande sentrum, kommunikasjonssystem, kontroll med kjøpesenter
	Små sams areal- og infrastrukturkonfliktar i utgangspunktet, slike er mest knytt til lokalisering av sjukehus, vidaregåande skular, miljøvern, overordna kommunikasjonssystem m.m. i forhold til stat og fylke. Kommunesamanslåing kan føre til ei regional maktstyrking, men også paralysering pga interne konfliktar

	Tiltaksarbeid – næringsutvikling

Kommunen som proaktiv aktør og partnar for arbeidsplassar  næringsutvikling i regionen
	Kommunesamanslåing kan føre til større vektlegging av overordna utfordringar for næringslivet og meir aktivt samarbeid med spesielt store føretak, men kanskje også mindre fokus på små føretak sine utfordringar. Større grad av styring av tenestelokalisering m.m. Kompetanseheving slik at næringslivet finn ”nokon å snakke med”.
	Kommunesamanslåing kan vere ein fordel for store føretak som har interesser i og arbeidskraft frå heile regionen. Om næringsutvikling vert prioritert kan ein få ei betydeleg kompetanseheving i kommunen og ein sams politisk arena. Offentleg regional næringsutvikling vil truleg fungere betre enn før samanslåinga. Lokaliseringskonfliktar kan lett oppstå.     

	Utvikling av det sivile samfunnet – lokalsamfunn

Kommunen som aktiv partnar for frivillige organisasjonar og pådrivar i lokalsamfunnsarbeid – kulturtilbod m.m. 
	Storkommunen kan prioritere lokalt utviklingsarbeid (som Fredrikstad) men ein har ingen garanti for dette – i like stor grad kan det skje ei sentralisering av funksjonar og lokal maktsvekking. Storkommunen har evne til større kulturtiltak, unngå ”gratispassasjerar” og satsing t.d. på ungdom. 

Det kan verte vanskelegare å finne fram i eit større byråkrati

Meir indirekte kontakt med lag og organisasjonar

Manglande lokalpolitisk debatt

Manglande lokal politisk representasjon
	Medan lokalsamfunn og kommune i stor grad er identiske før ei samanslåing, kan dette føre til ei sentralisering av funksjonar og mindre fokus på det lokale samfunnsutviklingsarbeidet. Dette kan føre til auka pasifisering i spesielt ressurssvake lokalsamfunn. Om økonomiske ”gevinstar” skal hentast ut kan det føre til nedlegging av mange lokale offentlege tilbod som skule, barnehage m.m. Om ein kan unngå lokaliseringsstridar kan samanslåing føre til eit betre regionalt kultur- og organisasjonstilbod.  


	Kunnskap og kompetanse i kommuneorganisasjonen og samfunnet
	Kan gi vesentleg spesialisering og kompetanseheving i eigen organisasjon. Lettare å rekruttere spesialistar.  Mindre avhengig av andre sin kunnskap og i større grad likestilt som  diskusjons-partnar overfor fylke, stat, næringsliv m.m. Kan vere ein aktiv pådrivar for høgre utdanning, forsking og innovasjon i regionen. Intern kompetanseheving vert ikkje automatisk tilgjengeleg for næringslivet eller for frivillige organisasjonar, hushald m.m. – spesielt ”eingangarar” kan få større problem.
	Ei kommunesamanslåing kan gi same typen effektar som i den funksjonelle regionen, men kan også verte ”øydelagt” av interne konfliktar. Ei kommunesamanslåing vil normalt vere meir effektivt enn eit samarbeid for å fremme regional og organisatorisk kompetanseheving og for å få tilgang til spesialkompetanse. 

	Samarbeid og relasjonar mellom offentlege og private aktørar - partnarskap
	Ei større kommune var ein meir interessant samarbeidspartnar for både Fylkeskommunen og statlege etatar. Ein meir eigna storleik for å utøve ein heilskapleg bu-, arbeids- og næringspolitikk. Meir aktivt samarbeid med store næringslivaktørar og organisasjonar. Aktivt samarbeid for store kultur- og samfunnsløft. Kan gi ein lågare grad av lokalt engasjement og deltaking – ”profesjonalisering”.
	Ei samanslåing kan gi same typen effektar som i funksjonelle regionar, men truleg vil lokale konfliktar og interesser gjere at det er vanskeleg å få fram store sams løft som sams kulturhus, idrettsanlegg, kulturaktivitetar m.m. som ein berre kan ha ein av i ein region. På den andre sida synes det å vere svært vanskeleg å få til interkommunalt samarbeid om slike aktivitetar.

8 Informantliste

I samband med gjennomføring av datainnsamlinga i prosjektet, vart det gjennomført gruppeintervju med sentrale representantar frå dei fire kommunane/regionane.  I dei to regionane vart dette gjort som kommunevise gruppeintervju i tre av kommunane i kvar region.  Her samla vi 3-5 representantar for administrasjon og politikarar i kvart intervju.  I dei to samanslåtte kommunane gjennomførde vi separate gruppeintervju med høvesvis representantar for administrasjon, politikarar, sivilsamfunn/næringsliv og kommunal produksjon.  Informantane er lista opp nedanfor, gruppert etter intervju.

Edmund Kvåle
kommunaldirektør, helse&sosial.

Kristen Hundeid
Ordførar

Marit Botten Lefdal
Varaordførar 

Rådmann

Ålesundregionen

Ordførar.

Varaordførar, tidlegare ordførar.

Ordførar

Jostein Vestre

Ordførar på 90-talet

Ingar Asbjørnsen
Helse- og sosialsjef

Einar Landmark
Rådmann og styreformann i ÅRU

Figur 2.4. Samfunnsutviklingsarbeid som dynamisk prosess.

Figur 2.5. Modell for kommunikativ strategisk planlegging (Amdam og Amdam 2000)

Figur 2.1. Dei fire domena til sosial praksis. Friedmann (1992).

Figur 5.3. Læringsspiralen - mobiliserande og lærande utviklingsprosess. Prosessen aukar i omfang og fordjuping med tida.

Figur 2.3. Territorium og funksjon – illustrasjon av samarbeidsutfordringar i samfunnsutviklingsarbeid 

Figur 2.2. Oppgåvene til det offentlige domenet i forhold til samfunnet.

Figur 5.1. Interne og eksterne offentlege regionar

Figur 5.2 Forholdet mellom kommune/ar og private aktørar

